
   
      
      
   

Aktivnosti za samostalno učenje

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti osnovna matematička znanja i razviti matematičke vještine povezane s množenjem i dijeljenjem potencija s bazom 10 s prirodnim eksponentima

		Logički zaključivati, kritički promišljati te uspostaviti matematičke odnose i veze

		Primijeniti stečena znanja i vještine vezane uz potencije s bazom 10 s prirodnim eksponentima

		 u rješavanju problemskih situacija

		Razviti samopouzdanje i svijest o vlastitim matematičkim sposobnostima



	Odgojno-obrazovni ishodi

	
		Potencirati broj 10 prirodnim eksponentom

		Potencirati broj 10 cjelobrojnim eksponentom

		Računati s potencijama s bazom 10

		Zapisati umnožak u obliku potencije s bazom 10 i cjelobrojnim eksponentom i obrnuto

		Primijeniti potenciju s bazom 10 pri rješavanju problema iz matematike, drugih područja ili svakodnevnog života



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja jedinice

	Planirani broj sati: 1 sat

	U svim jedinicama DOS-a dostupni su različiti zadatci i primjeri koji omogućavaju i potiču samostalno učenje i samovrednovanje te dodatni sadržaji za učenike koji žele znati više.

	U ovoj zasebnoj jedinici pripremljeni su različiti oblici zadataka, interaktivnih i multimedijskih sadržaja koji omogućavaju učenicima uvježbavanje i utvrđivanje sadržaja te proširivanje i primjenu u novom kontekstu.

	Uvod i motivacija

	Za početak, predviđeni su zadatci za ponavljanje i utvrđivanje cjelokupnog gradiva o potencijama broja 10 te njihovoj primjeni u realnom kontekstu.

	Među zadatcima je interakcija visoke razine u kojoj učenici trebaju riješiti devet zadataka primjenjujući znanje o računanju s potencijama i pridružiti dobiveno rješenje zadatka jednom od ponuđenih slova. Pravilnom kombinacijom slova učenici će dobiti ime poznatog grčkog matematičara i njegovu još poznatiju izreku.

	Razrada sadržaja učenja i poučavanja

	Nastavak nudi više podtema koje se mogu ponuditi učenicima kao nadogradnja redovnog gradiva. To su:

	
		potencije broja 2 (uključujući i binarni brojevni sustav)

		potencije broja 3

		potenciranje negativnih brojeva

		formati papira

		potencije i djeljivost prirodnih brojeva

		prebrojavanje.



	Svaka od ovih podtema može se razmatrati neovisno o ostalima, uglavnom su namijenjene učenicima koji žele znati više te može poslužiti kao podloga za samostalni ili suradnički rad u skupinama.

	Uz temu o potencijama broja 2 pripremljena je 2D animacija posvećena izumitelju šaha Sisi Ben Dahiru i mladom kralju Šahramu.

	Uz temu o potencijama broja 3 pripremljena je 2D animacija u kojoj djevojčica Zlata ima 100 pikula i 4 kutijice. Zlata razvrstava pikule tako da u prvu kutijicu stavi 3 pikule, a u svaku sljedeću kutijicu tri puta više nego u prethodnu. Pitanje glasi: Ima li Zlata dovoljno pikula da prema zadanom pravilu napuni sve 4 kutijice?

	Aktivnosti za učenike koji žele znati više

	Osim navedenoga, učenici koji žele više, mogu na poveznici https://sites.google.com/site/matkazamatkace/8-razred/kvadriranje-i-korjenovanje/potencije-s-bazom-10 pogledati i riješiti zadatke:

	množenje potencija jednakih eksponenata

	dijeljenje potencija jednakih eksponenata. 

	A na poveznici: 

	https://www.youtube.com/watch?v=6vQcrq8pkEk zaroniti u "Svijet matematike" Antonije Horvatek.

	Aktivnost za samostalan rad

	Za samostalno učenje preporučujemo i sljedeće aktivnosti.

	Na poveznici:

	https://sites.google.com/site/matkazamatkace/8-razred/kvadriranje-i-korjenovanje/potencije-s-bazom-10  

	
		pogledajte video materijale Tonija Miluna "Potencije s bazom 10" i s njim riješite ponuđene zadatke

		pogledajte video materijale Antonije Horvatek: 



	"Množenje potencija broja 10"

	"Dijeljenje potencija broja 10"

	"Zbrajanje i oduzimanje potencija broja 10" i s njom riješite ponuđene zadatke.

	Kratki podsjetnik na naučeno dostupan je na poveznici 1 i poveznici 2.

	Završetak

	Predlažemo riješiti simpatične zadatke o potencijama koji "vuku" iz Rhindova papirusa.

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Sugestije za daljnje istraživanje - ideje za suradničko učenje

	Film o potencijama broja 10 možete pogledati na poveznici: https://www.youtube.com/watch?v=jfSNxVqprvM.

	U filmu se prikazuje što vidimo kada Zemlju gledamo s visine od 1 metra (100 m), a zatim se kamera počne udaljavati pa imamo pogled s 101, 102  itd. do 1024  metara. Nakon toga se ponovno vraćamo na početak, na visinu 100 metara, a zatim krećemo prema objektu snimanja (ruci čovjeka) pa imamo pogled s udaljenosti 10-1 , 10-2 itd. do 10-15 metara. 

	Nacrtaj kvadrat i podijeli ga na 36 manjih jednakih kvadratića. Na prvi kvadratić stavi jednu kunu, na drugi dvije kune, na treći četiri kune i tako na svaki sljedeći dvostruko više.

	Koliko kuna treba staviti na 36. kvadratić?

	Interaktivna aplikacija koja prikazuje "stvari" različitih veličina, od mikroskopskih do makroskopskih

	http://www.htwins.net/scale2/ 

	By Cary Huang, Technical support Michael Huang 

	Poveznica: 

	http://www.antonija-horvatek.from.hr/8-razred-matematika.htm#1-KvadrKorjPotenc.

	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama u razvoju

	 

	U provedbi aktivnosti za slobodno učenje preporučuje se primjenjivati smjernice o prilagodbi okruženja, materijala ili sadržaja. Prilagodbe valja odabirati temeljem specifičnih obilježja učenika s posebnim odgojno-obrazovnim potrebama.

	Moguće prilagodbe materijala i načina poučavanja:

	
		– ponoviti ili pojednostavniti upute

		– jezično prilagoditi složenije zadatke

		– koristiti se vizualnom podrškom: ključne pojmove iz zadataka popratiti slikama i ilustracijama, označiti bojom ili podebljati tisak

		– razdijeliti podatke koji se ponavljaju u različite retke

		– povećati razmak između redova

		– formule, mjerne jedinice ili oznake uvećati i postaviti na vidljivo mjesto

		– omogućiti uporabu džepnog računala

		– voditi računa o primjerenosti prostornih uvjeta u odnosu na specifičnosti učenika

		– omogućiti produljeno vrijeme rješavanja zadataka

		– koristiti se različitim alatima koji olakšavaju učenje.



	  

	Ako učenik s posebnim odgojno-obrazovnim potrebama rabi asistivnu tehnologiju, valja je integrirati i u aktivnosti za slobodno učenje.

	 

	Pojedini se postupci primjenjuju kod određene skupine učenika s posebnim odgojno-obrazovnim potrebama:

	
		– povezati zadatke sa specifičnim interesima učenika u cilju osiguravanja motiviranosti, najaviti aktivnosti, osigurati zamjenske aktivnosti (poremećaj iz spektra autizma)

		– smanjiti zahtjeve za pisanjem ili prepisivanjem s ploče, omogućiti promjenu aktivnosti u trenutcima zasićenosti, uporaba podsjetnika (poremećaj pažnje)

		– upotrijebiti font sans serif (ili Verdanu, Dyslexiu), prilagoditi veličinu slova (najmanje 12 pt), poravnati tekst na lijevu stranu – posebno kod dodatnih materijala (specifične teškoće učenja)

		– osigurati češće pauze tijekom rada, povezivati sadržaje s primjerima iz svakodnevnog života (intelektualne teškoće)

		– usmeno prezentirati zadatak, omogućiti uporabu džepnog računala, uvećati radne materijale (motoričke teškoće)

		– ukloniti distraktore, voditi računa o mjestu sjedenja u odnosu na izvor zvuka (oštećenje sluha)



	U osmišljavanju prilagodbi uvijek treba raditi timski i kontinuirano surađivati sa stručnim timom škole, asistentom i roditeljima. Kod svih je učenika s posebnim odgojno-obrazovnim potrebama važno osigurati njihovo aktivno sudjelovanje tijekom aktivnosti za slobodno učenje. Ujedno se preporučuje ciljano organizirati učenje u grupama gdje će učenik imati priliku surađivati s vršnjacima (uz jasne upute svim članovima grupe).

	 

	Dodatna literatura za nastavnike

	Zanimljivi su primjeri dostupni na poveznici u e-izdanju knjige Power Play (na engleskom jeziku) čiji je autor Edward J. Barbeau. Oni koji žele pripremiti učenike za natjecanje, u članku Tvrtka Tadića "Jednake znamenke = potencija" pronaći će nekoliko vrlo zanimljivih zadataka. Članak je objavljen u Matki, broj 44 (lipanj 2003.).

	Na stranicama NASA-a (na engleskom jeziku) možete pronaći ideje za projekte, dodatnu nastavu i proširivanje znanja. 

	 

	 

	 

	
6.5.Centralna simetrija

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti osnovna matematička znanja i razviti matematičke vještine povezane s centralnom simetrijom

		Logički zaključivati, kritički promišljati te uspostaviti matematičke odnose i veze

		Primijeniti stečena znanja i vještine vezane uz centralnu simetriju u rješavanju problemskih situacija

		Razviti samopouzdanje i svijest o vlastitim matematičkim sposobnostima



	Odgojno-obrazovni ishodi

	
		Prepoznati centralnosimetrične likove

		Preslikati zadani lik centralnom simetrijom

		Nacrtati središte simetrije dvaju centralnosimetričnih objekata

		Ispitati centralnu simetričnost nacrtanih objekata



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja ovog modula

	Planirani broj nastavnih sati: 2 sata

	Ovu jedinicu možete upotrijebiti u cijelosti ili u dijelovima; za obradu, vježbanje, ponavljanje te samostalni, suradnički i projektni rad učenika.

	Jedinica počinje motivacijskim primjerom, nakon toga slijedi razrada sadržaja učenja i poučavanja te na kraju osvrt na naučeno.

	Uvod i motivacija

	Uvod počinje trima slikama na kojima je ilustrirana:

	
		osna simetrija

		translacija

		na kraju, kao uvod u novu jedinicu, centralna simetrija.



	Na ovaj je način ponovljeno naučeno te stavljeno u usporedbu s novim preslikavanjem.

	Razrada sadržaja učenja i poučavanja

	Centralna simetrija točke i dužine

	U prvome su dijelu razrade opisana svojstva centralnosimetrične točke, pa onda i dužine. Točke i dužine prikazane su u kvadratnoj mreži. Kod svojstava centralnosimetričnih dužina istaknuta je njihova sukladnost i usporednost.

	Priložen je i dokaz sukladnosti centralnosimetričnih dužina za učenike koji žele znati više. Ovaj je dokaz dan u jedinici jer su svi alati koji se u njemu koriste gradivo prethodnih razreda, točnije 6. razreda.

	Centralna simetrija likova

	Proučavanje centralnosimetričnih likova, skupova točaka u ravnini, uvedeno je centralnosimetričnim preslikavanjem trokuta s obzirom na središte centralne simetrije izvan lika, a u kvadratnoj mreži.

	Prije kvizova prepoznavanja centralnosimetričnosti likova, dana je kroz zanimljivost povezanost osne simetrije s okomitim osima i centralne simetrije.

	Najveća je pažnja dana paralelogramima čija je centralnosimetričnost uvedena preko centralnosimetričnosti kvadrata.

	Također, razmatrana je centralnosimetričnost mnogokuta i ovisnost centralnosimetričnost o parnosti broja vrhova mnogokuta.

	Centralna simetrija u pravokutnom koordinatnom sustavu

	Kako je centralna simetrija proučavana u kvadratnoj mreži, prirodno je da se prouči i ovisnost koordinata centralnosimetričnih točaka s obzirom na ishodište koordinatnog sustava.

	Prepoznavanje centralne simetrije

	U nekoliko su kvizova dane slike i ilustracije koje prikazuju centralnosimetrične oblike i one koji to nisu.

	Konstrukcija centralnosimetrične slike

	Dvjema je 2D animacijama prikazano kako se konstruira centralnosimetrična točka i dužina te animacija.

	Određivanje središta centralnosimetričnih likova također je prikazano 2D animacijom.

	U zadnjem dijelu razrade dan je niz interakcija visoke razine dopunjavanja bojenjem do ispunjavanja centralne simetrije zadanog motiva.

	Završetak

	Na završetku su ponovljena svojstva centralne simetrije točke, dužine i lika.

	Dodatni prijedlozi

	Osmisliti projekte:

	
		Kako je pahuljica centralnosimetrična, a daje mnoštvo motiva za realizirati, može se napraviti razredni projekt "Biramo najljepšu izrađenu pahuljicu".

		Neka osmisle i naprave svoje razredne igraće karte prema uzoru na prave.



	Također, učenike treba motivirati da koriste programe dinamične geometrije bilo za crtanje ili za konstrukcije.

	Motive za projekt možete pronaći na Pahuljice i Galerija pahuljica.

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Za učenike koji žele znati više predlaže se crtanje, konstruiranje i istraživanje koristeći se alatima dinamične geometrije.

	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama u razvoju

	Za bolju vizualizaciju, dostupni su predlošci u GeoGebri, autora Igora Vidovića.

	Za dodatnu vježbu moguće je pogledati prvih pet videouradaka na mrežnim stranicama Eduvizije i riješiti njima pripadajuće zadatke. 

	Učenicima sa specifičnim teškoćama učenja (posebno disleksijom) pojam centralnosimetrična (točka) može biti jezično zahtjevan pa ga je potrebno više puta ponoviti. Valja inzistirati na tome da ga učenik ponovi nekoliko puta dok ga ne usvoji. Ako je potrebno, sve takve nove pojmove isticati na vidljivom i pristupačnom mjestu u učionici (ili u individualnoj umnoj mapi / mementu).

	Primjer 2. - Vizualno nedovoljno uočljiv pravac na koordinatnom sustavu (posebno za učenike s oštećenjem vida). Potrebno je poboljšati kontrast i bolje istaknuti pravac i pripadajuće točke.

	Paziti da učenicima sa specifičnim teškoćama učenja (ali i učenicima s oštećenjem vida, sluha i svim ostalim teškoćama kod kojih se javlja poremećaj vizualne percepcije) može biti teško približno određivati udaljenost zadanih točaka od centra. Ponuditi neku tehniku (npr. da broje kvadratiće u koordinatnom sustavu ili da koriste ravnalo) ako približno ne mogu procijeniti.

	Ako u 2. zadatku učenik ne može približno procijeniti udaljenost točke od središta (kao što je prije opisano), treba se prilagoditi njegovim individualnim mogućnostima i poticati takve učenike na korištenje ravnala u rješavanju ovog i ostalih, sličnih zadataka.

	LIKOVI KOJI SU SAMI SEBI CENTRALNOSIMETRIČNI

	Istaknuti na vidljivom mjestu u učionici (ili u osobnom podsjetniku kao što je prije opisano) kako definiramo centralnosimetričan lik.

	Sat -  zahtijeva povlačenje mišem, što zbog tražene preciznosti za učenike s motoričkim teškoćama može biti zahtjevno, zato im treba pružiti odgovarajuću podršku pomoćnika u nastavi ili drugog učenika.

	Za termine apscisa i ordinata također vrijedi da ih treba istaknuti na vidljivomu mjestu u učionici (ili u osobnom podsjetniku) ili se može „napraviti“ tehnika kojom će lakše upamtiti koja je os x a koja y (npr. XA -x je apscisa, YO- y je ordinata - upamte riječ XAYO ili YOXA).

	Zadatak 9., 10. i projekt između, s obzirom na to da se radi o zrcalnom preslikavanju slova s kojim učenici sa specifičnim teškoćama učenja imaju teškoće, preporučuje se za tu skupinu učenika osmisliti zamjensku aktivnosti (npr. učenici s disleksijom i/ili diskalkulijom).

	KONSTRUKCIJA CENTRALNOSIMETRIČNE TOČKE, DUŽINE, LIKA

	Kod crtanja inače, a crtanja bez koordinatnog sustava posebno, treba osigurati podršku pomoćnika u nastavi učenicima s motoričkim poremećajem. Isto vrijedi i za interakcije koje zahtijevaju motoričku preciznost. Neke je od interakcija potrebno potpunije objasniti jer dano objašnjenje nije dovoljno. 

	 


4.10. Modeliranje problemskih situacija Pitagorinim poučkom

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti osnovna matematička znanja i razviti matematičke vještine povezane s modeliranjem problemskih situacija Pitagorinim poučkom

		Logički zaključivati, kritički promišljati te uspostaviti matematičke odnose i veze

		Primijeniti stečena znanja i vještine vezane uz kvadriranje racionalnih brojeva u rješavanju problemskih situacija 

		Razviti samopouzdanje i svijest o vlastitim matematičkim sposobnostima



	Odgojno-obrazovni ishodi

	
		Primijeniti Pitagorin poučak pri rješavanju problema iz matematike.

		Primijeniti Pitagorin poučak pri rješavanju problema iz svakodnevnog života



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja jedinice DOS

	Planirani broj nastavnih sati: 2 sata

	Ovu jedinicu možete upotrijebiti u cijelosti ili u dijelovima za obradu, vježbanje, ponavljanje ili samostalni, suradnički te projektni rad učenika.

	Jedinica počinje motivacijskim primjerom, nakon toga slijedi razrada sadržaja učenja i poučavanja te na kraju osvrt na naučeno.

	Uvod i motivacija

	U prošlim su jedinicama učenici otkrili Pitagorin poučak i njegov obrat te su naučili primjenjivati Pitagorin poučak na geometrijske likove koji u sebi imaju "sakriven" pravokutni trokut. U ovoj jedinici učenici će situacije iz svakodnevnog života modelirati koristeći Pitagorin poučak.

	Razrada sadržaja učenja i poučavanja

	Jedinica je podijeljena na nekoliko podnaslova unutar kojih su grupirani zadatci povezani sličnom tematikom.

	Tu su Kutak za majstore, Bakin kutak, Sport.

	Završetak

	U kutku za znatiželjne postavljen je jedan malo složeniji geometrijski zadatak, a za kraj postavljeno je nekoliko interaktivnih zadataka.

	Dodatni prijedlozi

	Ponoviti Pitagorin poučak rješavajući zadatke na poveznicama broj 1, broj 2, broj 3 i broj 4.

	Izraditi plakat s primjerima primjene Pitagorina poučka u raznim životnim situacijama.

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	U članku Pitagora i Pitagorin poučak Antoanete Klobučar i Antuna Vidića objavljenog u 62. broju Poučka učenici mogu pročitati više o povijesti Pitagore i Pitagorina poučka.

	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama u razvoju

	Učenicima s teškoćama na vidljivo mjesto staviti sve formule koje se koriste u ovoj jedinici.

	U 8. zadatku objasniti značenje pojma trail-utrke.

	Za rješavanje 9. zadatka unaprijed pripremiti slikovni prikaz brazilske zastave.

	Za rješavanje ponuditi samo elementarne zadatke s manjim brojevima i izravnim uvrštavanjem u formule te dopustiti korištenje grafičkog prikaza (slike s oznakama), odgovarajuće formule te džepnog računala. Na slikama jasno istaknuti elemente koji su potrebni pri rješavanju zadatka.

	Dodatna literatura za nastavnike

	Članak Primjena Pitagorina poučka.

	Diplomski rad Line Rajković Neke varijante Pitagorinog teorema dostupan na poveznici.

	
Dodatni prijedlozi

	
		S učenicima bi trebalo točke, pravce i ravnine proučavati i u prostoru koji ih okružuje, a to je učionica. Treba ih poticati da izrađuju modele prostora, male diorame te da na njima kreiraju zadane odnose točaka, pravaca, ravnina… u prostoru.

		Učenike bi trebalo poticati da izrađuju kartonske makete koje prikazuju stvarni ili imaginarni prostor. Tako zornije mogu predočiti i tumačiti prostor, a samim time i trenirati svoj prostorni zor. Nakon ili prije izrade makete potaknuti ih da naprave ravninski crtež makete.



	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Motivirani učenici mogu izraditi model prostora kao maketu s pomoću koje će učiti o odnosima u prostoru. Svakako, za prikaze koje naprave, nacrtati njihov ravninski prikaz.

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju teškoće u razvoju

	Sve nove definicije utvrditi (učenici sa specifičnim teškoćama učenja imaju poteškoće u usvajanju novih pojmova, potrebno ih je potkrijepiti sa što većim brojem primjera i što ih više puta ponoviti), utvrditi razliku između jednako i sukladno, komplanarne i linearne točke. 

	U zadatcima u kojima se točni odgovori povlače na ciljano mjesto, treba uvijek uzeti u obzir da učenicima s motoričkim teškoćama treba dati više vremena, a ako se radi o težem obliku motoričkih teškoća, osigurati potporu pomoćnika u nastavi.

	RAVNINA

	Postupke koji su nabrojani jedan ispod drugoga, koji opisuju koliko je točaka potrebno da bismo odredili ravninu, obvezno potkrepljivati na ploči vizualno. 

	Sve važnije definicije i pojmove (obično iz žuto istaknutih kvadrata) potrebno je istaknuti na vidljivo i dostupno mjesto sve dok učenik s teškoćom potpuno ne ovlada novom terminologijom i definicijama.

	 


Dodatna literatura za nastavnike

	Antonija Horvatek, Okomitost, ortogonalna projekcija i udaljenosti, dostupno na linku. 

	 


2.6. Znanstveni zapis

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti osnovna matematička znanjai razviti matematičke vještine povezane s kvadriranjem racionalnih brojeva

		Logički zaključivati, kritički promišljati te uspostaviti matematičke odnose i veze

		Primijeniti stečena znanja i vještinevezane uz kvadriranje racionalnih brojeva u rješavanju problemskih situacija

		Razviti samopouzdanje i svijest o vlastitim matematičkim sposobnostima



	Odgojno-obrazovni ishodi

	
		Pretvarati broj zapisan u decimalnom zapisu u broj zapisan u znanstvenom zapisu i obrnuto

		Računati s brojevima zapisanim u znanstvenom zapisu 

		Primijeniti znanstveni zapis broja pri rješavanju problema iz matematike, drugih područja ili svakodnevnog života



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja jedinice

	Planirani broj nastavnih sati: 3 sata

	Ovu jedinicu možete upotrijebiti u cijelosti ili u dijelovima; za obradu, vježbanje, ponavljanje te samostalni, suradnički ili projektni rad učenika.

	Jedinica počinje motivacijskim primjerom, nakon toga slijedi razrada sadržaja učenja i poučavanja te na kraju osvrt na naučeno.

	Uvod i motivacija

	U uvodnom dijelu potrebno je napisati zadani tekst pomoću što više skraćenica, ali tako da poruka ostane razumljiva i jasna te potpuno jednaka izvornoj poruci. Nakon toga, potrebno je naglas pročitati vrlo velike i vrlo male brojeve. Kao pomoć, dana je tablica s nazivima velikih brojeva. Nakon što učenici uvide da je neke brojeve nepraktično čitati, ali i zapisivati, uvodi se znanstveni zapis broja. Kao što je u pismu prepisanom pomoću skraćenica bilo važno da poruka ostane razumljiva i jedinstvena, tako i znanstveni prikaz broja mora biti jedinstven te stoga i jasno određen.

	Razrada sadržaja učenja i poučavanja

	Znanstveni zapis broja

	U ovome se dijelu definira znanstveni zapis te se prikazuje i način zapisivanja brojeva u kojem se rabi znak X.

	Pomoću GeoGebrinog appleta ponavlja se kako se potencije broja 10 pišu u decimalnom zapisu. 

	Slijede primjeri prikazivanja brojeva u decimalnom zapisu te dva zadatka. Pretvaranje brojeva iz znanstvenog u decimalni zapis dodatno se može uvježbati pomoću GeoGebrinog appleta.

	Nakon toga učenici pomoću GeoGebrinog appleta pretvaraju brojeve iz decimalnog zapisa u znanstveni te pokušavaju uočiti pravilnosti. Treba komentirati eksponente koje u znanstvenom zapisu imaju brojevi veći od 10, brojevi veći od 1, a manji od 10 te brojevi čija je apsolutna vrijednost manja od 1. Slijede primjeri pretvaranja brojeva iz decimalnog u znanstveni zapis. Naučeno se može uvježbati i provjeriti pomoću GeoGebrinog appleta.

	Pokazuje se i primjer pretvaranja broja, koji je zapisan kao umnožak racionalnog broja i potencije broja 10 i koji nije u znanstvenom zapisu, u znanstveni zapis. Za vježbu je dan GeoGebrin applet s pozitivnim te applet s negativnim eksponentima, a zatim jedan koji objedinjuje sve naučeno, tj. s cjelobrojnim eksponentima.

	Slijedi kratko samovrednovanje.

	Mješoviti zadatci sa znanstvenim zapisom dostupni su na GeoGebrinom appletu (potrebno je zapisati broj u decimalnom zapisu, koeficijent ili eksponent koji nedostaje u znanstvenom zapisu).

	Zbrajanje i oduzimanje brojeva zapisanih u znanstvenom zapisu

	Zbrajanje i oduzimanje brojeva zapisanih u znanstvenom zapisu uvodi se preko zadatka s površinama Atlantskog, Indijskog i Tihog oceana. Dolazi se do zaključka da brojeve zapisane u znanstvenom zapisu zbrajamo ili oduzimamo tako da izlučimo zajedničku potenciju broja 10 te zbrojimo ili oduzmemo brojeve koji množe zajedničku potenciju broja 10.

	Pri zbrajanju i oduzimanju brojeva u znanstvenom zapisu s negativnim eksponentom primjer je riješen na dva načina, jedan izlučivanjem manje, a drugi veće potencije. Slijede četiri zadatka za uvježbavanje zbrajanja i oduzimanja brojeva zapisanih u znanstvenom zapisu, a zatim GeoGebrini appleti. U prvome appletu zbrajaju se i oduzimaju brojevi koji u sebi sadrže potencije s jednakim eksponentima, a u drugome i trećem s različitim eksponentima.

	Množenje brojeva zapisanih u znanstvenom zapisu

	Množenje brojeva zapisanih u znanstvenom zapisu uvodi se udaljenošću galaksije od Zemlje u kilometrima, a zadana je svjetlosna godina i udaljenost galaksije od Zemlje izražena u svjetlosnim godinama. Slijedi primjer, a zatim i applet za uvježbavanje množenja. Važno je naglasiti da se rješenja zaokružuju na dvije decimale. 

	Dijeljenje brojeva zapisanih u znanstvenom zapisu

	Dijeljenje brojeva zapisanih u znanstvenom zapisu uvodi se zadatkom u kojem se treba odrediti koliko vremena svjetlost putuje od Sunca do Zemlje. Slijedi primjer, a zatim i applet za uvježbavanje. Važno je naglasiti da se rješenja zaokružuju na dvije decimale.

	U video sadržaju pobliže se objašnjava postupak dijeljenja brojeva zapisanih u znanstvenom zapisu.

	Računanje u znanstvenom zapisu dodatno se uvježbava različitim zadatcima iz kemije i fizike.

	Završetak

	U završnom su dijelu dane dvije interakcije. U prvoj se ponavlja pretvorba iz znanstvenog u decimalni zapis i obrnuto igrom memorije, a u drugoj se slaže slagalica u kojoj se treba izračunati neki brojevni izraz s brojevima koji su zapisani u znanstvenom zapisu te spojiti s odgovarajućim rješenjem.

	Dodatni prijedlozi

	Kao uvod u znanstveni zapis moguće je pokazati Video 1 i Video 2 (na engleskom jeziku).

	Scenarij poučavanja nastao u sklopu projekta eŠkole "Čemu znanstveni zapis?" dostupan je na linku.

	Učenicima je moguće za vježbu zadati da odaberu deset različitih podataka dostupnih na Worldometers stranicama te da ih zapišu u znanstvenom zapisu.

	Za uvježbavanje znanstvenog zapisa dostupne su i dvije igre na engleskom jeziku (memorije) i kviz.

	Moguće je provesti i projekt (na engleskom jeziku) "Koliko je zvijezda u Svemiru?".

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Moguće je pogledati video sadržaj o sigurnim znamenkama.

	Također, može se provesti i predloženi projekt u kojem je potrebno izraditi kratku prezentaciju o odabranom planetu te pronađene podatke prikazati u znanstvenom zapisu.

	Na različitim se portalima može pronaći tvrdnja da je masa svih mrava na svijetu veća od mase svih ljudi. Pomoću danih podataka moguće je provjeriti ima li ta tvrdnja smisla ili ne.

	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama u razvoju

	 

	Učenicima je moguće pokazati kako se u znanstvenom zapisu radi na džepnom računalu te dozvoliti računanje uz pomoć džepnog računala. Neka džepna računala mogu pretvarati brojeve zapisane u znanstvenom zapisu u decimalni i obrnuto. Prema potrebi, pokazati učenicima kako se to radi. 

	Dodatni tutorijali dostupni su na mrežnim stranicama Eduvizije. 

	Pretvaranje u znanstveni zapis moguće je i prikazati fizički. Na podu ljepljivom trakom unaprijed pripremiti "mjesne vrijednosti". Na pod stavljamo loptu te komentiramo koju mjesnu vrijednost ima koje mjesto. Zatim učenicima kažemo da će prikazati broj, a zatim ga pretvoriti u znanstveni zapis. 

	 

	Npr. broj 2345000.6 želimo prikazati u decimalnom, a zatim ga pretvoriti u znanstveni zapis. Izradimo kartice na kojima su napisane znamenke 2, 3, 4, 5, 0, 0, 0 i 6. Svaki učenik u ruku uzima jednu karticu. Lopta predstavlja decimalnu točku. 

	Učenici zatim "pomiču" decimalnu točku (dodaju loptu jedno drugome) dok se decimalna točka ne nalazi iza prve znamenke koja je različita od nule, tj. znamenke 2. 

	[image: C:\C51BD045\FBB3FDFA-0BCA-4ED8-8875-B19E8AEA062A_datoteke\image002.png]

	 

	Kako bismo pomaknuli decimalnu točku do odgovarajuće pozicije, šest smo puta pomaknuli decimalnu točku (dodali loptu). Znanstveni je zapis broja 2345000.6, stoga je 2.3450006 • 106. 

	Možda će biti potrebno podsjetiti učenike na simbole kemijskih elemenata iz Zadataka 12., 13. i 14.

	Dodatna literatura za nastavnike

	Zagrebački Sunčev sustav može poslužiti kao ideja za projekt. Pročitajte više na linku. Više o prvoj takvoj instalaciji postavljenoj u SAD-u možete pronaći na linku. 

	 

	Na stranicama NASA-e (na engleskom jeziku) možete pronaći različite zadatke za zbrajanje i oduzimanje brojeva u znanstvenom zapisu, množenje i dijeljenje brojeva u znanstvenom zapisu, primjenu znanstvenog zapisa te proširivanje znanja. 

	 

	
1.2. Kvadriranje umnoška i količnika

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti osnovna matematička znanja i razviti matematičke vještine povezane s kvadriranjem umnoška i količnika

		Logički zaključivati, kritički promišljati te uspostaviti matematičke odnose i veze

		Primijeniti stečena znanja i vještine vezane uz kvadriranje umnoška i količnika u rješavanju problemskih situacija 

		Razviti samopouzdanje i svijest o vlastitim matematičkim sposobnostima



	Odgojno-obrazovni ishodi

	
		Kvadrirati umnožak i količnik

		Napisati umnožak kvadrata kao kvadrat umnoška te količnik kvadrata kao kvadrat količnika i obrnuto 

		Primijeniti  kvadrat umnoška/količnika i umnožak/količnik kvadrata za brže/vještije računanje 

		Primijeniti svojstva kvadrata umnoška/količnika i umnoška/količnika kvadrata pri rješavanju problema iz matematike, drugih područja ili svakodnevnog života 



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja ove jedinice

	Planirani broj nastavnih sati: 2 sata

	Ovu jedinicu možete upotrijebiti u cijelosti ili u dijelovima; za obradu, vježbanje, ponavljanje te samostalni, suradnički i projektni rad učenika.

	Jedinica počinje motivacijskim primjerom, nakon toga slijedi razrada sadržaja učenja i poučavanja te na kraju osvrt na naučeno.

	Uvod i motivacija

	Za motivaciju je izabran prikaz Sierpinskijeva saga.

	Učitelj bi ga trebao s učenicima opisati i analizirati i pritom se poslužiti prikazom nastanka Sierpinskijeva saga na poveznici Pomoćni interaktivni sadržaji.

	Već je u motivaciji moguće postaviti pitanje koliko je puta bijeli kvadrat manje površine od velikog kvadrata. To je trenutak kada bi učenici trebali razmišljati, istraživati, analizirati. Ne treba nužno očekivati odgovore na pitanja, ali ako ih netko ponudi, potrebno je zahtijevati obrazloženje.

	Razrada sadržaja učenja i poučavanja

	Kvadrat umnoška

	Nakon uvodnog dijela pokazuje se što je kvadrat umnoška i čemu je on jednak dvama različitim pristupima:

	
		geometrijskim

		algebarskim.



	Dobro je učenicima pokazati različite pristupe, no ne smije se zaboraviti geometrijsko ograničenje samo na pozitivne racionalne brojeve, dok u algebarskom obuhvatimo cijeli skup Q.

	Kvadrat količnika

	Kvadrat količnika izvodi se samo algebarski, po definiciji kvadrata racionalnog broja te množenja razlomaka.

	Nakon dijela u kojem se izvode formule, slijedi zadatak koji daje odgovor uz obrazloženje motivacijskog primjera.

	Slijedi niz zadataka različitog tipa za primjenu kvadrata umnoška/količnika: klasični zadatci te zadatci višestrukog izbora s jednim ili dvama točnim odgovorima.

	Istaknuta je jednakovrijednost zapisa umnoška s točkom i bez nje.

	Mentalno računanje

	Vještije računanje primjenom formula za kvadrat umnoška/količnika može se vježbati nizom zadataka koji slijede. Zadatci su različitog tipa, težine i koncepta.

	Iskoristite i dodatnu vježbu za računanje kvadratima.

	Primjer s površinom stana zahtijeva visoku razinu znanja i primjene koncepta kvadrata. Rješenje zadatka popraćeno je 2D animacijom kako bi ono bilo prihvatljivije učeniku.

	U drugom se videu objašnjava primjena umnoška/količnika kvadrata za vještije/mentalno računanje.

	Za uvježbavanje su dani zadatci uparivanja te interaktivni applet visoke razine na poveznici: Računanje s kvadratima brojeva.

	Primjena

	Dva zadatka korelacije osiguravaju primjenu kvadrata umnoška/količnika te predstavljanje i rješavanje problemskih situacija iz matematike, ali i iz svakodnevice.

	Završetak

	U završnom su dijelu jedinice istaknute formule kvadrata umnoška/količnika i umnoška/količnika kvadrata u službi primjene za vještije/mentalno računanje te za rješavanje problemskih situacija.

	Dodatni prijedlozi

	
		Učenicima se može zadati zadatak u kojemu će pokušati nacrtati što više iteracija Sierpinskijeva saga na papiru ili u nekom od programa dinamične geometrije.

		Osmisliti školski projekt Čudesna matematika te nacrtati zidnu ili podnu sliku s motivom Sierpinskijova saga.

		Korelacija s likovnom kulturom: Uspostavite suradnju s učiteljem likovne kulture. Neka u sklopu kurikuluma likovne kulture obrade motiv Sierpinskijova saga (slika, reljef, itd.).

		Zadatak s površinom stana puno je zahtjevniji. Zato je dobar za timski rad. Podijeliti učenike u heterogene timove te napraviti natjecanje Tko će prvi riješiti? ili Tko će bolje predstaviti rješenje zadatka?



	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	 Metodički prijedlozi i napomene za rad s učenicima koji žele znati više i s darovitim učenicima

	Za učenike koji žele znati više predlažemo proučavanje zakonitosti, crtanje konstrukcije u programu dinamične geometrije Sierpinskijev sag.

	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama

	Kako biste sadržaje ove jedinice prilagodili učenicima s teškoćama u razvoju i učenicima sa specifičnim teškoćama učenja, uvijek valja imati na umu da učenici predstavljaju heterogenu skupinu i da odabir prilagodbi valja temeljiti na individualnim obilježjima pojedinog učenika. 

	Predlažemo da učenici koriste konkretne didaktičke materijale, džepno računalo i slično. Neka kvadriraju samo prirodne brojeve te taj kvadrat prikazuju slaganjem konkreta u obliku kvadrata.

	Za učenike s oštećenjem vida preporuča se voditi računa o prilagodbi učioničkog prostora (primjerice mjesto sjedenja) kao i radnog prostora (osigurati dodatnu rasvjetu, povećala, klupu s nagibom). Isto tako, važno je imati na umu da pomagala koja učenicima olakšavaju rad uistinu valja koristiti (tablica, šilo, čitači ekrana, itd.). U scenarijima valja odabirati one elemente koji imaju zvučni zapis kao što su videozapisi koje je dobro unaprijed najaviti i/ili popratiti usmeno ili predlošcima s kratkom uputom na što učenik valja usmjeriti pozornost tijekom gledanja videozapisa.

	Za učenike s oštećenjem sluha preporuča se unaprijed pripremiti pisani materijal koji će pratiti ključne dijelove nastavne jedinice. Posebnu pozornost valja posvetiti pripremi učenika za gledanje videozapisa u okviru koje se također savjetuje pripremiti predložak na kojem se nalazi tekst koji će ostali učenici slušati. Potrebno je uzeti u obzir da će učenici s oštećenjem sluha imati teškoća s razumijevanjem definicija i uputa zadataka, kao i učenici sa specifičnim teškoćama učenja.

	Za učenike s motoričkim teškoćama preporuča se prilagoditi vrijeme izvođenja aktivnosti, primjerice, posebno za upotrebu digitalnih obrazovnih materijala kao i za pokretanje videozapisa. Učenici s motoričkim teškoćama brže se umaraju i služe se uređajima u skladu s motoričkim mogućnostima. Ako je učenik s motoričkim teškoćama korisnik asistivne tehnologije, istu valja koristiti s ciljem aktivnog sudjelovanja na nastavi (da učenik odgovori putem uređaja). S obzirom na to da učenici s motoričkim teškoćama obično imaju stručnu podršku u vidu asistenata, preporuča se pomoć asistenta pri uvećanju zaslona tijekom prolaženja nastavnom jedinicom i označavanju rezultata u "kućicama" predviđenim za odgovore. Ako se uz nastavnu jedinicu planiraju preslike radnih materijala, one moraju biti uvećane. Ako se učenik školuje po prilagođenom planu i programu, ne treba inzistirati na tome da učenik prođe sve zadatke koji su planirani nastavnom jedinicom, već valja napraviti odabir onih ključnih.

	Za učenike s intelektualnim teškoćama valja prilagoditi vrijeme izvođenja aktivnosti, nastavne materijale, kao i sadržaje, u skladu s obrazovnim programom po kojem se učenik školuje. Važno je napraviti odabir zadataka koje učenik može riješiti, ali ne na taj način da učenik jednostavno rješava prva tri zadataka, već valja odrediti one ključne zadatke koji će mu omogućiti usvajanje izdvojenih odgojno-obrazovnih ishoda. U radu s učenikom valja koristiti elemente kao što su ilustracije i fotografije te na taj način temu kvadriranja, što je moguće više, povezati sa svakodnevnim životom. Zadatke valja rastavljati na manje korake te usmjeravati učenika prilikom rješavanja. Ako je moguće, preporuča se više puta ponoviti gledanje videozapisa. Dopustiti im korištenje džepnog računala pri rješavanju zadataka. Kad god je to moguće, zadatak valja popratiti vizualnom podrškom, primjerice, dodati slike/grafičke simbole koji prate ključne pojmove iz zadatka. Simbole je moguće preuzeti iz nekomercijalne galerije simbola: http://www.arasaac.org/.

	Za učenike s poremećajima glasovno-jezično-govorne komunikacije u kojih je utvrđeno mucanje ili dječja govorna apraksija valja koristiti indvidualizirani pristup. Primjerice, važno je voditi računa o načinu odgovaranja pred drugim učenicima i o njihovoj ulozi tijekom rada u grupi. Učenike koji ne govore tečno (mucanje) ne valja izlagati prezentiranju sadržaja pred cijelim razredom i nužno odgovaranju usmenim putem.

	Za učenike sa specifičnim teškoćama učenja (primjerice učenici s disleksijom, disgrafijom, diskalkulijom i jezičnim teškoćama) potrebno je prilagoditi veličinu slova (najmanje 12 pt) te upotrijebiti jedan od ponuđenih fontova (primjerice Dyslexia). U pripremi se dodatnih materijala savjetuje: povećati razmak između redova, tekst poravnati na lijevu stranu, važne informacije ili ključne riječi istaknuti podebljanjem tiska. Valja voditi računa da im se pojednostavne sve upute (posebno učenicima s jezičnim teškoćama). Dopustiti im korištenje džepnog računala pri rješavanju zadataka.

	Za učenike s poremećajima u ponašanju važno je osigurati aktivno sudjelovanje u nastavi putem nekih drugih aktivnosti, primjerice, izrade plakata ili PowerPoint prezentacije pri rješavanju problema iz svakodnevnog života. Po završetku nastavne jedinice valja pohvaliti učenika za sva primjerena ponašanja, ali ga ne treba kritizirati i uspoređivati s drugima ako je došlo do neprimjerenih ponašanja.

	 Za učenike s poremećajem iz spektra autizma preporuča se koristiti vizualnu podršku na taj način da se sadržaj jedinice unaprijed najavi putem slika ili natuknica kao i svaka nova aktivnost unutar jedinice (primjerice videozapis). Preporuča se povezati kvadriranje racionalnih brojeva s interesima učenika u svim zadatcima u kojima je to moguće.

	
2.2. Množenje i dijeljenje potencija s bazom 10

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti osnovna matematička znanja i razviti matematičke vještine povezane s množenjem i dijeljenjem potencija s bazom 10 s prirodnim eksponentima

		Logički zaključivati, kritički promišljati te uspostaviti matematičke odnose i veze

		Primijeniti stečena znanja i vještine vezane uz potencije s bazom 10 s prirodnim eksponentima

		 u rješavanju problemskih situacija 

		Razviti samopouzdanje i svijest o vlastitim matematičkim sposobnostima



	Odgojno-obrazovni ishodi

	
		Pomnožiti i podijeliti potencije s bazom 10 s prirodnim eksponentima

		Pomnožiti i podijeliti  umnoške racionalnog broja i potencije s bazom 10 s prirodnim eksponentom

		Primijeniti množenje i dijeljenje potencija s bazom 10 pri rješavanju problema iz matematike, drugih područja ili svakodnevnog života



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja jedinice

	Planirani broj nastavnih sati: 3 sata

	Ovu jedinicu možete upotrijebiti u cijelosti ili u dijelovima; za obradu, vježbanje, ponavljanje te samostalni, suradnički ili projektni rad učenika.

	Jedinica počinje motivacijskim primjerom, nakon toga slijedi razrada sadržaja učenja i poučavanja te na kraju osvrt na naučeno.

	Uvod i motivacija

	Motivacija je novinski članak koji govori o opožarenoj površini izraženoj u hektarima koju treba preračunati u četvorne kilometre. U preračunavanju se koristi potencija s bazom 10. Pitanje, koje je postavljeno, nema odgovora, ali daje naslutiti da se računanjem s potencijama postupak preračunavanja može ekonomičnije izvesti.

	Razrada sadržaja učenja i poučavanja

	Veza zapisa potencije s bazom 10 i prirodnim eksponentom s umnoškom faktora 10.

	Već je na početku video koji zapravo primjenjuje već usvojen pojam potencije, na one s bazom 10 i prirodnim eksponentom. Zadatak uparivanja pomaže ponavljanju pojma potencije i usvajanju pojma potencije s bazom 10 i prirodnim eksponentom.

	Još jedan kratki video opisuje kako se računalno zapisuje potencija s bazom 10, na primjer:

	
		
				 

				Potencija 

				Računalni zapis

		

		
				Udaljenost Zemlje od Sunca

				1.5E11 m

		

	

	O ¨velikim¨ dekadskim brojevima

	Velikim brojevima, njihovim nazivima i prefiksima posvećen je dio ove jedinice. Važno je znati kako tvorimo imena velikih dekadskih brojeva. Danas se na internetu mogu pronaći razni materijali s krivo prevedenim nazivima velikih dekadskih brojeva, odnosno potencija s bazom 10.

	Dane su dvije tablice: Nazivi velikih brojeva u hrvatskom jeziku, te tablica usporedbe takozvane duge, koju mi koristim, i kratke ljestvice.

	Važno je da se svi razumijemo kada napišemo 10

	Posebno je zanimljiva treća tablica u kojoj su kao zanimljivost navedeni nazivi, u nekoliko europskih jezika, za milijardu i bilijun.

	Kako je engleski jezik taj koji koristi kratku ljestvicu, tu su i najčešće pogreške u prevođenju. Dana su tri kratka teksta u kojima se može uočiti kako je lako napraviti pogrešku.

	Gdje se i kako koriste potencije s bazom 10

	U prvom zadatku visoke interakcije težište je na razumijevanju veličina te njihovoj povezanosti s potencijama i mjernim jedinicama.

	Zadatak povezivanja još jednom provjerava usvojenost veze između potencije s bazom 10 i prirodnim eksponentom i predmetaka.

	Množenje i dijeljenje potencija s bazom 10

	Središnji blok u sebi sadrži dva videa koji tumače kako množimo i dijelimo potencije s bazom 10.

	Niz zadataka različitog tipa, uparivanje, višestruki izbor s jednim točnim odgovorom i interakcija visoke razine, služi za vježbanje primjene pravila množenja i dijeljenja potencija s bazom 10.

	Umnožak koeficijenta i potencije

	Primjerom je uveden oblik zapisa umnoška koeficijenta i potencije. Taj je oblik zapisa potrebno uvesti kako bi se s njima moglo množiti i dijeliti, a kasnije primijeniti za znanstveni zapis i računanje s njim.

	Pokazuje se i prilagođavanje zapisa nekih velikih brojeva u zapis s umnoškom  koeficijenta i potencije. Taj je postupak koristan i u preračunavanju mjernih jedinica. Blok zadataka različitog tipa služi za vježbanje množenja i dijeljenja umnoška koeficijenta i potencije s bazom 10. Također, i za primjereno korištenje takva zapisa.

	Primjena

	U nizu zadataka primjene koji se tiču svemira, računala, mrava i ljudskog mozga potrebno je vješto baratati množenjem i dijeljenjem potencija s bazom 10, uključujući i računanje s umnošcima koeficijenta i potencije s bazom 10.

	Završetak

	U završnom dijelu jedinice napravljen je mali riješeni kviz u kojem se pitanja/odgovori dotiču svega što se u ovoj jedinici moglo naučiti.

	 

	Dodatni prijedlozi

	
		Mjerne jedinice njihovo prikazivanje i preračunavanje uvijek su aktualne za rad s učenicima. Napraviti plakat s mjernim jedinicama, nazivima i primjerima gdje ih možemo smisleno koristiti.

		Projektni zadatak ili projekt samo na matematici ili u korelaciji s informatikom. Zapis prirodnih brojeva koristeći potenciju s bazom 10 i s bazom 2 te pretvaranje binarnog zapisa u dekadski.

		Na primjer:324=3∙102+2∙101+4 ,  101=1∙22+0∙21+1=5



	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Množenje i dijeljenje decimalnih brojeva s potencijom broja 10.

	Iskoristiti Crtani film o obitelj Simpson za međupredmetni projekt ¨Pričam ti o potencijama¨ (engleski/hrvatski/matematika) kada se obrade potencije s cjelobrojnim eksponentom.

	http://scaleofuniverse.com/

	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama u razvoju

	Kako bi učenicima s teškoćama olakšali rješavanje 1. zadatka te kako bi dobili dojam o potencijama, možemo ih tražiti da za svaki broj 10 u zadatku pljesnu rukama te da na taj način prebroje koliko desetica ima i koja bi to bila potencija. 

	 Učenici sa jezičnim teškoćama ali i  drugi učenici koji imaju nedostatne jezične sposobnosti, mogli bi imati teškoće dosjećanja značenja riječi deka, mega, tera i sl. u 5. zadatku pa im možemo dati predložak u kojem bi riječi bile uparene s brojem a oni bi morali vidjeti koja je to potencija.

	 Učenicima s motoričkim teškoćama valja osigurati pomoć od strane pomoćnika kod zadatka s povlačenjem zapisa, upisivanjem i odabirom odgovora.

	 Dodatna literatura za nastavnike

	 U prezentaciji Hrvatski jezik i matematika u razrednoj nastavi doc. dr. sc. Lidije Cvikić i dr. sc. Dubravke Glasnović Gracin s Učiteljskog fakulteta Sveučilišta u Zagrebu možete pročitati nešto o jeziku u nastavi matematike, a svakako je zanimljiv dio o pisanju višeznamenkastih brojeva riječima, pisanju velikih brojeva brojkama te čitanju brojeva. 

	Ideje za izradu nastavnih materijala možete pronaći na množenje/dijeljenje te na poveznici.

	 

	
Aktivnosti za samostalno učenje

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti temeljna matematička znanja te razviti vještine povezane s prizmama i njihovim mjerivim svojstvima

		Riješiti matematičke probleme te primjenjivati matematiku u ostalim područjima

		Učinkovito komunicirati primjenjujući odgovarajući matematički jezik 

		Logički zaključivati, kritički promišljati te uspostaviti matematičke odnose i veze

		Razviti samopouzdanje i svijest o vlastitim matematičkim sposobnostima

		Učinkovito primjenjivati tehnologiju



	Odgojno-obrazovni ishodi

	
		Prepoznati i imenovati prizme u matematičkom kontekstu izvan njega

		Primijeniti svojstva prizmi

		Koristiti se mjernim jedinicama

		Odrediti mjeriva obilježja prizmi

		Primijeniti prizme pri rješavanju problema iz matematike, drugih područja ili svakodnevnog života



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja ove jedinice

	Planirani broj nastavnih sati: 1 sat

	Ovu jedinicu možete upotrijebiti u cijelosti ili u dijelovima; za obradu, vježbanje, ponavljanje te samostalni, suradnički i projektni rad učenika.

	Jedinica započinje motivacijskim primjerom, nakon toga slijedi razrada sadržaja učenja i poučavanja te, na kraju, osvrt na naučeno.

	Uvod i motivacija

	Rješavajući interaktivne zadatke na početku jedinice, učenici ponavljaju naučeno o prizmama.

	Razrada sadržaja učenja i poučavanja

	Platonova tijela (pravilni poliedri)

	Učenici imaju priliku kroz animaciju upoznati mreže i izgled svih pet Platonovih tijela: tetraedar, kocku (heksaedar), oktaedar, dodekaedar i ikosaedar. Za svako tijelo razmatraju njegov broj strana, bridova i vrhova. Proučavajući te brojeve, učenici dolaze do Eulerove formule koja ih povezuje.

	Arhimedova tijela (polupravilni poliedri)

	Učenici upoznaju neka od 13 Arhimedovih tijela, od kojih je najpoznatija nogometna lopta.

	Završetak

	 

	Dodatni prijedlozi 

	Učenici mogu izraditi plakat sa spomenicima i neobičnim zgradama u kojima se pojavljuju prizme. Primjeri uključuju zgradu 1 i zgradu 2 te spomenik iz Mezopotamije. 

	Više o Eulerovoj formuli učenici mogu pročitati na poveznici.

	Na poveznici su dostupni interaktivni materijali i mreže pravilnih poliedara.

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Učenici temu mogu dalje istraživati čitajući sljedeće članke:

	
		Mreže poliedara, autora Izidora Hafnera, objavljen u Matki (broj 83 i 84)

		Labirinti na mrežama poliedara, autora Izidora Hafnera, objavljen u Matki (broj 85)

		Platonova tijela, autora Željka Medvešeka, objavljen u Matki (broj 51)

		Arhimedova tijela, autora Marka Živkovića, objavljen u Matki (broj 36)

		Pravilni poliedri, autora Vladimira Voleneca, objavljen u Matki (broj 30)

		Nogometna lopta, autorice Kristine Koščević, objavljen u Matki (broj 96); članak je dostupan i na poveznici.



	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama u razvoju

	Učenici u aplikaciji LearningApps mogu napraviti kviz znanja o prizmama i njihovoj podjeli (npr. učenici pronađu sliku prizme, a slici treba pridružiti njezin odgovarajući naziv).

	Dodatna literatura za nastavnike

	
		Mreže raznih tijela spremne za ispis dostupne su na poveznici. 

		Lijep prikaz Arhimedovih tijela možete pronaći na poveznici.

		Zanimljivosti o Platonovim tijelima dostupne su na poveznici. 

		Mnogobrojne GeoGebrine aktivnosti povezane s prizmama dostupne su na poveznici. 

		Digitalni scenarij poučavanja Platonov pravilnik o poliedrima dostupan je na poveznici. 



	 


Procjena usvojenosti odgojno-obrazovnih ishoda

	Ciljevi, ishodi, kompetencije

	Ciljevi i zadaće

	
		Usvojiti temeljna matematička znanja te razviti vještine povezane s  međusobnim položajem točaka, pravaca i ravnina u prostoru

		Riješiti matematičke probleme te primjenjivati matematiku u ostalim područjima

		Učinkovito komunicirati primjenjujući odgovarajući matematički jezik 

		Logički zaključivati, kritički promišljati te uspostaviti matematičke odnose i veze

		Razviti samopouzdanje i svijest o vlastitim matematičkim sposobnostima

		Učinkovito primjenjivati tehnologiju



	Odgojno-obrazovni ishodi

	
		Prepoznati odnose među pravcima u ravnini i prostoru

		Prepoznati odnose među pravcima i ravninama u prostoru

		Primijeniti znanja o odnosima među pravcima i ravninama u prostoru

		Odrediti ortogonalne projekcije točke, dužine i pravca na ravninu te udaljenost točke od ravnine

		Primijeniti znanja o odnosima između točaka, pravaca i ravnina u prostoru pri rješavanju problema iz matematike, drugih područja ili svakodnevnog života



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja jedinice

	Procjena usvojenosti odgojno-obrazovnih ishoda na kraju modula 7. Točke pravci i ravnine u prostoru osmišljena je u obliku interaktivnih provjera znanja i vještina radi ponavljanja i samoprocjene učenja te davanja povratnih informacija koje će pomoći učeniku u samovrednovanju znanja i vještina u svrhu praćenja vlastitog napretka.

	Samovrednovanjem i praćenjem potiče se samoregulacija procesa učenja, tj. učenik dobiva smjernice za daljnje učenje na temelju vlastitih postignuća.

	Svrha je ovakvih procjena usvojenosti odgojno-obrazovnih ishoda u cjelovitom digitalnom obrazovnom sadržaju pedagoško-motivacijska (formativna), ne dijagnostička.

	Procjena usvojenosti odgojno-obrazovnih ishoda omogućava provjeru različitih kognitivnih razina postignuća – reprodukciju, primjenu i rješavanje problema, daje učeniku povratnu informaciju o točnosti rješenja koja je unio te o usvojenosti odgojno-obrazovnih ishoda ovoga modula.

	 

	
Aktivnosti za samostalno učenje

	Ciljevi, ishodi, kompetencije

	Ciljevi i zadaće

	
		Usvajanje osnovnih matematičkih znanja i razvijanje matematičkih vještina

		Primjena matematičkog jezika u komunikaciji i izražavanju te u različitim okruženjima

		Rješavanje problemskih situacija

		Upotrebljavanje matematičkog načina rasuđivanja te kritičkog promišljanja 

		Učinkovita i promišljena uporaba tehnologije za usvajanje znanja i vještina

		Razvijanje samopouzdanja, samoprocjene, upornosti, odgovornosti, uvažavanja te pozitivnog odnosa prema matematici i radu općenito

		Osvješćivanje važnosti matematike i prepoznavanje njene uloge u svakodnevnom životu.



	Odgojno-obrazovni ishodi

	
		Iskazati razliku između racionalnog i iracionalnog broja

		Odrediti pripadnost zadanog realnog broja skupovima N, Z, Q i R 

		Prikazati beskonačni periodični decimalni broj razlomkom i obrnuto

		Usporediti zadane realne brojeve

		Procijeniti  između koja dva cijela broja se nalazi zadani broj



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti

		Komunikacija i suradnja



	Metodički prijedlozi o mogućnostima primjene sadržaja ovog modula DOS-a

	Planirani broj nastavnih sati: 3 sata

	Ovu jedinicu možete upotrijebiti u cijelosti ili u dijelovima; za obradu, vježbanje, ponavljanje te samostalni, suradnički ili projektni rad učenika.

	Uvod i motivacija

	Jedinica počinje ponavljanjem cjeline Realni brojevi pomoću nekoliko interakcija. U bojalici učenici određuju pripadnost pojedinog broja odgovarajućem skupu brojeva. Tijekom rješavanja zadataka, između ostaloga, računat će s korijenima, potencijama, brojevima zapisanim u znanstvenom zapisu te će primjenjivati formule za kvadrat zbroja, kvadrat razlike i razliku kvadrata.

	U drugoj će interakciji učenici razvrstavati racionalne brojeve s obzirom na njihove decimalne zapise. Učenike će možda trebati podsjetiti da razlomke treba prvo do kraja skratiti.

	U trećoj interakciji učenici će povezivati grafički prikaz kvadratne funkcije ili funkcije drugog korijena s njezinim pravilom pridruživanja. Neke će grafičke prikaze odmah moću upariti s odgovarajućim pravilom pridruživanja, a kod nekih se može preporučiti uvrštavanje različitih vrijednosti argumenata i određivanje pridružene vrijednosti funkcije. Također, učenici mogu koristiti applete crtanja grafova iz jedinica 5.3. Graf funkcije f(x)=x2 i 5.4. Graf funkcije f(x)=sqrt(x) pri rješavanju zadataka.

	Razrada sadržaja učenja i poučavanja

	Spirala drugog korijena

	Kao samostalna aktivnost ponuđena je konstrukcija spirale drugog korijena te se učenicima preporučuje da je uklope u crtež. Za one koji žele više pripremljen je dokaz tvrdnje da je broj korijen od dva iracionalan.

	Kao pomoć, učenici mogu pogledati animaciju iz jedinice 5.2. Realni brojevi i brojevni pravac koji dodatno pojašnjava konstrukciju spirale drugog korijena.

	Euklidov poučak konstrukcije drugog korijena

	Za učenike koji žele više pripremljena je izborna tema. Nizom zadatak učenici istražuju Euklidov poučak te konstruiraju dužine različitih iracionalnih duljina.

	Geoploča

	Aktivnost Geoploča može se zadati za samostalni rad, rad u paru ili rad u skupinama. U svakom slučaju, preporučuje se zajedničko komentiranje na razini razreda i uspoređivanje mogućih rješenja. Ako želite učenicima olakšati aktivnost, možete im otkriti broj različitih nesukladnih četverokuta koje je moguće prikazati na 3 x 3 geoploči te ih tražiti da ih pronađu, a zatim izračunaju opsege i površine.

	Kao dodatna pomoć pri rješavanju zadataka, pripremljena je animacija koja detaljnije objašnjava određivanje opsega i površine trapeza koji je moguće nacrtati na 3 x 3 geoploči.

	Završetak

	Pitagorino stablo

	Za kraj je ponuđena izborna tema Pitagorino stablo koja se može zadati učenicima koji to žele. Konstrukciju je moguće provesti klasično, na papiru, ali i na računalu. Učenicima se može odobriti i da Pitagorino stablo izrade od nekog drugog materijala, npr. žice. 

	Dodatni prijedlozi

	Teme iz ove nastavne jedinice mogu se dodatno proučavati na mrežnim stranicama Eduvizije. 

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Učenici koji žele više mogu uz detaljnije proučavanje funkcija oblika  f(x) = √ax, x ≥ 0, a > 0 i

	f(x) = b√x, x ≥ 0 pomoću GeoGebrinih appleta proučiti svojstva i "ponašanje" složenijih funkcija u kojima se javlja drugi korijen.

	Za učenike koji žele znati više pripremljena je posebna tema, Euklidov poučak konstrukcije drugog korijena. 

	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama u razvoju

	U provedbi aktivnosti za slobodno učenje preporučuje se primjenjivati smjernice o prilagodbi okruženja, materijala ili sadržaja. Prilagodbe valja odabirati temeljem specifičnih obilježja učenika s posebnim odgojno-obrazovnim potrebama.

	Moguće prilagodbe materijala i načina poučavanja:

	
		ponoviti ili pojednostavniti upute

		jezično prilagoditi složenije zadatke

		koristiti vizualnu podršku: ključne pojmove iz zadataka popratiti slikama i ilustracijama, označiti bojom ili podebljati tisak

		razdijeliti podatke koji se ponavljaju u različite retke

		povećati razmak između redova

		formule, mjerne jedinice ili oznake uvećati i postaviti na vidljivo mjesto

		omogućiti upotrebu džepnog računala  

		voditi računa o primjerenosti prostornih uvjeta u odnosu na specifičnosti učenika

		omogućiti produljeno vrijeme rješavanja zadataka

		koristiti različite alate koji olakšavaju učenje.



	Ako učenik s posebnim odgojno-obrazovnim potrebama rabi asistivnu tehnologiju, valja je integrirati i u aktivnosti za slobodno učenje.

	Pojedini se postupci primjenjuju za određene skupine učenika s posebnim odgojno-obrazovnim potrebama:

	
		povezati zadatke sa specifičnim interesima učenika s ciljem osiguravanja motiviranosti, najaviti aktivnosti, osigurati zamjenske aktivnosti (poremećaj iz spektra autizma)

		smanjiti zahtjeve za pisanjem ili prepisivanjem s ploče, omogućiti promjenu aktivnosti u trenutcima zasićenosti, uporaba podsjetnika (poremećaj pažnje)

		upotrijebiti font Sans Serif (ili Verdanu, Dyslexiu), prilagoditi veličinu slova (najmanje 12 pt), poravnati tekst na lijevu stranu – posebno za dodatne materijale (specifične teškoće učenja)

		osigurati češće pauze tijekom rada, povezivati sadržaje s primjerima iz svakodnevnog života (intelektualne teškoće)  

		usmeno prezentirati zadatak, omogućiti upotrebu džepnog računala, uvećati radne materijale (motoričke teškoće)

		ukloniti distraktore, voditi računa o mjestu sjedenja u odnosu na izvor zvuka (oštećenje sluha).



	U osmišljavanju prilagodbi uvijek treba raditi timski i kontinuirano surađivati sa stručnim timom škole, pomoćnikom u nastavi i roditeljima. Za sve je učenike s posebnim odgojno-obrazovnim potrebama važno osigurati njihovo aktivno sudjelovanje tijekom aktivnosti za slobodno učenje. Ujedno se preporučuje ciljano organizirati učenje u grupama gdje će učenik imati priliku surađivati s vršnjacima (uz jasne upute svim članovima grupe).

	Učenicima se može dopustiti konstruiranje prvih dvaju koraka u spirali drugog korijena, a ostale korake crtaju. Također, ako im je lakše, konstrukciju mogu odraditi na računalu.

	Umjesto na točkastom papiru, za učenike je moguće pripremiti 3 x 3 geoploču izrađenu u kućnoj radinosti, pomoću daske i devet čavlića, te im omogućiti da rade s konkretnom geopločom na koju pričvršćuju elastične vrpce. A na točkasti papir mogu precrtati izgrađeni četverokut.

	Ovisno o potrebi, učenicima se mogu dati izrezani dijelovi Pitagorina stabla i tražiti da ih samo zalijepe na odgovarajući način. 

	Ako postoji potreba uvježbavanja razvrstavanja brojeva na racionalne i iracionalne, moguće je odigrati jednostavne igrice na engleskom jeziku dostupne na linkovima (igra 1, igra 2) za koje nije potrebno nikakvo znanje engleskog jezika. 

	Dodatna literatura za nastavnike

	Renata Svedrec, Euklid i kvadratne pločice (Matka 99, ožujak 2017.)

	
9.2.Oplošje i obujam piramide

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti osnovna matematička znanja o piramidama, prepoznati ih i opisati u matematičkom kontekstu i u okruženju.

		Logički zaključivati, kritički promišljati te uspostaviti matematičke odnose i veze među svojstvima piramide

		Primijeniti stečena znanja i vještine vezane za prizme i njihova svojstva u rješavanju problemskih situacija 

		Razviti samopouzdanje i svijest o vlastitim matematičkim sposobnostima



	Odgojno-obrazovni ishodi

	
		Primijeniti općenite izraze za oplošje i obujam uspravne piramide

		Riješiti problemski zadatak koristeći se mjerivim obilježjima piramide 



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja ovog modula

	Planirani broj nastavnih sati: 2 sata

	Ovu jedinicu možete upotrijebiti u cijelosti ili u dijelovima; za obradu, vježbanje, ponavljanje te samostalni, suradnički i projektni rad učenika.

	Jedinica počinje motivacijskim primjerom, nakon toga slijedi razrada sadržaja učenja i poučavanja te, na kraju, osvrt na naučeno.

	Uvod i motivacija

	Jedinica počinje uvodnim zadatkom o Cestijevoj piramidi u Rimu (o pravilnoj četverostranoj piramidi). U predlošku koji slijedi učenici istražuju različite pravilne piramide i likove koji ih omeđuju. 

	Razrada sadržaja učenja i poučavanja

	Od mreže do piramide

	Učenici prvo ponavljaju odnos broja bridova, vrhova i strana za pojedine vrste piramida, a zatim proučavaju različite mreže pravilne četverostrane te ostalih pravilnih piramida.

	Oplošje piramide

	Učenici (analogijom s prizmama) dolaze do pojma oplošja piramide i do opće formule za računanje oplošja uspravnih (ne nužno pravilnih) piramida. Otkrivenu formulu (vezu) učenici primjenjuju u nekoliko primjera i zadataka te interaktivno (u tzv. beskonačnoj zbirci).

	Obujam (volumen) piramide

	Učenici (na temelju videoisječka s prelijevanjem vode između prizme i piramide s istom površinom baze i jednakim visinama) dolaze do pojma obujma (volumena) piramide i do opće formule za računanje volumena uspravnih (ne nužno pravilnih) piramida. Otkrivenu formulu (vezu) učenici primjenjuju u nekoliko primjera i zadataka te interaktivno (u tzv. beskonačnoj zbirci).

	Piramide oko nas

	U ovome su dijelu prikazane neke od građevina u obliku piramida u raznim zemljama svijeta. 

	Završetak

	Na kraju, učenike se upućuje na mnogobrojne dodatne izvore koji imaju veze s piramidama.

	Dodatni prijedlozi 

	Izraditi neke od piramida koristeći predloške mreža dostupne na poveznici.

	Napraviti plakate i/ili prezentacije na temu piramida (u Gizi, Parizu, Kini, Latinskoj Americi). Neke od korisnih adresa navedene su u nastavku teksta.

	
		Keopsova, Kefrenova, Mikerinova

		Na Antarktiku  

		Latinska Amerika

		Kina i Kina 2

		Ostale piramide u Europi

		Video - obujam piramide (na engleskome jeziku).



	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Učenici se mogu poigrati s mrežama piramida i dodatno ih istražiti. Učenici mogu, koristeći neki od softvera dinamičke geometrije, izraditi mreže piramida ili različite prikaze piramida i njihove izgradnje iz mreža. Također, mogu istražiti volumen piramide koristeći sljedeći applet.

	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama u razvoju

	Tijekom jedinice pojavljuju se i različiti pojmovi (npr. ravninski prikaz, oplošje, obujam, prizma) za koje valja provjeriti razumiju li ih učenici s teškoćama. Te je pojmove učenicima potrebno objasniti usmenim putem i/ili ih podsjetiti na njihovo značenje.

	Učenici trebaju raditi s konkretnim materijalima. Neka izrađuju piramide iz glinamola ili plastelina. Pri proučavanju piramida neka ispred sebe imaju modele piramida (npr. 1. zadatak). 

	Mrežu piramide objasnite im tako da stvarno razrežete škarama jednu piramidu. Objasnite im na primjeru kako se iz jedne piramide može napraviti više prikaza mreže piramide.

	U bilježnicu neka zalijepe mrežu piramide (lijepi se samo baza) te koriste mreže za zapisivanje svojstava i formula. 

	Kako bi učenici shvatili pojam obujma, neka ulijevaju vodu u plastičnu piramidu ili pune plastičnu/papirnatu piramidu rižom, a zatim sadržaj preliju u menzuru i očitaju obujam.

	Kako bi shvatili pojam oplošja, učenici trebaju crtati ili izrezivati mreže piramida. 

	Pri rješavanju zadataka s izračunima dopustite učenicima da se koriste džepnim računalom (npr. 4. i 5. primjer, 1. zadatak).

	Pri učenju može pomoći i sadržaj dostupan na Eduviziji.

	Dodatna literatura za nastavnike

	
		Matka 40 i 99 (kutak za kreativni trenutak)

		Brückler, Franka Miriam, Matka 85 - origami - Mitchellov pravilni tetraedar, dostupno na poveznici https://hrcak.srce.hr/125721

		Brückler, Franka Miriam, Matka 92 - origami - Bridni model pravilnog tetraedra, dostupno na poveznici http://hrcak.srce.hr/150361



	 


Motivacija, poticanje i vrednovanje uz DOS

	Motivacija je unutarnja snaga koja pokreće čovjeka na aktivnost i usmjerava ga k ostvarenju određenog cilja.

	Motiviranje učenika za nastavu obuhvaća sve što potiče na učenje, usmjerava ga, i potiče osobni interes za određeni predmet ili područje te povećava osobnu razinu postignuća.

	Motivacija u nastavi sastavni je dio uvodnog dijela nastavnog sata pri uvođenju i predstavljanju problema, no može biti prisutna u svim stadijima nastavnog sata: pri obradi, vježbanju ili ponavljanju nastavnih sadržaja.

	Većina jedinica DOS-a započinje motivacijskim primjerom. Najčešće su primjeri povezani sa svakodnevnim životom i osobnim iskustvima učenika.

	U razradi sadržaja naći ćete zanimljivosti koje možete koristiti kao motivacijske elemente u bilo kojem dijelu sata.

	Interaktivnost i elementi igre također motiviraju učenike.

	Procjena usvojenosti odgojno-obrazovnih ishoda u svakom modulu DOS-a osmišljena je u obliku interaktivnih provjera znanja, vještina i mišljenja i učenicima služi za ponavljanje te im daje povratnu informaciju o točnosti rješenja i o usvojenosti odgojno-obrazovnih ishoda pojedinog modula. Samoprocjenom i praćenjem vlastitog napretka učenik na temelju osobnih postignuća dobiva smjernice za daljnje učenje. 

	Svrha ovakvih procjena usvojenosti odgojno-obrazovnih ishoda u cjelovitom digitalnom obrazovnom sadržaju je pedagoško-motivacijska. 

	Na kraju nekih jedinica je nekoliko konceptualnih pitanja i zadataka kojima se ostvaruje svrha ovakvih procjena. Dodatno, u posebnoj jedinici (Procjena usvojenosti odgojno-obrazovnih ishoda) možete pronaći više interaktivnih zadataka za provjeru usvojenosti svih odgojno-obrazovnih ishoda cijeloga modula.

	Zadaci koji su sastavni dio procjene oblikovani su na jedan od sljedećih načina:

	
		odabir točno/netočno

		višestruki odabir s više točnih odgovora

		odabir jednog točnog odgovora (uključujući i matematičke simbole i jednostavne formule)

		uparivanje odgovora

		uparivanje povlačenjem i postavljanjem elemenata (teksta, slika, dijelova ili cijelih formula i simbola)

		grupiranje (razvrstavanje) elemenata

		uređivanje poretka elemenata

		odabir i umetanje riječi koje nedostaju iz ponuđenih odgovora

		umetanje riječi koje nedostaju upisom

		numeričko umetanje (mogućnost zadavanja intervala brojeva u kojem se nalazi rješenje)

		povlačenje riječi koje nedostaju iz ponuđenih odgovora

		povlačenje rješenja na sliku (npr. dijagram i sl.).



	Prilikom rješavanja zadataka kod kojih se očekuje od učenika upisivanje riječi koja nedostaje, obrazovni sadržaj neće, kao točno, prihvatiti rješenje koje je matematički točno, ako je riječ pogrešno napisana (pravopisna pogreška). Ova opaska nije unesena u obrazovne sadržaje kako se pažnja učenika ne bi skrenula s matematike na pravopis, no u takvim situacijama bit će potrebna pomoć nastavnika.



		Izuzetno je zanimljiv članak na poveznici, autorice Sandre Gračan



	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Zadati učenicima da skiciraju i crtaju na papiru ili u programima dinamične geometrije stvarne prikaze okruženja. Tako će najbolje uvježbati svoj prostorni zor i primijeniti naučeno.

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju teškoće u razvoju 

	Ako učenik ima teškoća s pamćenjem i upotrebom matematičkih simbola, onda mu je potrebno dodatno objasniti matematičke simbole za jednako, okomito i sukladno, i ponuditi mu nekoliko primjera u kojima treba odabirati ili upisivati jedan od ta tri simbola.

	Pravci na slici u 3. zadatku izgledaju okomito i sijeku se, no u stvarnom se prostoru i ne dodiruju. Osobe s teškoćama (a moguće i učenike urednoga razvoja) to će svakako zbuniti. Stoga treba takve pravce pokazati u realnom 3D prikazu (dakle na nekom geometrijskom liku u učionici). Učenicima s teškoćama takav se kvadrat može ostaviti cijelo vrijeme dok rješavaju zadatke kako bi na njemu provjeravali okomitost pravaca. Također, ako će biti potrebno, treba objasniti zašto neke pravce crtamo isprekidanom, a neke punom linijom.

	Preporučuje se zadatke od 16. do 18. i projekt organizirati u skupinama, ali pritom voditi računa o tome  da učenici s teškoćama komentiraju, prate i shvaćaju kako se dolazi do rješenja.

	Matematika

	za 8. razred osnovne škole

	Modul 9: Piramide

	Priručnik za nastavnike

	Priručnik za nastavnike

	Projekt je sufinancirala Europska unija iz Europskog socijalnog fonda.

6.7.Povezivanje preslikavanja

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti osnovna matematička znanja i razviti matematičke vještine povezane s dvama ili više preslikavanja

		Logički zaključivati, kritički promišljati te uspostaviti matematičke odnose i veze

		Primijeniti stečena znanja i vještine vezane za povezivanje preslikavanja u rješavanju problemskih situacija

		Razviti samopouzdanje i svijest o vlastitim matematičkim sposobnostima



	Odgojno-obrazovni ishodi

	
		Uzastopno  preslikavati  zadane likove

		Pronaći najkraći postupak preslikavanja između dvaju nacrtanih objekata

		Riješiti problemski zadatak primjenom preslikavanja



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja ovog modula

	Planirani broj nastavnih sati: 2 sata

	Ovu jedinicu možete upotrijebiti u cijelosti ili u dijelovima; za obradu, vježbanje, ponavljanje te samostalni, suradnički i projektni rad učenika.

	Jedinica počinje motivacijskim primjerom, nakon toga slijedi razrada sadržaja učenja i poučavanja te na kraju osvrt na naučeno.

	Uvod i motivacija

	Za motivaciju je izabrana slika otisaka stopala pri hodu. Ona je nastala kao kombinacija dvaju preslikavanja – osne simetrije i translacije. Takvo preslikavanje poznato je pod nazivom klizno zrcaljenje.

	Razrada sadržaja učenja i poučavanja

	Ponovimo

	Prvo se rješavanjem interaktivnih zadatka ponavlja do sada naučeno o preslikavanjima ravnine (svim transformacijama), a zatim se prepoznavanje napravljene transformacije obavlja samo na temelju slike.

	Povezivanje preslikavanja

	Nakon toga se proučavaju kombinacije (uzastopna djelovanja) dviju translacija, odnosno centralne simetrije i translacije. Za svaku od ovih kombinacija traži se postoji li izravno preslikavanje prvoga na treći lik. Zaključci se provjeravaju i uz pomoć interaktivnih zadataka.

	Dvije osne simetrije

	Posebno se proučava povezivanje dviju osnih simetrija s različito postavljenim osima (paralelne osi, okomite osi i osi koje se sijeku, ali nisu okomite). Za svaku od tih kombinacija postoji "zamjensko" preslikavanje početnog lika do njegove "druge slike".

	Prepoznaj kombinaciju preslikavanja

	Ponuđeno je nekoliko zadataka u kojima učenici trebaju otkriti koja su preslikavanja i kojim redom korištena kako bi se početni lik "A" preslikao preko lika "B" na lik "C".

	Završetak

	U završnom je dijelu dan osvrt na najvažnije ishode koje je učenik trebao ostvariti u ovoj jedinici te su ponuđene igre za utvrđivanje naučenoga.

	Dodatni prijedlozi

	Učenicima se mogu ponuditi različite igre (na engleskome jeziku), kao što su Osna simetrija i rotacija, Preslikavanje ravnine, Zvjezdana transformacija, ili kviz Prepoznaj osnu simetriju, rotaciju i translaciju.

	Ako učenici rade offline, može im se ponuditi rješavanje zadataka u kojima će trebati napraviti dvije uzastopne transformacije, putem slikovitih objašnjenja, primjera i interaktivnih zadataka podsjetiti se translacije, osne simetrije i rotacije. Prepoznavanje ovih preslikavanja mogu provjeriti rješavanjem jednostavne igrice. Svi su spomenuti materijali na engleskome jeziku.

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Za učenike koji žele znati više predlažemo:

	
		proučavanje simetrije u kemijskim molekulama. 



	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama u razvoju

	S učenicima je moguće izraditi podsjetnik kao što je ovaj prikazan slikom. Podsjetnik je moguće nacrtati ili izraditi na računalu. A ako je potrebno, učenicima se može ispisati već napravljen podsjetnik.

	Ako učenicima poteškoće predstavlja rotacija, učitelj može ispisati zadatak s rotacijom lika u koordinatnoj ravnini, primjerice preko ishodišta za kut od 90° u pozitivnom smjeru. Zatim na taj papir stavlja prozirnicu, a potom pribadačom (kroz ishodište) pričvršćuje papir s prozirnicom za karton. Učenici tada bez geometrijskog pribora, koristeći mrežu kvadratića, crtaju rotiranu sliku zadanoga lika pri čemu zakretanjem prozirnice mogu provjeravati točnost svojeg rješenja. 

	Prije rješavanja zadataka u ovoj cjelini preporučuje se dobro ponoviti i utvrditi pojmove centralna simetrija, osna simetrija, translacija i rotacija. Preporučuje se da učenici s teškoćama sve takve pojmove uz vizualne primjere cijelo vrijeme  imaju na dostupnom mjestu u učionici ili u osobnom podsjetniku. 

	Posebno utvrditi značenje pojmova - centralna simetrija i rotacija, njihove sličnosti i razlike. 

	Zadatci od 3. do 7. presloženi; dati prvo primjere koji će se zajednički rješavati i tek onda vidjeti ima li učenik dovoljno znanja za samostalno rješavanje. 

	Također, ima puno crtanja i uporabe geometrijskog pribora što je previše složeno za učenike s motoričkim teškoćama. Njima je potrebno osigurati pomoć od strane drugih učenika ili pomoćnika u nastavi pri rješavanju takvih zadataka.

	DVIJE OSNE SIMETRIJE

	Nakon 11. zadatka objašnjenja su jezično prezahtjevna, stoga se preporučuje izbjegavati rješavanje takvih zadatke učenicima s teškoćama ili ih (ako se prema individualnim sposobnostima procijeni da ih učenik može riješiti) dodatno pojasniti i voditi učenika kroz zadatak.

	Dodatna literatura za nastavnike

	U scenariju poučavanja Jesam li simetričan? dostupni su dodatni prijedlozi za osnu i centralnu simetriju. 

	Izbor složenijih zadataka iz cjeline Preslikavanje ravnine pronaći ćete u kolekciji appleta kolegice Aleksandre-Marie Vuković. 

	U kolekciji appleta Stevea Weissburga pronaći ćete mnogobrojne radove vezane za preslikavanje ravnine. 

	 


3.2. Zbrajanje i oduzimanje korijena

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti osnovna matematička znanja i razviti matematičke vještine povezane s kvadriranjem racionalnih brojeva

		Logički zaključivati, kritički promišljati te uspostaviti matematičke odnose i veze

		Primijeniti stečena znanja i vještine vezane uz kvadriranje racionalnih brojeva u rješavanju problemskih situacija 

		Razviti samopouzdanje i svijest o vlastitim matematičkim sposobnostima



	Odgojno-obrazovni ishodi

	
		Zbrojiti i oduzeti korijene s istim radikandima

		Primijeniti zbrajanje i oduzimanje korijena pri rješavanju problema iz matematike, drugih područja ili svakodnevnog života



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja ovog modula DOS-a

	Planirani broj nastavnih sati: 2 sata

	Ovu jedinicu možete upotrijebiti u cijelosti ili u dijelovima; za obradu, vježbanje, ponavljanje te samostalni, suradnički ili projektni rad učenika.

	Jedinica počinje motivacijskim primjerom, nakon toga slijedi razrada sadržaja učenja i poučavanja te na kraju osvrt na naučeno.

	Uvod i motivacija

	U uvodnom dijelu predstavljen je motivacijski zadatak u kojem treba odrediti opseg ograde koja će se postaviti oko cvjetnjaka. U ovom se dijelu zadatak može samo predstaviti učenicima, a onda se može zajednički riješiti nakon što učenici otkriju postupak zbrajanja korijena pomoću primjera 1. te zadataka 1. i 2.

	Razrada sadržaja učenja i poučavanja

	Zbrajanje korijena

	Alternativno, učenicima se može dati da pokušaju otkriti svoju strategiju rješavanja uvodnog zadatka te da izvrše eventualne korekcije svojeg rješenja nakon što se riješi primjer 1. te zadatci 1. i 2.

	Oduzimanje korijena

	Slijedi Primjer 2. i zadatci 3. i 4. u kojima se otkrivaju postupci oduzimanja korijena i dolazi do zaključka da zbrajati i oduzimati možemo samo korijene jednakih radikanda.

	Zbrajanje i oduzimanje korijena

	Slijedi interakcija razvrstavanja koja pomaže pamćenju pojmova koeficijent i radikand. Pomoću Primjera 3 i zadatka 5. učenici uvježbavaju postupak zbrajanja i oduzimanja korijena. Postupak se može dodatno uvježbati pomoću beskonačne zbirke izrađene u GeoGebri.

	Slijede zanimljivost i zadatak vezan za Dan drugog korijena kao neobavezni sadržaj.

	Videosadržaj se osvrće na grešku koju poneki učenici rade pri korjenovanju mješovitog broja te podsjeća učenike da zapis 4 25/36 zapravo znači 4 + 25/36. 

	Zadatak 7. i interakcija uparivanja namijenjene su uvježbavanju postupka zbrajanja i oduzimanja korijena u izrazima sa zagradama.

	Primjeri 4. i 5. povezuju drugi korijen sa situacijom određivanja opsega kvadrata i kruga u svakodnevnom kontekstu.

	U kutku za znatiželjne mogu, oni koji žele više, riješiti zadatak sa slobodnim padom. 

	Slijedi zadatak 9. u kojem se izlučuje zajednički faktor te zadatak 10. primjene. Važno je naglasiti da u desetom zadatku nećemo računati površine jer se svaki kvadrat mora izrezati iz točno jednog dijela. 

	Završetak

	U završnom je dijelu dana mogućnost procjene usvojenosti sadržaja iz ove cjeline. 

	Dodatni prijedlozi

	Scenarij poučavanja Korijen problema nastao u sklopu projekta eŠkole i dostupan je na linku, a scenarij Formati papira na linku. 

	 

	Ako želite, možete izraditi kartice za igru lanac brojeva. Na prvoj se kartici napiše npr.: 

	 

	Ja imam 

	 

	Tko ima 

	 

	Na drugoj kartici zatim piše:

	Ja imam 

	 

	Tko ima 

	 

	Lanac se nastavlja na isti način dok svi učenici nisu barem jednom bili na redu te dok se nije zatvorio krug. Rješenje na zadnjoj kartici treba biti:

	 

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Učenicima se mogu zadati zadatci otvorenog tipa u kojima učenici trebaju odrediti što više različitih rješenja koja mogu dobiti koristeći sva četiri zadana broja (svaki samo jednom), drugi korijen i četiri osnovne računske operacije. Također se može napraviti razredno natjecanje u kojem se traži da se odredi što manje rješenje. 

	Npr. zadaju se brojevi 100, ½, 1/16 i 4/9.

	Učenici mogu napisati i riješiti izraze kao što su

	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama

	Na početku jedinice tekst o Mateju i cvjetnim gredicama jezično je težak za učenike s jezičnim teškoćama te ga je potrebno dodatno objasniti i protumačiti uz slikovni predložak u kojem bi se učenicima pokazalo koji dio na slici predstavlja cvjetnu gredicu, a koji stazice. Učenicima s jezičnim teškoćama mogao bi biti jezično težak i sam naziv "cvjetna gredica" pa treba provjeriti značenje tog pojma i po potrebi pojasniti slikovnim materijalom. Kako se ovaj primjer ponovno pojavljuje u 3. zadatku, treba obratiti pažnju na to treba li učenicima ponovno detaljno obrazloženje upute.

	Pri prikazivanju prvog videozapisa, trebalo bi ga više puta pogledati ili zaustaviti pa objasniti drugi dio videozapisa kako bi dodatno objasnili drugi korak računanja - dio s grupiranjem istih vrijednosti. Učenicima bi mogao biti zbunjujući.

	Učenici s disleksijom i diskalkulijom mogli bi imati teškoća pri upisivanju podataka u tablicu u 1. i 2. primjeru. Kao pomoć, svaki bi se redak mogao obojiti u drugu boju.

	Učenicima s teškoćama treba dati dodatnu uputu za rješavanje 8. zadatka (koji su to Dani drugog korijena).

	U zadatcima s različitim radikandima, učenici mogu jednake radikande obojiti istom bojom. Na taj će se način lakše vidjeti koje članove izraza trebaju zbrojiti/oduzeti.

	Dodatni tutorijali (Video 1. i zadatak 1.) dostupni su na mrežnim stranicama Eduvizije. 

	Učenicima s motoričkim teškoćama valja osigurati pomoć pomoćnika u nastavi u zadataka koji sadrže povlačenje zapisa, upisivanje ili odabir odgovora. U slučaju umora, posebno u učenika s motoričkim teškoćama, preporučuje se od svake skupine zadataka odabrati 2 jednostavnija zadatka koja učenik treba riješiti.

	Dodatna literatura za nastavnike

	Pogledajte sljedeći zabavni strip u vezi s drugim korijenom broja 2 i pamćenjem njegove približne vrijednosti.

	
8.2. Kocka

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti osnovna matematička znanja i razviti matematičke vještine povezane s kockom i njezinim mjerljivim svojstvima

		Logički zaključivati, kritički promišljati te uspostaviti matematičke odnose i veze

		Primijeniti stečena znanja i vještine povezane s kockom i njezinim mjerljivim svojstvima u rješavanju problemskih situacija  

		Razviti samopouzdanje i svijest o vlastitim matematičkim sposobnostima



	Odgojno-obrazovni ishodi

	
		Opisati kocku i njezine dijelove

		Primijeniti svojstva i odnose kocke i njezinih dijelova

		Nacrtati mrežu kocke s označenim elementima koji je određuju

		Primijeniti izraze za duljinu plošne i prostorne dijagonale te površine dijagonalnog presjeka kocke

		Primijeniti izraze za oplošje i obujam kocke

		Riješiti problemski zadatak s pomoću kocke



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja ovog modula

	Planirani broj nastavnih sati: 2 sata

	Ovu jedinicu možete upotrijebiti u cijelosti ili u dijelovima; za obradu, vježbanje, ponavljanje te samostalni, suradnički i projektni rad učenika.

	Jedinica počinje motivacijskim primjerom, nakon toga slijedi razrada sadržaja učenja i poučavanja te, na kraju, osvrt na naučeno.

	Uvod i motivacija

	Početna fotografija prikazuje vrlo neobičnu stambenu zgradu u Rotterdamu, djelo arhitekta Pieta Bloma, sastavljenu od kocki. Iako smo svakodnevno okruženi zgradama i drugim oblicima u prostoru koji su pravilnih oblika, kocka je zapravo vrlo rijetka. Zbog toga je ta slika još zanimljivija. Takve je primjere iz svijeta arhitekture i umjetnosti dobro pokazivati učenicima kako bismo pobudili njihovu radoznalost, maštu i istraživački duh.

	Razrada sadržaja učenja i poučavanja

	Razrada počinje vrlo konkretnim opisivanjem kocke matematičkim jezikom i zapisom. Kocka je učenicima poznato tijelo s kojim su se već susreli u prvom razredu osnovne škole. No i prije dolaska u školu koristili su se njome u igri, zato je zadatak uvodnog dijela relativno lagan i zapravo je mala sistematizacija tijela kocke.

	Odnosi bridova i strana kocke

	Kako bi se učenici što bolje snašli u određivanju mjerljivih svojstava kocke, ponovljena su najvažnija svojstva:

	
		okomitost bridova koji se spajaju u vrhovima kocke

		okomitost  susjednih strana kocke

		usporednost nasuprotnih strana kocke.



	Također, istaknuta su mjerljiva svojstva kocke i njihove oznake.

	 


Aktivnosti za samostalno učenje

	Ciljevi, ishodi, kompetencije

	Ciljevi i zadaće

	Usvojiti temeljna matematička znanja te razviti vještine povezane s  kvadriranjem

	
		Riješiti matematičke probleme te primjenjivati matematiku u ostalim područjima

		Učinkovito komunicirati primjenjujući odgovarajući matematički jezik 

		Logički zaključivati, kritički promišljati te uspostaviti matematičke odnose i veze

		Razviti samopouzdanje i svijest o vlastitim matematičkim sposobnostima

		Učinkovito primjenjivati tehnologiju



	Odgojno-obrazovni ishodi

	
		Kvadrirati racionalni broj

		Procijeniti vrijednost kvadrata

		Napisati umnožak kvadrata kao kvadrat umnoška te količnik kvadrata kao kvadrat količnika i obrnuto

		Kvadrirati zbroj i razliku dvaju brojeva

		Prepoznati u algebarskim izrazima kvadrat zbroja i kvadrat razlike

		Rastaviti razliku kvadrata na faktore

		Primijeniti kvadriranje pri rješavanju problema iz matematike, drugih područja ili svakodnevnog života



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima korištenja sadržaja ove jedinice DOS-a

	Planirani broj sati: 1

	U svim su jedinicama DOS-a dostupni različiti zadatci i primjeri koji omogućavaju i potiču samostalno učenje i samovrednovanje te dodatni sadržaji za učenike koji žele znati više. 

	U ovoj su zasebnoj jedinici pripremljeni različiti oblici zadataka, interaktivnih i multimedijskih sadržaja koji omogućavaju učenicima uvježbavanje i utvrđivanje sadržaja te proširivanje i primjenu u novom kontekstu. 

	Aktivnosti za učenike koji žele znati više

	Ovim je dijelom obuhvaćena Gaussova dosjetka s ciljem otkrivanja činjenice da je zbroj prvih n uzastopnih neparnih prirodnih brojeva jednak n2. 

	Nakon toga slijedi istraživanje trokutastih i kvadratnih brojeva tj. proučavanja zakonitosti vezanih uz nizove trokutastih i kvadratnih brojeva. 

	Moguće je proučiti kvadratne brojeve pomoću GGB appleta dostupnog u OneNote metodičkom priručniku. 

	Ovaj dio završava zanimljivošću o brojevima 13 i 16 te njihovim kvadratima.

	Aktivnost za samostalan rad

	U aktivnosti za samostalan rad učenici promatraju različite zakonitosti, proučavaju pitanja poput postoji li prirodni broj koji uvećan dva puta daje isto kao i kvadrat njegova broja te istražuju kako promjena broja ili duljine stranice kvadrata utječe na promjenu kvadrata početnog broja ili površine kvadrata. 

	Modul završava interaktivom aplikacijom u kojoj je potrebno spojiti algebarski izraz s odgovarajućim rješenjem. 

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Za one koji žele znati više pripremljeni su složeniji zadatci.

	Svaki zadatak ima i pripremljeno rješenje pa učenici mogu samovrednovanjem procijeniti svoju uspješnost u rješavanju zadataka.  

	Učenicima se može preporučiti rješavanje listića koji se nalazi na mrežnim stranicama profesorice Antonije Horvatek (rad s algebarskim izrazima). 

	 

	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama u razvoju

	Kako biste sadržaje ove jedinice prilagodili učenicima s teškoćama u razvoju i učenicima sa specifičnim teškoćama učenja uvijek valja imati na umu da isti predstavljaju heterogenu skupinu i da odabir prilagodbi valja temeljiti na individualnim obilježjima pojedinog učenika.

	Predlažemo rad s konkretnim didaktičkim materijalima kako što su algebarske pločice.

	Za učenike s oštećenjem vida preporuča se voditi računa o prilagodbi učioničkog prostora (primjerice mjesto sjedenja) kao i radnog prostora (osigurati dodatnu rasvjetu, povećala, klupu s nagibom). Isto tako, važno je imati na umu da pomagala koja učenicima olakšavaju rad uistinu valja koristiti (tablica, šilo, čitači ekrana, itd.). U scenarijima valja odabirati one elemente koji imaju zvučni zapis, kao što su videozapisi koje je dobro unaprijed najaviti i/ili popratiti usmeno ili predlošcima s kratkom uputom na što učenik valja usmjeriti pozornost tijekom gledanja videozapisa. 

	Za učenike s oštećenjem sluha preporuča se unaprijed pripremiti pisani materijal koji će pratiti ključne dijelove nastavne jedinice. Posebnu pozornost valja posvetiti pripremi učenika za gledanje videozapisa u okviru koje se također savjetuje pripremiti predložak na kojem se nalazi tekst koji će ostali učenici slušati. Potrebno je uzeti u obzir da će učenici s oštećenjem sluha imati teškoća s razumijevanjem definicija i uputa zadataka, kao i učenici sa specifičnim teškoćama učenja.

	Za učenike s motoričkim teškoćama preporuča se prilagoditi vrijeme izvođenja aktivnosti, primjerice, posebno za uporabu digitalnih obrazovnih materijala, kao i za pokretanje videozapisa. Učenici s motoričkim teškoćama umaraju se brže i služe se uređajima u skladu s motoričkim mogućnostima. Ako je učenik s motoričkim teškoćama korisnik asistivne tehnologije, nju valja koristiti s ciljem aktivnog sudjelovanja u nastavi (da učenik odgovori putem uređaja). S obzirom na to da učenici s motoričkim teškoćama obično imaju stručnu podršku u vidu asistenata, preporuča se pomoć asistenta pri uvećanju zaslona u prolaženju nastavnom jedinicom. Ako se uz nastavnu jedinicu planiraju preslike radnih materijala, one moraju biti uvećane. Ako se učenik školuje po prilagođenom planu i programu, ne valja inzistirati na tome da učenik prođe sve zadatke koji su planirani nastavnom jedinicom, već valja napraviti odabir onih ključnih.

	Za učenike s intelektualnim teškoćama valja prilagoditi vrijeme izvođenja aktivnosti, nastavne materijale, kao i sadržaje, u skladu s obrazovnim programom po kojem se učenik školuje. Važno je napraviti odabir zadataka koje učenik može riješiti, ali ne na taj način da učenik jednostavno rješava prva tri zadataka već valja odrediti one ključne zadatke koji će mu omogućiti usvajanje izdvojenih odgojno-obrazovnih ishoda (više se usredotočiti na zadatke bez teksta). U radu s učenikom valja koristiti elemente poput ilustracije i fotografije te na taj način temu kvadriranja, što je moguće više, povezati sa svakodnevnim životom. Zadatke valja rastavljati na manje korake te usmjeravati učenika tijekom rješavanja. Ako je moguće, preporuča se više puta ponoviti gledanje videozapisa. Dopustiti im korištenje džepnog računala pri rješavanju zadataka. Kad god je to moguće, zadatak valja popratiti vizualnom podrškom, primjerice, dodati slike/grafičke simbole koji prate ključne pojmove iz zadatka. Simbole je moguće preuzeti iz nekomercijalne galerije simbola:  http://www.arasaac.org/.

	Za učenike s poremećajima glasovno-jezično-govorne komunikacije kod kojih je utvrđeno mucanje ili dječja govorna apraksija valja koristiti indvidualizirani pristup. Primjerice, važno je voditi računa o načinu odgovaranja pred drugim učenicima i o njihovoj ulozi tijekom rada u grupi. Učenike koji ne govore tečno (mucanje) ne valja izlagati prezentiranju sadržaja pred cijelim razredom i nužno odgovaranju usmenim putem. 

	Za učenike sa specifičnim teškoćama učenja (primjerice učenici s disleksijom, disgrafijom, diskalkulijom i jezičnim teškoćama) potrebno je prilagoditi veličinu slova (najmanje 12 pt) te upotrijebiti jedan od ponuđenih fontova (primjerice Dyslexia). U pripremi se dodatnih materijala savjetuje: povećati razmak između redova, tekst poravnati na lijevu stranu, važne informacije ili ključne riječi istaknuti podebljanjem tiska (primjerice Gaussova dosjetka, trokutasti i kvadratni brojevi). Valja voditi računa da im se pojednostavne sve upute (posebno učenicima s jezičnim teškoćama). 

	Za učenike s poremećajima u ponašanju važno je osigurati aktivno sudjelovanje u nastavi putem nekih drugih aktivnosti, primjerice, izrade plakata ili PowerPoint prezentacije pri rješavanju problema iz svakodnevnog života. Po završetku nastavne jedinice, valja pohvaliti učenika za sva primjerena ponašanja, ali ga ne treba kritizirati i uspoređivati s drugima ako je došlo do neprimjerenih ponašanja. 

	Za učenike s poremećajem iz spektra autizma preporuča se koristiti vizualnu podršku na taj način da se sadržaj jedinice unaprijed najavi putem slika ili natuknica kao i svaka nova aktivnost unutar jedinice (primjerice videozapis). Preporuča se povezati temu ove jedinice s interesima učenika u svim zadatcima u kojima je to moguće.

	
Aktivnosti za samostalno učenje

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti temeljna matematička znanja te razviti vještine povezane s piramidama i njihovim mjerivim svojstvima

		Riješiti matematičke probleme te primjenjivati matematiku u ostalim područjima

		Učinkovito komunicirati primjenjujući odgovarajući matematički jezik 

		Logički zaključivati, kritički promišljati te uspostaviti matematičke odnose i veze

		Razviti samopouzdanje i svijest o vlastitim matematičkim sposobnostima

		Učinkovito primjenjivati tehnologiju



	Odgojno-obrazovni ishodi

	
		Prepoznati i imenovati piramide u matematičkom kontekstu izvan njega

		Primijeniti svojstva piramida

		Koristiti se mjernim jedinicama

		Odrediti mjeriva obilježja piramida

		Primijeniti piramide pri rješavanju problema iz matematike, drugih područja ili svakodnevnog života



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja ove jedinice

	Planirani broj nastavnih sati: 1 sat

	Ovu jedinicu možete upotrijebiti u cijelosti ili u dijelovima; za obradu, vježbanje, ponavljanje te samostalni, suradnički i projektni rad učenika.  

	Jedinica počinje motivacijskim primjerom, nakon toga slijedi razrada sadržaja učenja i poučavanja te, na kraju, osvrt na naučeno.

	Uvod i motivacija

	Na početku jedinice učenici mogu još jednom istražiti međusobnu vezu prizmi i piramida, koristeći pri tome u GeoGebri pripremljen predložak. Nakon toga mogu ponoviti te primijeniti naučeno rješavajući nekoliko zadataka o prizmama i piramidama.

	Razrada sadržaja učenja i poučavanja

	Keopsova piramida

	Keopsova je piramida kod većine ljudi (bez obzira na njihovu dob) sinonim za piramide. U nastavku je ponuđeno nekoliko zadataka koji se odnose na Keopsovu piramidu, ali i ostale piramide iz Gize.

	Krnje piramide  

	U nastavku jedinice opisan je i prikazan nastanak krnje (četverostrane i trostrane) piramide te su prikazane fotografije nekih građevina i uporabnih predmeta oblika krnjih piramida. Nakon toga ponuđena su na rješavanje dva jednostavnija zadatka o krnjoj četverostranoj piramidi.

	Završetak

	Kao ponavljanje naučenog o piramidama, ali i ostalim uglatim tijelima, pripremljen je zanimljiv interaktivni zadatak „potrage za ubojicom“.

	Dodatni prijedlozi

	Napraviti tri različite mreže „čaša za kokice“ oblika krnje piramide kojima je dno kvadrat površine 36 kvadratnih centimetara, a „gornja baza“ kvadrat površine 64 kvadratna centimetra. Istražiti kako oplošje te čaše ovisi o duljini bočnog brida.

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Učenici mogu izrađivati krnje piramide iz njihovih mreža te istraživati volumene i oplošja bipiramida (mreže dostupne na poveznici).

	Moguće je učenicima zadati zadatak koji je osmislio Robert Gortan dostupan na poveznici.

	Učenici mogu riješiti zadatak s krnjim piramidama dostupan na poveznici.

	Učenici mogu izgraditi građevinu ili oblik iz različitih geometrijskih tijela te izračunati oplošja i obujme svih tijela koja su upotrijebili.

	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama u razvoju

	Učitelj ispiše te izreže domino pločice, a učenik treba posložiti vlakić od domina tako da spoji odgovarajuće članove.

	Učenici mogu izraditi mobil s različitim piramidama ili tijelo izgrađeno od različitih geometrijskih tijela. Zatim mogu izračunati oplošja i obujme nekih od tih tijela.

	Dodatna literatura za nastavnike

	
		Mreže krnjih piramida dostupne su na poveznici.

		Scenarij poučavanja Dizajn piramide nudi ideje za nadogradnju. Dostupan je na poveznici.

		Članak o različitim manje poznatim piramidama dostupan je na poveznici.



	 


OBUJAM PRIZME

	Učenicima treba usmeno dodatno objasniti da u trećem zadatku zapravo treba prebrojiti kockice. 

	Treba pripaziti na činjenicu da se u poglavljima spominju različita definiranja volumena. Sva su točna, samo to treba naglasiti i dodatno usmeno objasniti svaku definiciju.

	PRIZME OKO NAS

	Zadatke iz te cjeline treba, prema individualnim sposobnostima svakog učenika s teškoćom, jezično i matematički pojednostavniti.

	Dodatna literatura za nastavnike

	Scenarij poučavanja "Ćoškasto", oblo... svakodnevno dostupan je na poveznici. 

	 


8.3.Kvadar

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti osnovna matematička znanja i razviti matematičke vještine povezane s kvadrom i njegovim mjerivim svojstvima

		Logički zaključivati, kritički promišljati te uspostaviti matematičke odnose i veze

		Primijeniti stečena znanja i vještine povezane s kvadrom i njegovim mjerljivim svojstvima u rješavanju problemskih situacija  

		Razviti samopouzdanje i svijest o vlastitim matematičkim sposobnostima



	Odgojno-obrazovni ishodi

	
		Opisati kvadar i njegove elemente

		Uočiti i primijeniti svojstva i odnose kvadra njegovih dijelova

		Nacrtati mrežu kvadra s označenim elementima koji ga određuju

		Primijeniti izraze za duljine plošnih i prostorne dijagonale te površine dijagonalnih presjeka kvadra

		Primijeniti izraze za oplošje i obujam kvadra

		Riješiti problemski zadatak s pomoću kvadra



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja ovog modula

	Planirani broj nastavnih sati: 3 sata

	Ovu jedinicu možete upotrijebiti u cijelosti ili u dijelovima; za obradu, vježbanje, ponavljanje te samostalni, suradnički i projektni rad učenika.

	Jedinica počinje motivacijskim primjerom, nakon toga slijedi razrada sadržaja učenja i poučavanja te, na kraju, osvrt na naučeno.

	Uvod i motivacija

	Uvodna je fotografija zapravo učenicima možda najpoznatiji primjer kvadra – kućište stolnog računala koje ili imaju kod kuće ili su ga vidjeli u školi. Tako je učenicima potpuno približeno tijelo koje nazivamo kvadar. Dobro je odmah napraviti usporedbu kocke i kvadra, uočiti što ih povezuje, a što razlikuje na opisnoj razini.

	Razrada sadržaja učenja i poučavanja

	Kvadar je, kao i kocka, tijelo s kojim se učenici susreću kroz cijelo školovanje, a na doživljajnoj, iskustvenoj razini i u cijelome predškolskom razvoju. Kvadar je služio i kao model prostora u prošloj jedinici Točke, pravci i ravnine u prostoru. Za uvodni je dio razrade pripremljena računalna aktivnost kojom učenik istražuje kvadar. Naravno, u razredu to treba učiniti i na konkretnim primjerima, od modela do oblika učionice, mobitela…

	Odnosi bridova i strana kvadra

	Kao i kod kocke, kako bi se učenici što bolje snašli u određivanju mjerljivih svojstava kvadra, ponovljena su najbitnija svojstva:

	
		okomitost bridova koji se spajaju u vrhovima kvadra

		okomitost susjednih strana kvadra

		usporednost nasuprotnih strana kvadra.



	Također su istaknuta mjerljiva svojstva kvadra i njihove oznake.

	 


5.3.Graf kvadratne funkcije

	Ciljevi, ishodi, kompetencije

	Ciljevi i zadaće

	
		Usvajanje osnovnih matematičkih znanja i razvijanje matematičkih vještina

		Primjena matematičkog jezika u komunikaciji i izražavanju te u različitim okruženjima

		Rješavanje problemskih situacija

		Upotrebljavanje matematičkog načina rasuđivanja te kritičkog promišljanja 

		Učinkovita i promišljena uporaba tehnologije za usvajanje znanja i vještina

		Razvijanje samopouzdanja, samoprocjene, upornosti, odgovornosti, uvažavanja te pozitivnog odnosa prema matematici i radu općenito

		Osvješćivanje važnosti matematike i prepoznavanje njene uloge u svakodnevnom životu.



	Odgojno-obrazovni ishodi

	
		Iskazati ovisnost dviju veličina riječima i tablicom pridruženih vrijednosti

		Nacrtati graf funkcije f(x)=x2

		Ispitati pripadnost točke grafu funkcije f(x)=x2

		Očitati koordinatu točke koja pripada grafu funkcije f(x)=x2



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti

		Komunikacija i suradnja



	Metodički prijedlozi o mogućnostima primjene sadržaja ovog modula DOS-a

	Planirani broj nastavnih sati: 3 sata

	Ovu jedinicu možete upotrijebiti u cijelosti ili u dijelovima; za obradu, vježbanje, ponavljanje te samostalni, suradnički ili projektni rad učenika.

	Jedinica počinje motivacijskim primjerom, nakon toga slijedi razrada sadržaja učenja i poučavanja te na kraju osvrt na naučeno.

	Uvod i motivacija

	Promatrajući "tablicu množenja 10 x 10" učenici se podsjećaju linearne funkcije i njezinog grafičkog prikaza. U svakom redu tablice mogu promatrati niz brojeva i ovisnost vrijednosti člana niza o njegovu rednom broju u nizu. Ta je ovisnost linearna i njezin se grafički prikaz sastoji od točaka koje pripadaju polupravcu.

	Nakon toga promatraju niz brojeva napisanih na "glavnoj dijagonali" jednake tablice. Uočavaju da ti brojevi ovise o rednom broju reda i stupca na čijem se presjeku nalaze i jednaki su umnošku tih brojeva. Budući da su faktori jednaki, zaključuju da je prirodnom broju pridružen njegov kvadrat. Također, uočavaju da točke, koje su grafički prikaz ovoga niza, ne pripadaju pravcu nego nekoj krivulji.

	Razrada sadržaja učenja i poučavanja

	Kvadratna funkcija i njezin grafički prikaz

	Na temelju riješenog zadatka i razmatranja funkcije koja je prirodnim brojevima pridruživala njihove kvadrate, uvodi se pojam kvadratne funkcije kojoj su argumenti realni brojevi. Formira se tablica pridruženih vrijednosti i uređeni parovi pa se pripadne točke ucrtavaju u pravokutni koordinatni sustav. GeoGebrin applet omogućava pogled na grafički prikaz opće kvadratne funkcije.

	Parabole u svijetu oko nas

	Prikazano je više slika na kojima su objekti čiji oblik asocira na graf kvadratne funkcije.

	 

	Kvadratna funkcija oblika f(x) = ax2, pri čemu je a različit od nule, i crtanje grafa te funkcije

	U nastavku se proučavaju kvadratne funkcije oblika f(x) = ax2,  za a > 0 i a < 0 te se crtaju grafovi tih funkcija. Pritom uočavaju smještaj parabole u koordinatnom sustavu, simetričnost, postojanje najniže točke grafa. Nadalje, uočavaju da svojstva funkcije i njezinog grafa ovise o vrijednosti parametra a, a > 0. Također zaključuju o kakvoj je ovisnosti riječ.

	GeoGebrin applet omogućava uvid u više funkcija i njihovih grafova te je podloga za generalizaciju zaključka.

	Nakon toga se kompletno istraživanje ponavlja za funkcije zadane pravilom istog oblika, ali im je parametar a negativan. Generalizacija je utemeljena na slučajnim primjerima kreiranim u GeoGebri.

	Učenici uočavaju kako na temelju nacrtanog grafa mogu određivati parove pridruženih veličina te odrediti pripada li točka grafu kvadratne funkcije ili ne. 

	Završetak

	Nakon svega, učenicima su ponuđeni zadatci za vježbu naučenog o funkciji f(x) = ax2 te za procjenu svojeg znanje.

	Dodatni prijedlozi

	Istraživanje o funkcijama oblika f(x) = ax2 + c  te  f(x) =  (ax +c)2 (za a različit od 0) dostupno je uz pomoć pripremljenih appleta.

	Materijali o grafičkom prikazivanju kvadratne funkcije dostupni na Eduviziji. 

	Videomaterijali Tonija Miluna

	Videomaterijali Mate Kosora

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Učenici koji žele više mogu napraviti istraživanje o funkcijama oblika f(x) = ax2 + c   te  f(x) =  (ax +c)2 (za a različit od 0). Dostupno je uz pomoć pripremljenih appleta.

	Također, učenici se mogu poigrati s appletom crtanja grafa kvadratne funkcije. 

	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama u razvoju

	U slikovnom prikazu tablice množenja na početku jedinice i u 1. zadatku, čak i kad se poveća, ne vide se dobro označeni brojevi. Učenicima s oštećenjem vida potrebno je unaprijed pripremiti uvećani tiskani materijal u kojem bi bojom bili jače istaknuti ciljani brojevi.

	Učenicima se za početak mogu dati već gotove tablice pridruženih vrijednosti te im zadati da na temelju tih tablica nacrtaju graf kvadratne funkcije (2. zadatak, primjer 4.). Učenicima s intelektualnim teškoćama u zadatcima zadavati samo cijele brojeve te im unaprijed pripremiti formule u koje mogu umetnuti zadane brojke.

	U sljedećem koraku, učitelj može unaprijed pripremiti tablice pridruženih vrijednosti, ali ovaj put bez izračunatih vrijednosti funkcije za zadani argument. Učenici sami izračunavaju vrijednost funkcije za zadani argument te je crtaju.

	Kada su učenici spremni, sami počinju kreirati svoje tablice pridruženih vrijednosti te crtaju grafički prikaz kvadratne funkcije.

	Kako bi spoznali simetriju s obzirom na os y funkcije f, zadane formulom f(x) = ax2, od učenika se može tražiti da crvenom temperom oboje desnu stranu parabole, list papira presaviju po osi y te promotre nastalo preslikavanje. 

	Učenici mogu koristiti aplikaciju za crtanje grafova kvadratnih funkcija pri istraživanju učinka parametra a na graf funkcije f zadane formulom f(x) = ax2 umjesto da crtaju grafove pa onda promatraju nastalu promjenu. Za provjeru razumijevanja, učitelj može pripremiti niz već nacrtanih grafova kvadratnih funkcija te učenicima zadati da za svaki graf odrede je li parametar a pozitivan ili negativan. Nakon toga, učenici rješavaju zadatke u kojima su u istom pravokutnom koordinatnom sustavu u ravnini nacrtani grafovi dviju kvadratnih funkcija te svakoj pridružuju odgovarajuću jednadžbu parabole.

	Učenici s većim motoričkim teškoćama mogu samo upisati vrijednosti u tablicu pridruženih vrijednosti te graf crtati pomoću aplikacije. 

	U 5. je zadatku učenicima s jezičnim teškoćama potrebno dodatno pojasniti uputu zadatka.

	U 9. bi zadatku učenici s teškoćama mogli imati teškoća pri očitavanju koordinate točke T. Učenicima s oštećenjem vida prikaz je presitan, a učenicima s intelektualnim teškoćama i diskalkulijom možemo napraviti prikaz u kojem će biti obilježene sve točke u koordinatnom sustavu, a ne samo točke -5, -10 i –15. Tako bi se mogli lakše snaći u koordinatnom sustavu.

	Učenicima s motoričkim teškoćama trebat će pomoć pri radu u interaktivnim zadatcima s koordinatnim sustavom. Pomoći im može pomoćnik u nastavi ili drugi učenik bez teškoća.

	Dodatna literatura za nastavnike

	Appleti Kvadratne funkcije Željke Dijanić.

	Matematika

	za 8. razred osnovne škole

	Modul 8: Prizme

	Priručnik za nastavnike

	Priručnik za nastavnike

	Projekt je sufinancirala Europska unija iz Europskog socijalnog fonda.

MREŽA KVADRA

	Za mrežu kvadra vrijedi već napisano – poželjno je napraviti priloge od kartona s pomoću kojih će oni rastavljati i sastavljati kvadar. Učenicima s teškoćama treba dopustiti da takav kvadar upotrebljavaju pri rješavanju zadataka.

	Problemski zadatci (poput 3. zadatka) trebali bi se učenicima nuditi tek nakon što jako dobro ovladaju rješavanjem jednostavnijih primjera. Treba također ponoviti preračunavanje mjernih jedinica kojima će se koristiti pri rješavanju zadataka.

	Učenicima s teškoćama presloženi su zadatci poput 5. i 6. zadatka jer zahtijevaju povezivanje mnoštva znanja i logiku koju oni u ovoj fazi još uvijek tek razvijaju (ubačeni su i postotci i omjeri). Ako će se rješavati i problemski zadatci, oni trebaju biti što jednostavniji i jezično i brojčano. Može se, na primjer, u tekst ubaciti ili usmeno objasniti – računamo sanduk (sanduk = kvadar). 

	PROSTORNA DIJAGONALA KVADRA

	Poželjno je u videozapisu i/ili u realnom 3D prikazu prikazati plošne i prostorne dijagonale.

	Problemski zadatak (8. primjer) treba opet usmeno pojasniti/pojednostavniti: štapovi su dijagonale, ormar za športsku opremu je kvadar.

	Treba upozoravati učenike s teškoćama da pri rješavanju zadataka vode računa o mjernim jedinicama; može se ponuditi mogućnost podcrtavanja kako bi ih lakše pratili u zadatku.

	DIJAGONALNI PRESJEK KVADRA

	Definiciju treba istaknuti. Bolje ju je oblikovati kao dvije jednostavne rečenice nego kao jednu složenu. Dakle, umjesto:

	Dijagonalni presjek kvadra je pravokutnik koji je nastao kao presjek kvadra s ravninom koja sadrži prostornu dijagonalu kvadra i okomita je na jednu stranu kvadra.

	prijedlog je:

	Pravokutnik je dijagonalni presjek kvadra. Taj je pravokutnik nastao kao presjek kvadra i ravnine. Ta ravnina sadrži prostornu dijagonalu kvadra i okomita je na jednu stranu kvadra. (Poželjno je definiciju postupno objašnjavati s pomoću vizualnog prikaza.)

	OBUJAM KVADRA

	Važno je prije preračunavanja mjernih jedinica podsjetiti učenike na to koliko litra ima decimetara kubnih (12. zadatak; aktivnost Učimo mjere). 

	15., 18. i 19. zadatak presloženi su za učenike s teškoćama. Ako se učenicima s teškoćama daju problemski zadatci, treba ih jezično, ali i matematički pojednostavniti u najvećoj mjeri (ne stavljati preračunavanja mjernih jedinica, to je bolje posebno izvježbati). Dakle, poenta je maknuti sve ono što odvlači pozornost i otežava rješavanje kako bi što bolje shvatili logiku rješavanja (mogućnost rješavanja takvih zadataka uvelike će ovisiti o individualnim sposobnostima učenika).

	U 16. zadatku pokućstvo treba usmeno povezati s tijelima, primjerice krevet je kvadar, ormar je kocka itd. Također, od učenika s teškoćama ne treba zahtijevati da odgovore izraze u postotku.

	Dodatna literatura za nastavnike

	Dodatni su materijali dostupni na poveznici.

	Scenarij poučavanja Pravi i digitalni kvadar dostupan je na poveznici.

	O Pitagorinim četvorkama pročitajte više na poveznici.

	 


Modul 7:Točke, pravci i ravnine u prostoru

	Ciljevi, ishodi, kompetencije

	Ciljevi i zadaće MODULA

	
		Usvajanje osnovnih matematičkih znanja i razvijanje matematičkih vještina

		Primjena matematičkog jezika u komunikaciji i izražavanju te u različitim okruženjima

		Rješavanje problemskih situacija

		Upotrebljavanje matematičkog načina rasuđivanja te kritičkog promišljanja 

		Učinkovita i promišljena uporaba tehnologije za usvajanje znanja i vještina

		Razvijanje samopouzdanja, samoprocjene, upornosti, odgovornosti, uvažavanja te pozitivnog odnosa prema matematici i radu općenito

		Osvješćivanje važnosti matematike i prepoznavanje njene uloge u svakodnevnom životu. 



	Odgojno-obrazovni ishodi

	
		Prepoznati odnose među pravcima u ravnini i prostoru 

		Prepoznati odnose među pravcima i ravninama u prostoru 

		Primijeniti znanja o odnosima među pravcima i ravninama u prostoru

		Odrediti ortogonalne projekcije točke, dužine i pravca na ravninu te udaljenost točke od ravnine

		Primijeniti znanja o odnosima između točaka, pravaca i ravnina u prostoru pri rješavanju problema iz matematike, drugih područja ili svakodnevnog života



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti

		Komunikacija i suradnja



	Metodički prijedlozi o mogućnostima primjene sadržaja ovog modula

	U ovome modulu učenici 8. razreda primjenjuju znanja i vještine vezana za otkrivanje i primjenu zakonitosti odnosa točaka, pravaca i ravnina u prostoru.

	Modul započinje jedinicom istog naziva u kojem je ponovljeno sve što je potrebno za praćenje i rad cijelog modula. Ponovljeni su odnosi točaka i pravaca u ravnini. Zaokružena je i određenost pravca, ravnine i prostora. Učenici se upoznaju s modelom prostora, kvadrom, uočavanjem i crtanjem:

	
		vrhova koji će predstavljati točke u prostoru

		parova vrhova koji će predstavljati pravce u prostoru

		trojke vrhova koje će predstavljati ravnine.



	Slijede jedinice u kojima učenici istraživanjem upoznaju međusobne položaje pravaca i ravnina u prostoru te okomitost pravaca i ravnina u prostoru. Učenjem i uočavanjem tih odnosa učenik izoštrava svoj prostorni zor te uočava primjene u svakodnevici - arhitekturi, prometnicama, inženjerstvu… Jedan je od ciljeva svakako izazov ispravnog crtanja uočenih odnosa predmeta i oblika u prostoru.

	Upoznavanje s ortogonalnom projekcijom i, posljedično, udaljenosti točke od ravnine, primjena je odnosa točaka, pravaca i ravnina u prostoru. Valja napomenuti kako su se učenici s ortogonalnom projekcijom susreli još u petome razredu osnovne škole na nastavi Tehničke kulture kroz tlocrt, nacrt i bokocrt.

	Modul je čisto geometrijski, osim nešto algebre u određivanju udaljenosti točaka od ravnine i duljine ortogonalne projekcije. Dakle, iako je geometrijski, učenici opet mogu naći poveznicu s algebrom.

	Digitalne obrazovne sadržaje iz ovog modula možete koristiti na različite načine, u cijelosti ili u dijelovima te ih prilagoditi svojim učenicima i školskom okruženju.

	Pripremljene sadržaje možete koristiti kao materijal za metodu "obrnute učionice" tako da učenicima zadajete dijelove sadržaja koje oni samostalno prolaze, a nakon toga u učionici zajednički analizirate zadatke i rješavate dileme.

	Pripremljeni su i prijedlozi istraživačkih zadataka kojima se matematičke teme povezuju sa svakodnevnim životom te proširuju uobičajeni matematički pristupi.

	Digitalni obrazovni sadržaji pogodni su i za organiziranje timskoga i suradničkog rada učenika, pri čemu možete pripremljene sadržaje upotrijebiti i u nekom virtualnom okružju za komunikaciju i suradnju, primjerice Yammer društvenoj mreži, Teams okruženju za timove ili OneNote razrednoj digitalnoj bilježnici.

	Uz svaku jedinicu je u OneNote priručniku pripremljena i posebna stranica, Pomoćni interaktivni sadržaji, na kojoj ćete pronaći umetnute interaktivne i višemedijske sadržaje za jednostavnu uporabu s učenicima.

	 


Zanimljivost

	Učenike se upućuje da istraže kako od prizme nastaje njezina mreža i obratno. Istraživanje je dostupno na poveznici.

	Završetak

	Za kraj, učenici mogu samostalno, od neke od mreža dostupnih na poveznici, samostalno izraditi model jedne ili više prizmi.

	Dodatni prijedlozi 

	Učenici mogu izraditi plakate s podjelom geometrijskih tijela, pri čemu se mogu poslužiti materijalima kolegice Antonije Horvatek, koji su dostupni na poveznici.

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Učenici mogu istraživati Eulerovu formulu koja povezuje broj vrhova, strana i bridova konveksnog poliedra. 

	Članak Eulerova formula, autorice Mee Bombardelli, dostupan je na poveznici. 

	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama u razvoju

	Učenicima treba omogućiti rad s konkretnim materijalima (modelima geometrijskih tijela). Može im se zadati da npr. izdvoje sva uglata tijela, sva obla tijela, sve prizme, sva tijela koja imaju dvije sukladne baze, sva tijela čije se pobočke sastoje od pravokutnika (ovdje svakako treba naglasiti da su i kvadrati pravokutnici) itd.

	Učenicima se može zadati mreža prizme na kojoj crvenom bojom trebaju obojiti baze, a plavom pobočke.

	Učenicima se može zadati da od štapića za ražnjiće i gumenih bombona izrade različite prizme.

	Učitelj u neprozirnu vreću može staviti različita geometrijska tijela te zadati učenicima da bez gledanja izdvoje npr. neku prizmu. 

	Učitelj na neprozirnu papirnatu vrećicu može napisati opis tijela koje se nalazi u vrećici, a učenici moraju pogoditi koje je tijelo u vrećici.

	Savjetuje se da se nakon obrađene nastavne jedinice potvrdi razumijevanje pojma poliedar.

	Pojmove n-terokut/mnogokut treba dodatno objasniti, kao i oznaku n (za što se ona upotrebljava).

	Umjesto:

	Prizma je geometrijsko tijelo omeđeno s dvama međusobno sukladnim n-terokutima (koji pripadaju međusobno usporednim ravninama, a nazivamo ih bazama ili osnovkama prizme) te s n paralelograma (koje nazivamo pobočkama i koji čine pobočje prizme). Baze i pobočke jednim imenom nazivamo stranama prizme. – bilo bi bolje napisati:

	Prizma je geometrijsko tijelo (usmeno dodatno pojasniti što je tijelo) omeđeno s dvama n-terokutima i s n paralelograma (treba ih podsjetiti što je paralelogram) i sve potkrijepiti vizualnim prikazom.

	Takvi n-terokuti sukladni su jer pripadaju usporednim ravninama. Nazivamo ih BAZOM ILI OSNOVKOM prizme.

	Paralelograme koji pripadaju prizmi nazivamo POBOČKAMA, a oni zajedno čine POBOČJE.

	BAZE I POBOČJE zajedno nazivamo STRANAMA prizme.

	Treba dodatno usmeno pojasniti pojam strane s obzirom na to da djecu sa specifičnim teškoćama može zbunjivati da pojam strane uključuje i ono sa strane, ali i ravninu na vrhu i na dnu prizme.

	Vrh prizme bilo bi dobro objasniti s više vizualnih primjera te pojasniti je li to nužno jedan vrh. Susjedne pobočke i 4. zadatak bilo bi dobro pojasniti 3D modelom (videom ili 3D realnim prikazom ako je moguće).

	Što se tiče nazivlja prizme, treba imati na umu da će učenicima sa specifičnim teškoćama učenja (osobito djeci s disleksijom) biti  teško ovladati pojmovima kao što su dvanesterostrana, dvadeseterostrana itd. Ako bude potrebno (to treba procijeniti prema individualnim sposobnostima učenika), može se dogovoriti sustav koji će im biti lakši za pisanje i čitanje takvih naziva. Npr. umjesto dvanaesterostrana mogu upotrebljavati skraćenicu 12-str., dvadeseterostrana 20-str. itd.

	Treba dati više primjera u kojima se vježbaju novi nazivi (strane, vrhovi, pobočka, što je, a što nije prizma i zašto) i u kojima se vježba njihova primjena (kao što je 5. zadatak), posebno ako je očito da učenik s teškoćom nije ovladao novim terminima.

	 


Procjena usvojenosti odgojno-obrazovnih ishoda

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti osnovna matematička znanja i razviti matematičke vještine povezane s množenjem i dijeljenjem potencija s bazom 10 s prirodnim eksponentima

		Logički zaključivati, kritički promišljati te uspostaviti matematičke odnose i veze

		Primijeniti stečena znanja i vještine vezane uz potencije s bazom 10 s prirodnim eksponentima

		 u rješavanju problemskih situacija 

		Razviti samopouzdanje i svijest o vlastitim matematičkim sposobnostima



	Odgojno-obrazovni ishodi

	
		Potencirati broj 10 prirodnim eksponentom

		Potencirati broj 10 cjelobrojnim eksponentom

		Izračunati vrijednost izraza s potencijama s bazom 10

		Zapisati umnožak u obliku potencije s bazom 10 i cjelobrojnim eksponentom i obrnuto

		Primijeniti potenciju s bazom 10 pri rješavanju problema iz matematike, drugih područja ili svakodnevnog života



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja jedinice

	Procjena usvojenosti odgojno-obrazovnih ishoda na kraju modula 2. Potencije s bazom 10 osmišljena je u obliku interaktivnih provjera znanja i vještina s ciljem ponavljanja i samoprocjene učenja te davanja povratnih informaciju koje će pomoći učeniku u samovrednovanju znanja i vještina u svrhu praćenja vlastitog napretka.

	Samovrednovanjem i praćenjem potiče se samoregulacija procesa učenja tj. učenik dobiva smjernice za daljnje učenje na temelju vlastitih postignuća.

	Svrha je ovakvih procjena usvojenosti odgojno-obrazovnih ishoda u cjelovitom digitalnom obrazovnom sadržaju pedagoško-motivacijska (formativna), ne dijagnostička.

	Procjena usvojenosti odgojno-obrazovnih ishoda omogućava provjeru različitih kognitivnih razina postignuća – reprodukciju, primjenu i rješavanje problema, daje učeniku povratnu informaciju o točnosti rješenja koja je unio te o usvojenosti odgojno-obrazovnih ishoda ovog modula.

	 

	 

	
Što je DOS?

	Što je DOS?

	Pojam ˝digitalni obrazovni sadržaj˝ (DOS) je naziv za sadržaj namijenjen korištenju u obrazovanju za učenje i poučavanje, a koji je pohranjen na računalu, elektroničkom mediju ili je objavljen na Internetu. 

	Digitalni obrazovni sadržaji izrađeni u sklopu pilot projekta e-Škole namijenjeni su učenicima za samostalno učenje i samoprocijenu kod kuće i na nastavnom satu. Nastavnik će koristiti DOS zajedno s priručnikom kako bi obogatio svoj način poučavanja i primjenom novih strategija i metoda učeniku omogućio aktivno učenje.

	Cilj DOS-a je poticati kod učenika aktivno učenje na inovativan, učinkovit, motivirajući i pojedincu prilagođen način. Nastavniku pak DOS omogućava ostvarivanje definiranih odgojno-obrazovnih ishoda uz primjenu raznolikih strategija, pristupa i metoda poučavanja.

	U DOS-u su korištene sve prednosti digitalnih tehnologija poput interaktivnosti, nelinearnosti, multimedijalnosti, modularnosti i prilagodljivosti.

	Digitalni obrazovni sadržaji izrađeni su u skladu sa standardima pristupačnosti tako da su dizajn, funkcionalnosti i sam sadržaj pristupačni svim korisnicima uključujući i osobe s poteškoćama.

	Struktura DOS-a

	Digitalni obrazovni sadržaji iz matematike pokrivaju cjelokupni opseg trenutačno važećeg kurikuluma/nastavnog programa određenog razreda i obuhvaća ukupni godišnji fond školskih sati predviđenih za matematiku.

	Svaki DOS je podijeljen na jedinstvene samostalne cjeline – module (po deset u svakom razredu). Moduli koji čine cjeloviti DOS realizirani su kao zasebni paketi sadržaja koje je, osim kao dio cjelovitog DOS-a, moguće koristiti neovisno o drugim modulima istog DOS-a.

	Svaki modul se sastoji od nekoliko jedinica, a svaka jedinica obuhvaća sadržaj učenja i poučavanja za čije provođenje je predviđeno jedan do tri školska sata. Jedinice su međusobno povezane i nadovezuju se jedna na drugu. Odabrani redoslijed jedinica je prijedlog autora, no ponekad su moguća i drugačija rješenja.

	Jedinice kao dio modula

	Svaka jedinica ima sljedeće dijelove: 

	
		uvod i motivaciju: Na početku...

		razradu sadržaja učenja i poučavanja 

		Završetak: …i na kraju.



	Na početku su navedeni odgojno-obrazovni ishodi za tu jedinicu DOS-a.

	Uvod i motivacija 

	Jedinice započinju motivacijskim primjerom.

	Najčešće su primjeri povezani sa svakodnevnim životom i osobnim iskustvima učenika.

	Razrada sadržaja učenja i poučavanja

	Razrada sadržaja učenja i poučavanja načinjena je sukladno načelima konstruktivističke nastave matematike u kojem se od učenika očekuje da uočavaju, istražuju, proučavaju, opažaju, povezuju i zaključuju kako bi izgradili vlastito matematičko znanje. 

	Pri tome se koriste multimedijski elementi:

	
		ilustracije/fotografije

		2D i 3D animacije

		video zapisi

		interakcije (elementi koji zahtijevaju interakciju učenika sa sadržajem).

	Primjeri sadrže pitanja ili računske zadatke koji su detaljno pojašnjeni i riješeni.   

	Zadaci su dani u obliku interakcija u kojima učenik dobiva povratnu informaciju o točnosti rješenja ili se rezultat i dijelovi postupka dobivaju pomoću tipke Rješenje. 

	U jedinicama se nalaze opisi praktičnog rada učenika. Često su popraćeni crtežima, animacijama ili video zapisom.  

	Korelacije s drugim predmetima posebno su istaknute kao bi učenicima skrenuli pažnju na njih i potaknuli ih da povezuju znanja usvojena u pojedinim predmetima. Možete ih koristiti kao ideju za međupredmetne teme pogodne za učeničke projekte.

	Projekti i projektni zadaci su ponuđeni kao drugačiji pristup učenju. Kroz njih učenik kroz različite oblike rada uči i primjenjuje naučeno kako bi realizirao i ostvario ciljeve projekta. U radu na projektu i projektnim zadacima moguće je osmisliti zadatke za različite razine učeničkog znanja tako da u njima mogu sudjelovati svi učenici.

	U priručniku su navedeni prijedlozi i preporuke kako organizirati rad na projektu i koje upute dati učenicima. 

	U ˝Kutku za znatiželjne˝ nalaze se obogaćeni  sadržaji koji su izvan okvira obaveznog programa/kurikuluma. Prvenstveno su namijenjeni darovitim učenicima. Sadržaji se obogaćuju tako da se ishodi iz obaveznog kurikuluma proširuju sadržajima koji se inače rijetko dotiču pa se uči šire ili se postojeći ishodi dopunjavaju složenijima pa se uči dublje. Neki od sadržaja predstavljaju akceleraciju jer se nalaze u obaveznom kurikulumu viših razreda. 

	Jedinice sadrže niz zanimljivosti. Možete ih koristiti kao motivaciju u bilo kojem dijelu nastavnog sata.

	Završetak      

	Na kraju svake jedinice nalazi se podsjetnik na najvažnije dijelove jedinice, zadatci za ponavljanje, prijedlozi za daljnje istraživanje, ideje za suradničko učenje, igre ili prijedlozi za projekte. 

	Rubrika Procijenite svoje znanje nalazi se na kraju odabranih jedinica. Sastoji se od niza konceptualnih pitanja i zadataka za učenje, vježbanje i samoprocjenu usvojenosti odgojno-obrazovnih ishoda. Zadaci su oblikovani na jedan od sljedećih načina:

	
		odabir točno/netočno;

		višestruki odabir s jednim točnim odgovorom;

		višestruki odabir s više točnih odgovora;

		unos točnog odgovora; 

		uparivanje odgovora;

		uparivanje povlačenjem i postavljanjem elemenata (teksta, markera, slika, dijelova ili cijelih formula i simbola);

		grupiranje elemenata;

		uređivanje poretka elemenata;

		odabir i umetanje riječi koje nedostaju iz ponuđenih odgovora; 

		umetanje riječi koje nedostaju upisom;

		unos rješenja na sliku (npr. dijagram i sl.).



	Rubrika Procijenite svoje znanje namijenjena je učeniku za samostalni rad te mu služi kao alat za samoprocjenu usvojenosti odgojno-obrazovnih ishoda na razini jedne odnosno nekoliko jedinica. Učenik dobiva povratnu informaciju o usvojenosti odgojno-obrazovnih ishoda.

	 

	Aktivnosti za samostalno učenje

	U posebnoj jedinici Aktivnosti za samostalno učenje nalaze se aktivnosti namijenjene učenicima za samostalan rad koje pomažu u učenju i usvajanju odgojno-obrazovnih ishoda modula te aktivnosti koje učenicima nude da dodatno istraže teme vezane uz modul. Sadržavaju nekoliko vrsta zadataka, često s primjerima iz svakodnevnog života, u kojima su stopljena znanja i vještine usvojene u pojedinim jedinicama modula. Zadaci su različite razine složenosti te su neki namijenjeni svim učenicima, a neki učenicima koji žele znati više i darovitim učenicima.

	Jedinicom Aktivnosti za samostalno učenje možete se koristiti u cijelosti na nastavnom satu na kraju obrazovnog ciklusa obuhvaćenog ovim modulom ili u dijelovima koji dopunjavaju pojedine jedinice.

	Procjena usvojenosti odgojno-obrazovnih ishoda

	Posebna jedinica Procjena usvojenosti odgojno-obrazovnih ishoda sadržava zadatke za procjenu usvojenosti odgojno-obrazovnih ishoda modula i učenike uputite na nju na kraju obrazovnog ciklusa obuhvaćenog modulom.

	Procjena usvojenosti odgojno-obrazovnih ishoda osmišljena je u obliku interaktivnih provjera znanja, vještina i mišljenja i učenicima služi za ponavljanje te im daje povratnu informaciju o točnosti rješenja i o usvojenosti odgojno-obrazovnih ishoda modula. Samovrednovanjem i praćenjem vlastitog napretka učenik na temelju osobnih postignuća dobiva smjernice za daljnje učenje. 

	Pojmovnik

	U svim jedinicama DOS-a pojmovi koje se željelo istaknuti pisani su podebljanim slovima.

	Najvažniji pojmovi navedeni su i u Pojmovniku. Klik na pojam vodi na početak jedinice u kojoj je definiran.

	 


Office Mix

	Office Mix besplatan je dodatak za Microsoft PowerPoint koji omogućuje dodavanje interaktivnih sadržaja u prezentacije. S pomoću Office Mixa u prezentaciju možete umetnuti ankete, kvizove, interaktivne simulacije kao što su GeoGebra i Phet, snimati zvuk, videozapise te označavati što na slajdovima. Tako napravljene prezentacije ostaju interaktivne i nakon objave u Office Mix galeriji pa se mogu upotrebljavati i za formativno praćenje. 

	Više o Office Mixu možete pročitati na stranicama o njegovoj primjeni u obrazovanju Office Mix for teachers.

	Operativni plan

	Matematika

	za 8. razred osnovne škole

	Modul 3: Drugi korijen

	Priručnik za nastavnike

	Priručnik za nastavnike

	Projekt je sufinancirala Europska unija iz Europskog socijalnog fonda.

9.4.Pravilna šesterostrana piramida

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti osnovna matematička znanja o piramidama, prepoznati ih i opisati u matematičkom kontekstu i u okruženju.

		Logički zaključivati, kritički promišljati te uspostaviti matematičke odnose i veze među svojstvima piramide

		Primijeniti stečena znanja i vještine vezane za prizme i njihova svojstva u rješavanju problemskih situacija 

		Razviti samopouzdanje i svijest o vlastitim matematičkim sposobnostima



	Odgojno-obrazovni ishodi

	
		Opisati pravilnu šesterostranu piramidu

		Nacrtati pravilnu šesterostranu piramidu i njezinu mrežu

		Primijeniti izraze za oplošje i obujam pravilne šesterostrane uspravne piramide

		Riješiti problemski zadatak koristeći se mjerivim obilježjima pravilne uspravne šesterostrane piramide



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja ovog modula

	Planirani broj nastavnih sati: 3 sata

	Ovu jedinicu možete upotrijebiti u cijelosti ili u dijelovima; za obradu, vježbanje, ponavljanje te samostalni, suradnički i projektni rad učenika.

	Jedinica počinje motivacijskim primjerom, nakon toga slijedi razrada sadržaja učenja i poučavanja te, na kraju, osvrt na naučeno.

	Uvod i motivacija

	Jedinica počinje razmatranjem krova kule - pobočja pravilne šesterostrane piramide.

	Razrada sadržaja učenja i poučavanja

	U mreži pravilne šesterostrane piramide

	Nakon zaključka o likovima od kojih se sastoji mreža pravilne šesterostrane piramide, razmatra se njihov položaj u ravnini koji omogućava "sklapanje" željenog tijela.

	Oplošje pravilne šesterostrane piramide

	Opća formula za oplošje piramide konkretizira se za pravilnu uspravnu piramidu čija je baza pravilni šesterokut, a pobočke su šest međusobno sukladnih jednakokračnih trokuta. Uočena formula primjenjuje se u jednom primjeru i zadatku.

	Obujam (volumen) pravilne šesterostrane piramide

	Opća formula za volumen piramide konkretizira se za pravilnu uspravnu piramidu čija je baza pravilni šesterokut, a pobočke su šest međusobno sukladnih jednakokračnih trokuta. Uočena formula primjenjuje se u jednom primjeru i nekoliko zadataka (različite složenosti).

	Presjeci pravilne šesterostrane piramide

	U nastavku se razmatraju dva osnovna presjeka pravilne šesterostrane piramide ravninama koje su određene vrhom piramide i:

	
		polovištima nasuprotnih bridova baze

		dvama nasuprotnim vrhovima baze.



	Zatim učenici rješavaju karakteristične zadatke vezane za te presjeke, oplošje i volumen pravilne šesterostrane piramide.

	Primijenite naučeno!

	U dva zadatka učenicima su postavljeni problemi iz realnog svijeta u kojima je potrebno izračunati oplošje i/ili volumen predmeta/objekata oblika pravilne šesterostrane piramide.

	Završetak

	Na kraju učenici primjenjuju naučeno o pravilnoj šesterostranoj piramidi računajući površinu krova iz uvodnog zadatka.

	Dodatni prijedlozi

	Preuzeti ili napraviti mrežu i napraviti sjenilo za LED svjetiljku.

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Potražiti više podataka i napraviti maketu neobične zgrade poznate kao "The Wheatley Pyramid, Oxfordshire".

	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama u razvoju

	Učenicima s teškoćama potrebno je izraditi model pravilne šesterostrane piramide (npr. od kartona, plastelina i štapića za ražnjiće).

	Izrezati i u bilježnicu zalijepiti mrežu pravilne šesterostrane piramide. Zalijepi se samo baza, a na pobočkama se ispisuju formule i svojstva. Mreže piramida dostupne su na linku. 

	Prvi je videozapis potrebno usmeno popratiti te zaustaviti snimku tijekom prikaza svake mreže piramide i dodatno objasniti učenicima što je prikazano.

	Raditi s modelima pravilne šesterostrane piramide. 

	Sve formule istaknuti u razredu na vidljivo mjesto i dopustiti učenicima da za izračune koriste džepno računalo. Učenicima koji se školuju po prilagođenom programu zadati zadatke s cijelim prirodnim brojevima u kojima samo trebaju upisati brojke u formulu te, ako mogu, napraviti izračun. Također, može im se zadati zadatke u kojima trebaju imenovati dijelove piramide, prepoznati mrežu i sl.

	Zadatci 4. a), b) i c), 5. i 6. bit će jezično teški učenicima s teškoćama jezičnog razumijevanja pa im predložite da zadane oblike nacrtaju kako bi si vizualno predočili zadatak.

	Dodatna literatura za nastavnike

	Scenarij poučavanja o piramidi nekad i danas dostupan je na poveznici. 

	 


Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	
		Materijali na poveznici eduvizije

		Beskonačna zbirka

		Beskonačna zbirka1

		Mreža kocke



	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama

	Učenicima sa specifičnim teškoćama učenja stvarat će teškoće razlikovanje pojmova kocka, kvadrat i kvadar. Treba im omogućiti takav pojmovnik s vizualnim prikazom koji bi im bio uvijek dostupan. Isto vrijedi i za učenike s motoričkim i učenike s intelektualnim teškoćama. Mogu se osmisliti razne aktivnosti za rad u skupinama kako bi ovladali tim pojmovima.

	S obzirom na to da se plošna i prostorna dijagonala označuju s d i D, učenicima s teškoćama (osobito sa specifičnim teškoćama učenja) je važno osigurati mogućnost korištenja podsjetnika sa popisom oznaka i njihovim tumačenjem, a oznake se mogu pisati različitim bojama.

	Svaki taj pojam učenicima treba pokazati na kocki u realnom 3D prikazu bez obzira na to što će se poslije objašnjavati.

	Ako je potrebno (procijeniti prema sposobnostima učenika s teškoćom), učenike je poželjno podsjetiti na osnovne stvari kao što su: korjenovanje, kvadriranje, preračunavanje mjernih jedinica, Pitagorin teorem i formula, znak za jednako i približno i kada koji upotrebljavamo. Učenicima treba dopustiti služenje podsjetnikom.

	OPLOŠJE KOCKE

	Treba bolje istaknuti tekst u kojem je definirano oplošje kocke.

	OBUJAM KOCKE

	U 19. primjeru učenike treba najprije podsjetiti na to što je to rastavljanje na proste faktore. 

	U 10. zadatku treba izbjegavati 21. primjer za učenike s teškoćama ili ga grupno riješiti i komentirati; može se ponuditi za samostalno rješavanje samo ako je prema individualnim sposobnostima očito da učenik može riješiti takav zadatak.

	Možda je bolje umjesto pojma obujam stalno upotrebljavati pojam volumen kako bi se lakše povezao s oznakama (onda je O oznaka za oplošje, a V za volumen).

	Sve formule treba sažeti u bilježnicu po već spomenutom prijedlogu ili ih izložiti na vidljivo mjesto u učionici.

	Dodatna literatura za nastavnike

	Dodatne materijale možete pronaći na poveznicama na engleskom jeziku: poveznica i mreža kocke.

	Za dodatne je ideje dostupan scenarij poučavanja Kocka, kocka, kockica na ovoj poveznici. 

	 


3.3. Množenje i dijeljenje korijena

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti osnovna matematička znanja i razviti matematičke vještine povezane s kvadriranjem racionalnih brojeva

		Logički zaključivati, kritički promišljati te uspostaviti matematičke odnose i veze

		Primijeniti stečena znanja i vještine vezane uz kvadriranje racionalnih brojeva u rješavanju problemskih situacija 

		Razviti samopouzdanje i svijest o vlastitim matematičkim sposobnostima



	Odgojno-obrazovni ishodi

	
		Pomnožiti i podijeliti korijene

		Primijeniti množenje i dijeljenje korijena pri rješavanju problema iz matematike, drugih područja ili svakodnevnog života



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja ovog modula DOS-a

	Planirani broj nastavnih sati: 2 sata

	Ovu jedinicu možete upotrijebiti u cijelosti ili u dijelovima; za obradu, vježbanje, ponavljanje te samostalni, suradnički ili projektni rad učenika.

	Jedinica počinje motivacijskim primjerom, nakon toga slijedi razrada sadržaja učenja i poučavanja te na kraju osvrt na naučeno.

	Uvod i motivacija

	U uvodnom zadatku potrebno je odrediti odnos površina dvaju kvadrata, pri čemu je potrebno pomnožiti korijen od dva sa samim sobom. Ako je potrebno, zadatak se može predstaviti i riješiti tek kada učenici otkriju pravilo množenja korijena ili im se može dopustiti da pokušaju riješiti zadatak te, prema potrebi, korigiraju svoje rješenje nakon što se otkrije pravilo množenja korijena. Animacija, koja slijedi, pomaže vizualizaciji i razumijevanju odnosa površina danih kvadrata. 

	Razrada sadržaja učenja i poučavanja

	Ponavlja se kvadriranje cijelih brojeva te se posebna pažnja treba posvetiti predznacima. U prvom se primjeru kvadrira korijen nenegativnog racionalnog broja, a zatim korjenuje kvadrat broja. Važno je zaključiti da je kvadrat korijena nenegativnog racionalnog broja jednak samom tom broju te da su korijen kvadrata broja i korijen kvadrata njemu suprotnog broja jednaki apsolutnoj vrijednosti tog broja. Također, važno je zaključiti da korijen negativnog broja nema rješenje u skupu racionalnih brojeva.

	U aplikaciji razvrstavanja učenici još jednom promatraju korijene brojeva koji imaju rješenje u skupu racionalnih brojeva te one koji nemaju. 

	Množenje korijena

	U drugom primjeru učenici otkrivaju pravilo množenja korijena, a zatim to pravilo primjenjuju u trećem i četvrtom primjeru te kratkom kvizu.

	Slijedi Kutak za znatiželjne gdje učenici razmatraju je li za sve racionalne brojeve korijen umnoška jednak umnošku korijena. 

	Dijeljenje korijena

	Primjer 5. navodi učenike na otkrivanje pravila za dijeljenje korijena koje se uvježbava u primjeru 6. i zadatku 2.

	Množenje i dijeljenje korijena

	U sedmom primjeru pravila za zbrajanje/oduzimanje/množenje korijena povezuju se s formulama za kvadrat zbroja i razlike te razliku kvadrata. Također, tu se ponavlja i množenje algebarskih izraza. 

	U zadatku 3. i interakciji računa se s nešto složenijim izrazima. 

	U Kutku za znatiželjne povezuje se drugi korijen s primjerom iz fizike tj. kinetičkom energijom. 

	Završetak

	U završnom dijelu učenici koji žele mogu isti zadatak riješiti s različitim aproksimacijama korijena od dva te zaključiti zbog čega obično koristimo 1.41 kao aproksimaciju. Također, u ovome dijelu učenici mogu provjeriti svoje znanje.

	Dodatni prijedlozi

	Scenarij poučavanja Korijen problema nastao u sklopu projekta eŠkole i dostupan je na linku, a scenarij Formati papira na linku. 

	Učenike se može uputiti na stranice Eduvizije te videa 2., 3., i 4. te zadatke 2., 3. i 4. 

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Učenicima koji žele može se zadati rješavanje kvadratnih jednadžbi te pojasniti razlika između pojma korijena broja i korijena jednadžbe. 

	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama

	Prije rješavanja zadatka iz 1. primjera, u kojem učenici moraju razvrstati brojeve na one koji imaju ili nemaju rješenje u skupu racionalnih brojeva, potrebno je ponoviti koji to brojevi ulaze u skup racionalnih brojeva.

	Pripremiti učenicima vodič za učenje u koji će zapisati sve korake koje trebaju proći kako bi, npr., pomnožili korijene.

	Listić

	MNOŽENJE KORIJENA

	1. Dopunite. 

	Množiti možemo samo one korijene koji imaju ___________________ pod korijenom.

	Koraci

	___________________________________________

	___________________________________________

	___________________________________________

	Primjeri

	Primjer riješenog listića

	MNOŽENJE KORIJENA

	1. Dopunite. 

	Množiti možemo samo one korijene koji imaju jednake brojeve pod korijenom.

	Koraci

	
		Pomnožiti brojeve ispred korijena (koeficijente).

		Pomnožiti brojeve pod korijenom.

		Pojednostavniti izraz. 



	Primjeri

	Učenicima s oštećenjem vida i specifičnim teškoćama učenja pomoći u snalaženju u tablici u 2. primjeru. Možemo im pripremiti tablicu u kojoj će svaki redak biti obojen drugom bojom ili im dati listić na kojem je između svakog retka veliki razmak kako bi zadatak bio pregledniji.

	Učenicima s intelektualnim teškoćama pripremiti zadatke s jednostavnijim brojevima i dopustiti im korištenje džepnog računala.

	Učenici s jezičnim teškoćama, ali i drugi učenici koji imaju nedostatne jezične sposobnosti, mogli bi imati teškoća s razumijevanjem definicije o umnošku korijena i korijenu umnoška pa je treba dodatno objasniti praktično, na zadatcima.

	Dodatna literatura za nastavnike

	Možda će vas zanimati članak koji objašnjava kako su se koristile Napierove kosti za određivanje vrijednosti drugog korijena prirodnog broja, Rods for multiplication and division, koji je objavljen u sklopu projekta Pitagora. 

	
Mreža kvadra

	Dio upoznavanja s mrežom kvadra započinje 2D prikazom u kojoj se kutija oblika kvadra rastvara, a na njoj su istaknuti sukladni dijelovi, tri para sukladnih pravokutnika. Učenike se upoznaje i s različitim oblicima mreže kvadra kao i s činjenicom da nije svaki spoj triju parova sukladnih pravokutnika mreža kvadra. Vještinu slaganja mreže kvadra mogu uvježbati u interakciji visoke razine.

	Oplošje kvadra

	Kako je učenicima pojam oplošja, odnosno površine tijela sad već blizak (iz jedinice Kocka), primjer koji nas uvodi u oplošje kvadra odmah nas uvodi u opis i definiranje oplošja kvadra. Primjenom znanja o mreži kvadra izvodi se formula za oplošje kvadra. Niz tablično zadanih zadataka omogućuje naizmjenično vježbanje računanja duljina bridova i oplošja kvadra. Također su ponuđeni zadatci primjene i kviz.

	Prostorna dijagonala kvadra

	Nakon ponavljanja pojma plošne dijagonale i uočavanja svih triju parova plošnih dijagonala koje pripadaju nasuprotnim sukladnim stranama kvadra, proširen je pojam prostorne dijagonale kocke na prostornu dijagonalu kvadra.

	Nakon primjera primjene računanja prostorne dijagonale izvodi se formula za duljinu prostorne dijagonale s pomoću duljina bridova kvadra. U interakciji visoke razine naizmjenično mogu izračunavati duljine bridova, duljinu prostorne dijagonale i oplošje kvadra. 

	Zanimljivost

	U zanimljivosti je prikazana analogija između Pitagorina poučka na pravokutnom trokutu i duljine prostorne dijagonale kvadra povezane međusobno okomitim bridovima kvadra. Također je prikazana analogija Pitagorinih trojki i Pitagorinih četvorki.

	Napomena: Analogije nisu nešto što učenik po ishodu treba znati, ali je izvrstan dio procesnog učenja.

	Dijagonalni presjek

	Dijagonalni presjek kvadra nije jednoznačan, odnosno ovisi o tome kojim je bridovima određen. Navedena su sva tri različita dijagonalna presjeka. Istaknut je uvjet za dijagonalni presjek koji je kvadrat (što kod kocke ne postoji). Zadatci za vježbu dani su u tabličnu obliku.

	Obujam kvadra

	Kao i kod kocke, učenici imaju iskustva s obujmom kvadra. Dana je aktivnost u kojoj se obujam kvadra utvrđuje kao koncept slaganja jediničnih kocaka (slično kao i kod kocke). Zadatci za računanje obujma, oplošja i prostorne dijagonale dani su u beskonačnoj zbirci.

	U zadnjem dijelu razrade dani su zadatci primjene različitih konteksta.

	Završetak

	U završnom je dijelu dan kratak pregled najvažnijih pojmova i formula kojima se izračunavaju najvažnija mjerljiva svojstva kvadra.

	Procjena

	Završna procjena odgojno-obrazovnih ishoda, koji su povezani s jedinicama nakon prvih triju jedinica osmog modula, sadržava različite vrste zadataka kojim učenici mogu provjeriti usvojenost ishoda.

	Dodatni prijedlozi 

	
		Istražiti s učenicima kroz projekt arhitekturu okoline. Istražiti također arhitekturu poznatih svjetskih odredišta.

		Izraditi maketu mjesta ili dijela mjesta, neke posebne zgrade u mjestu u kojem žive ili po izboru iz svjetske arhitekture.



	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	
		Materijali s eduvizije

		Matematika je zabavna link Matisfun

		 Beskonačna zbirka

		Beskonačna zbirka1



	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama u razvoju

	Umjesto aplet u udžbeniku radije treba upotrebljavati pojam predložak!

	Kada opisujemo kvadar, bilo bi lijepo pokazati te vrhove i bridove na realnom 3D prikazu. Isto vrijedi za odnose bridova i strana kvadra.

	Može li se upotrebljavati neka druga oznaka za površinu dijagonalnog presjeka, npr. P?

	 


Okomitost dviju ravnina

	Položaji dviju ravnina u prostoru promatraju se na modelu kvadra te primjerima iz svakodnevnog života, a posebno se pažnja daje okomitosti dviju ravnina.

	Za učenike koji žele više, dan je link na applet u kojem se istražuje okomitost dviju ravnina. Za bolju vizualizaciju položaja dviju ravnina u prostoru, ponuđena je 2D animacija.

	Razumijevanje je moguće provjeriti nizom interaktivnih zadataka.

	Pravci i ravnine u prostoru – u realnom svijetu nije baš sve okomito

	Za učenike koje zanima, dani su primjeri iz arhitekture na kojima se pokazuju međusobni položaji pravaca i ravnina u prostoru.

	Završetak

	U završnom dijelu ponuđena je procjena znanja.

	Dodatni prijedlozi

	Za učenike koji žele više, ponuđeni su različiti appleti koji se nalaze u Zanimljivostima.

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Prezentacija autorice Ide Hoza dostupna na poveznici.

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju teškoće u razvoju

	Učenici mogu pogledati videosadržaje Tonija Miluna kako bi dodatno istražili međusobni položaj pravca i ravnine u prostoru te međusobni položaj ravnina u prostoru. 

	Učenicima se može zadati da fotografiraju primjere okomitih pravaca u prostoru, okomitosti pravca i ravnine te okomitosti dviju ravnina u prostoru i da pripreme kratku prezentaciju svojeg rada.

	Također, od učenika se može tražiti da na modelu kvadra pokažu okomite ravnine ili istraže okomitost pravca i ravnine. Olovka može poslužiti kao model pravca, a list papira kao model ravnine. 

	Za dodatne ideje pogledajte kako se s modelima pravca i ravnine poigrala kolegica Antonija Horvatek.

	U ovoj se nastavnoj jedinici dosta sadržaja ponavlja, što je odlično. Treba provjeriti jesu li učenici s teškoćama ovladali svim pojmovima. Ako je potrebno, dati još više zadataka ovakvog tipa (kao u 7. 2. i 7. 3.) da bi učenici bolje razumjeli pojmove mimoilazni, usporedni, okomiti, koji se sijeku, probodište itd.

	Dodatna literatura za nastavnike

	Diplomski rad Vanje Lilić: Geometrija prostora u razrednoj nastavi dostupan je na poveznici. 

	Članak Snježane Dečman, Andreje Halavuk i Željke Milin Šipuš, Geometrija prostora – presjeci tijela ravninom dostupan je na poveznici. 

	 


4.3. Obrat Pitagorina poučka 

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti osnovna matematička znanja i razviti matematičke vještine povezane s obratom Pitagorina poučka

		Logički zaključivati, kritički promišljati te uspostaviti matematičke odnose i veze

		Primijeniti stečena znanja i vještine vezane uz kvadriranje racionalnih brojeva u rješavanju problemskih situacija 

		Razviti samopouzdanje i svijest o vlastitim matematičkim sposobnostima



	Odgojno-obrazovni ishodi

	
		Riječima iskazati obrat Pitagorina poučka

		Primjenom obrata Pitagorina poučka utvrditi je li trokut pravokutan

		Primijeniti obrat Pitagorina poučka za rješenje problemske situacije



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja jedinice DOS Matematika 8

	Planirani broj nastavnih sati: 2 sata

	Ovu jedinicu možete upotrijebiti u cijelosti ili u dijelovima za obradu, vježbanje, ponavljanje ili samostalni, suradnički te projektni rad učenika.

	Jedinica počinje motivacijskim primjerom, nakon toga slijedi razrada sadržaja učenja i poučavanja te na kraju osvrt na naučeno.

	Uvod i motivacija

	U uvodnom dijelu predstavlja se problem iz svakodnevnog konteksta u kojem je potrebno primijeniti obrat Pitagorina poučka. Preporučujemo postaviti zadatak, a rješavanju se vratiti poslije kada učenici otkriju obrat Pitagorina poučka.

	Razrada sadržaja učenja i poučavanja

	U nastavku se pojašnjava pojam poučka i obrata te se promatra slučaj u kojem je tvrdnja istinita, ali obrat neistinit te slučaj u kojem su i tvrdnja i obrat istiniti. Cilj je ovoga dijela učenicima na konkretnim primjerima pojasniti da obrat poučka može, ali i ne mora biti istinit te da se obrat mora dokazati. Pod zanimljivostima promatraju se tvrdnje i obrati tih tvrdnji iz nematematičkog konteksta s istim ciljem.

	Slijedi praktična vježba u kojoj učenici trebaju nacrtati dva šiljastokutna, dva pravokutna i dva tupokutna trokuta, označiti ih, izmjeriti im duljine stranica te popuniti tablicu. Ovom vježbom učenici mogu naslutiti da obrat Pitagorina poučka vrijedi. Također, pomoću interaktivnog apleta u GeoGebri učenici na dodatnim primjerima mogu provjeriti vrijedi li obrat Pitagorina poučka. U kutku za znatiželjne dan je dokaz obrata Pitagorina poučka s naglaskom da u matematici nije dovoljno tvrdnju provjeriti na velikom broju primjera i zatim ustvrditi da je tvrdnja istinita, nego ju je potrebno dokazati.

	Nakon dokaza vraćamo se na uvodni zadatak te ga rješavamo primjenom obrata Pitagorina poučka.

	U prvom primjeru obrat se primjenjuje, ali se pri rješavanju mora voditi računa o mjernim jedinicama. Drugi zadatak služi za uvježbavanje, a treći zadatak za procjenu.

	U četvrtom zadatku obrat Pitagorina poučka primjenjuje se s razlomcima i korijenima. 

	Slijedi 2D animacija u kojoj se prikazuje kako obrat Pitagorina poučka u svojem poslu primjenjuju stolari.

	Nakon toga se uvodi pojam Pitagorinih trojki. U zanimljivosti dan je link na dio epizode Tko želi biti milijunaš? u kojoj je neznanje matematike natjecatelja izbacilo iz igre.

	U petom zadatku učenici trebaju prepoznati Pitagorine trojke brojeva.

	Slijedi interakcija namijenjena učenicima koji žele više. Učenici zadane duljine stranica trebaju razvrstati na one koje ne izgrađuju trokut, one koje izgrađuju šiljastokutni, one koje izgrađuju pravokutni te one koji izgrađuju tupokutni trokut. Kako bi riješili taj zadatak, učenici se mogu vratiti na tablicu iz praktične vježbe te još jednom proučiti tamo dane zaključke.

	Šesti zadatak otvorenog je tipa. Učenike treba poticati na pronalaženje što više različitih rješenja.

	Završetak

	U završnom dijelu učenici mogu provjeriti svoje znanje te istražiti nešto više o Pitagorinim trojkama koje će detaljnije moći proučiti i u jedinici 4.A Aktivnosti za samostalno učenje.

	Dodatni prijedlozi

	Scenarij poučavanja Palac gore za Pitagoru nastao u sklopu projekta e-Škole dostupan je na poveznici.

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Učenicima se može zadati da napišu program u jeziku po odabiru (Logo, Python ili bilo koji drugi programski jezik) koji nakon što se unesu duljine triju stranica (od najkraće do najdulje) ako stranice ne izgrađuju trokut daje povratnu informaciju: "Zadane stranice ne izgrađuju trokut", a ako zadane stranice izgrađuju trokut,  daje povratnu informaciju o vrsti trokuta koju zadane stranice izgrađuju.

	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama u razvoju

	Dodatni tutorijali dostupni su na mrežnim stranicama Eduvizije (video 6 - 8, zadatak 6 - 8).

	Učenicima s jezičnim teškoćama, ali i drugim učenicima koji imaju nedostatna jezična znanja, u prvom zadatku i općenito u ovoj jedinici problem bi mogao biti napraviti obrat poučka jer je to jezično zahtjevno. Možemo im pripremiti tiskani materijal tako da prvi dio rečenice obojimo jednom, a drugi dio drugom bojom te im na taj način objasniti i olakšati obrat poučka.

	Učenici s disleksijom i diskalkulijom imaju teškoća u snalaženju u tablicama te bi im moglo biti teško rješavati zadatke iz Praktične vježbe. Možete im unaprijed pripremiti materijal tako da im obojite svaki redak u drugačiju boju, povećate širinu retka ili odvojite svaki redak tablice.

	U trećem zadatku učenicima obratiti pozornost da u nekim zadatcima svi podatci nisu dani u istim mjernim jedinicama te da trebaju paziti pri računanju.

	Prije rješavanja zadatka razvrstavanja prema zadanim kategorijama (iza 5. zadatka) potrebno je ponoviti izraze šiljastokutni, pravokutni i tupokutni trokut posebno učenicima s jezičnim teškoćama te učenicima koji imaju teškoća u prisjećanju.

	Dodatna literatura za nastavnike

	Možda će vas zanimati diplomski rad Marine Matić Euklid dostupan na poveznici.

	A za malo humora na engleskom jeziku pogledajte vic. 

	
7.4.Ortogonalna projekcija

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti osnovna matematička znanja i razviti matematičke vještine povezane s  ortogonalnom projekcijom

		Logički zaključivati, kritički promišljati te uspostaviti matematičke odnose i veze

		Primijeniti stečena znanja i vještine vezane uz ortogonalnu projekciju u rješavanju problemskih situacija 

		Razviti samopouzdanje i svijest o vlastitim matematičkim sposobnostima



	Odgojno-obrazovni ishodi

	
		Odrediti ortogonalnu projekciju točke, dužine i pravca na zadanu ravninu

		Odrediti duljinu ortogonalne projekcije dužine na zadanu ravninu na modelu kvadra

		Riješiti problemski zadatak primjenom ortogonalne projekcije



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja ovog modula

	Planirani broj nastavnih sati: 3 sata

	Ovu jedinicu možete upotrijebiti u cijelosti ili u dijelovima; za obradu, vježbanje, ponavljanje te samostalni, suradnički i projektni rad učenika.

	Jedinica počinje motivacijskim primjerom, nakon toga slijedi razrada sadržaja učenja i poučavanja te, na kraju, osvrt na naučeno.

	Uvod i motivacija

	U uvodnom zadatku istražuje se mjesto pada ključa ispuštenog s ruba balkona koji će zbog gravitacijske sile pasti okomito na podlogu. Za učenike koji to žele, ponuđene su dvije zanimljivosti, pokus ispuštanja kugle za kuglanje i pera s visine pri normalnim uvjetima i u vakuumu te članak u kojem se istražuje hoće li novčić ispušten s visoke zgrade, kao što je Empire State Building u New Yorku, napraviti udubinu u betonu ili čovjeku razbiti lubanju ako mu padne na glavu.

	Okomitost pravca i ravnine

	Ponavlja se uvjet okomitosti pravca i ravnine te se razumijevanje provjerava u kratkom interaktivnom kvizu u 1. zadatku.

	Razrada sadržaja učenja i poučavanja

	Ortogonalna projekcija točke na pravac

	Uvodi se pojam ortogonalne projekcije točke na pravac te pokazuje da je udaljenost točke T od pravca p jednaka udaljenosti točke T od njezine ortogonalne projekcije T´ na pravac p te da je ta udaljenost najkraća.

	Ortogonalna projekcija točke na ravninu

	Slijedi uvođenje ortogonalne projekcije točke na ravninu u zadatku iz svakodnevnog života u kojem je potrebno odrediti najkraću udaljenost između točke (Dujina položaja) i ravnine (padine brda). Također, dolazi se do zaključka da je udaljenost točke od ravnine jednaka udaljenosti točke i njezine ortogonalne projekcije na tu ravninu.

	Kao zanimljivost, ortogonalna projekcija povezana je s prikazima životinja s pomoću sjena na zidu kada se ruke nalaze direktno ispred izvora svjetlosti.

	Ponuđen je applet u kojem učenici određuju ortogonalnu projekciju točke na ravninu.

	U 1. primjeru i zadatcima 4. i 5. na modelu kvadra određuju se ortogonalne projekcije vrhova na zadane ravnine određene vrhovima tog kvadra.

	Slijedi interaktivni kviz za samoprocjenu.

	Ortogonalna projekcija dužine i pravca

	U 2. se primjeru, na modelu kvadra, istražuje određivanje ortogonalne projekcije dužine ili pravca na zadanu ravninu.

	Ponuđen je applet u kojem se dužina ortogonalnom projekcijom preslikava na ravninu te interaktivni kviz (7. zadatak).

	Duljina ortogonalne projekcije (dužine)

	Slijedi 3. primjer u kojem se određuje duljina ortogonalne projekcije dužine na zadanu ravninu te promatraju mogući odnosi duljine dužine i duljine njezine ortogonalne projekcije na zadanu ravninu. Učenici trebaju uočiti da duljina ortogonalne projekcije može biti jednaka duljini početne dužine (ako je dužina paralelna s ravninom projekcije), kraća od duljine početne dužine (ako dužina nije ni paralelna ni okomita s ravninom projiciranja) te da ortogonalna projekcija dužine može biti točka (ako je dužina okomita na ravninu projiciranja).

	U četvrtom primjeru određuje se duljina ortogonalne projekcije dijagonale strane kvadra na strane kvadra, a u osmom zadatku duljina ortogonalne projekcije prostorne dijagonale kvadra na strane kvadra.

	Razumijevanje ortogonalne projekcije može se provjeriti u interaktivnom kvizu (9. zadatak).

	Ortogonalna projekcija u realnom svijetu

	Slijede primjeri ortogonalne projekcije u svakodnevnom životu u obliku videa i ilustracija.

	U 10. zadatku, nakon određivanja ortogonalne projekcije dužine na modelu kocke, potrebno je odrediti i duljinu ortogonalne projekcije zadane dužine.

	Završetak

	U zaključnom dijelu učenici, koji žele, mogu istražiti je li ortogonalna projekcija kocke uvijek kvadrat te kako izgledaju ortogonalne projekcije tetraedra i pokušati riješiti nestandardni zadatak primjenom naučenog.

	Dodatni prijedlozi

	Učenicima se može ponuditi istraživanje sadržaja i rješavanje zadataka kolegice Anice Jaković dostupnih na linku. 

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Ortogonalna projekcija može se povezati s tehničkim crtanjem. Učenici mogu crtati tlocrte, nacrte i bokocrte tijela izgrađenih od kockica na točkastome papiru. 

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju teškoće u razvoju

	Sadržaj konkretizirati s pomoću žičanih modela kvadra. U početku pokazivati ortogonalnu projekciju zadane točke na zadanu ravninu, a zatim tražiti od učenika da sami pokažu ortogonalnu projekciju zadane točke na zadanu ravninu.

	Istaknuti da je nožište = ortogonalna projekcija (opet paziti s uvođenjem novog pojma); usmeno dodatno pojasniti i pojednostavniti.

	ORTOGONALNA PROJEKCIJA TOČKE NA RAVNINU

	Preporučuje se grupno rješavanje trećeg zadatka ili zajedničko komentiranje. Treba paziti kod povezivanja ove nastavne jedinice sa stvarnim životom u učenika s teškoćama. Ako se povezivanje ne napravi na pravi način, ovakvi će zadatci biti neshvatljivi i prezahtjevni za učenike s teškoćama (posebno učenicima s diskalkulijom).

	ORTOGONALNA PROJEKCIJA DUŽINE I PRAVCA

	Sadržaj ovog dijela nastavne jedinice svakako treba povezati s translacijom s obzirom na to da je sadržaj sličan.

	DULJINA ORTOGONALNE PROJEKCIJE (DUŽINE)

	Prije rješavanja zadataka, učenike s teškoćama valja podsjetiti na sve one formule koje će biti potrebne. Neka budu dostupne na vidljivom mjestu tijekom rješavanja zadataka (u osobnom mentalnoj mapi ili negdje u učionici).

	ORTOGONALNA PROJEKCIJA U STVARNOM SVIJETU

	Ovaj je dio nastavne jedinice bolje usmeno raspraviti ili zajednički rješavati umjesto da se učenicima s teškoćama takvi zadatci daju za samostalno rješavanje.  Bit je da učenici s teškoćama ponajprije usvoje osnove cjeline, a ovakvo povezivanje (posebno ako je prerano ponuđeno u smislu usvajanja prijašnjega gradiva) može djelovati zbunjujuće. Korisnije je zajednički komentirati kako to upotrebljavamo u stvarnom svijetu ili u paru s učenikom bez teškoća, ali provjeravati da su oba učenika aktivno uključena u raspravu. Također, potrebno je stvarati i poticati okružje u kojem učeniku neće biti neugodno pitati ako nešto nije shvatio.

	Dodatna literatura za nastavnike

	Nikol Radović, Renata Svedrec, Tanja Soucie, Ivana Kokić: Vizualizacija prostora, Poučak 49. 

	Različiti appleti dostupni su na linku.

	 


Procjena usvojenosti odgojno-obrazovnih ishoda

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti temeljna matematička znanja te razviti vještine povezane s prizmama i njihovim mjerljivim svojstvima

		Riješiti matematičke probleme te primjenjivati matematiku u ostalim područjima

		Učinkovito komunicirati primjenjujući odgovarajući matematički jezik 

		Logički zaključivati, kritički promišljati te uspostaviti matematičke odnose i veze

		Razviti samopouzdanje i svijest o vlastitim matematičkim sposobnostima

		Učinkovito primjenjivati tehnologiju



	Odgojno-obrazovni ishodi

	
		Prepoznati prizme u matematičkom kontekstu i izvan njega

		Imenovati prizme u matematičkom kontekstu i izvan njega

		Primijeniti svojstva prizmi

		Koristiti se mjernim jedinicama u matematici i svakodnevnim situacijama.

		Odrediti mjeriva obilježja zadanih prizmi

		Primijeniti prizme pri rješavanju problema iz matematike, drugih područja ili svakodnevnog života



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja ove jedinice

	Procjena usvojenosti odgojno-obrazovnih ishoda na kraju 8. modula Prizme osmišljena je u obliku interaktivnih provjera znanja i vještina radi ponavljanja i samoprocjene učenja te davanja povratnih informacija koje će pomoći učeniku u samovrednovanju znanja i vještina u svrhu praćenja vlastitog napretka. 

	Samovrednovanjem i praćenjem potiče se samoregulacija procesa učenja, tj. učenik dobiva smjernice za daljnje učenje na temelju vlastitih postignuća.

	Svrha je ovakvih procjena usvojenosti odgojno-obrazovnih ishoda u cjelovitom digitalnom obrazovnom sadržaju pedagoško-motivacijska (formativna), a ne dijagnostička.

	Procjena usvojenosti odgojno-obrazovnih ishoda omogućuje provjeru različitih kognitivnih razina postignuća – reprodukciju, primjenu i rješavanje problema; daje učeniku povratnu informaciju o točnosti rješenja koja je unio te o usvojenosti odgojno-obrazovnih ishoda ovog modula.

	 

	
3.1. Pojam drugog korijena

	[image: C:\Users\lucija.bacani\Desktop\Matematika 3\M8, 3. modul slike- obradene\matematika8-3.1.jpg]

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti osnovna matematička znanja i razviti matematičke vještine povezane s kvadriranjem racionalnih brojeva

		Logički zaključivati, kritički promišljati te uspostaviti matematičke odnose i veze

		Primijeniti stečena znanja i vještine vezane uz kvadriranje racionalnih brojeva u rješavanju problemskih situacija 

		Razviti samopouzdanje i svijest o vlastitim matematičkim sposobnostima



	Odgojno-obrazovni ishodi

	
		Izračunati drugi korijen kvadrata prirodnih brojeva do 20 napamet

		Procijeniti cjelobrojni dio vrijednosti drugog korijena

		Približno odrediti vrijednost drugog korijena pozitivnog racionalnog broja koristeći se džepnim računalom

		Izračunati vrijednost drugog korijena pozitivnog racionalnog broja koristeći se džepnim računalom

		Primijeniti drugi korijen pri rješavanju problema iz matematike, drugih područja ili svakodnevnog života



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja ovog modula DOS-a 

	Planirani broj nastavnih sati: 2 sata

	Ovu jedinicu možete upotrijebiti u cijelosti ili u dijelovima; za obradu, vježbanje, ponavljanje te samostalni, suradnički ili projektni rad učenika.

	Jedinica počinje motivacijskim primjerom, nakon toga slijedi razrada sadržaja učenja i poučavanja te na kraju osvrt na naučeno.

	Uvod i motivacija

	U uvodnom dijelu dana je slika nalik na rad Pieta Mondriana. Potrebno je odrediti duljinu stranice svakog kvadrata ako je zadana njegova površina. Učenici kojima je to potrebno, mogu, kako bi im bilo lakše, koristiti applet u GeoGebri. Nakon što popune tablicu u kojoj je svakoj površini kvadrata sa slike iz prethodnog zadatka pridružena duljina njegove stranice, učenici će razmisliti o tome postoji li još neki broj koji pomnožen sa samim sobom daje, primjerice, broj 144. Važan je zaključak da i –12 pomnožen sa samim sobom daje 144, no duljina stranice ne može biti negativni broj.

	Razrada sadržaja učenja i poučavanja

	Drugi korijen

	U nastavku slijedi kratka interakcija u kojoj učenici trebaju pogoditi pravilo robota te se uvodi korjenovanje kao računska operacija suprotna kvadriranju.

	Slijedi niz primjera u kojima se napamet određuje vrijednost drugog korijena. Također, razmatra se mogućnost korjenovanja negativnog broja te može li vrijednost drugog korijena biti negativna. 

	Učenici mogu uvježbati određivanje drugog korijena kvadrata brojeva do 12 tako da zadane korijene postave na odgovarajuće mjesto na satu, a zatim pomoću GeoGebrina appleta mogu provjeriti svoju vještinu određivanja drugog korijena kvadrata brojeva do 20.

	Slijede primjeri u kojem se korjenuju brojevi koji se mogu zapisati kao umnošci kvadrata brojeva i potencija broja 10 s parnim eksponentom. 

	U interakciji povezivanja parova učenici mogu provjeriti svoje vještine korjenovanja prije nego krenu na nešto složenije primjere (primjere 5., 6. i 7.).

	Određivanje drugog korijena broja pomoću džepnog računala

	Slijedi prikaz određivanja drugog korijena pomoću znanstvenog džepnog računala te nekoliko zanimljivosti o korjenovanju.

	Povežimo naučeno

	U zadatcima 7. i 8. učenici se mogu malo poigrati određivanjem nepoznate znamenke pod korijenom.

	U devetom zadatku učenici trebaju procijeniti između koja se dva uzastopna cijela broja nalazi dani korijen, a zatim, ako im je potrebna dodatna vježba, mogu vježbati zadatke iz beskonačne zbirke u GeoGebri.

	U desetom zadatku učenici procjenjuju cjelobrojni dio vrijednosti drugog korijena, a zatim u 11. zadatku dopunjavaju broj pod korijenom odgovarajućom znamenkom.

	Cilj je interakcije koja slijedi zaključiti da, što je veći broj pod korijenom, to je veća vrijednost drugog korijena danih brojeva. 

	Interakcija s brojevnim pravcem od učenika zahtijeva da procjenjuju vrijednost drugog korijena i namijenjena je učenicima koji žele više.

	Jedinica završava s nekoliko zadataka korelacije s matematičkim sadržajem vezanim za opseg i površinu kruga.

	Završetak

	U završnom je dijelu dan videosadržaj koji pokazuje kako se može napamet odrediti drugi korijen kvadrata prirodnih brojeva manjih od 100.

	Dodatni prijedlozi

	Scenarij poučavanja Korijen problema nastao u sklopu projekta eŠkole i dostupan je na poveznici, a scenarij Formati papira na poveznici. 

	Video Tonija Miluna Drugi korijen može učenicima služiti kao pomoć pri samostalnom učenju. 

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Učenici mogu posvetiti više pažnje procjeni vrijednosti drugog korijena pomoću igre Procjena vrijednosti drugog korijena na engleskom jeziku. 

	U članku Petra Mladinića u rubrici Matemagičar, objavljenog u Matki broj 98, učenici mogu pročitati više o računanju vrijednosti drugog korijena. 

	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama

	Kako biste sadržaje ove jedinice prilagodili učenicima s teškoćama u razvoju ili učenicima sa specifičnim teškoćama učenja, valja imati na umu da učenici s teškoćama čine heterogenu skupinu i da odabir prilagodbi treba temeljiti na individualnim obilježjima pojedinog učenika. Opće smjernice o prilagodbi okruženja, materijala i slično, za svaku su podskupinu učenika u razvoju i učenika sa specifičnim teškoćama učenja prikazane u početnim jedinicama svakog modula.

	Uoči ove nastavne jedinice preporučuje se učenicima s teškoćama savjetovati da ponove načine izračuna površine kvadrata te pravilo pridruživanja.

	U uvodnom se dijelu učenicima može ispisati tablica s 10 x 10 kvadratića te dati, npr. jednaki gumbići ili zrnca graha. Učenici trebaju na mrežu kvadrata složiti od konkretnih materijala kvadrat zadane površine, a potom odrediti duljinu stranice kvadrata (drugi korijen).

	(Izrađen je kvadrat površine 9 a duljina je njegove stranice 3. Vrijednost drugog korijena od 9 je 3.)

	Također, učenici mogu u početku dobiti ispisane kvadratiće poput

	te zapisivati vrijednost drugog korijena na ovakav način:

	Učenici, kojima je to potrebno, mogu u početku koristiti tablicu korijena kvadrata brojeva do 20 te tijekom rada, ako je moguće, smanjiti njezinu upotrebu. Moguće je ispisati i podsjetnik. 

	U ovoj jedinici treba uzeti u obzir da bi učenici sa specifičnim teškoćama učenja mogli imati teškoća s dosjećanjem naziva radikand i vrijednost drugog korijena te ne treba inzistirati na upotrebi točnih naziva. Također, nepoznata riječ, čije bi značenje trebalo dodatno objasniti, mogla bi biti "nenegativan".

	Prilikom gledanja prvog videozapisa, on se može zaustaviti kako bi se učenicima objasnilo pravilo pridruživanja koje je primijenjeno u svakom primjeru. Potrebno je ispisati svaki primjer kako bi učenicima jasnije objasnili prikazana pravila pridruživanja.

	Učenici s diskalkulijom trebat će pomoć pri rješavanju 8. i 9. zadatka davanjem detaljnije upute ili ih pri rješavanju zadataka upariti s učenikom bez teškoća.

	U 10. zadatku potrebno je dati detaljniju uputu o načinu na koji se treba riješiti zadatak.

	Učenicima s motoričkim teškoćama valja osigurati pomoć u zadatcima 4., 6., 10. i 12. te, prema potrebi, smanjiti broj zadataka koje učenik treba riješiti. 

	Dodatni su tutorijali dostupni na mrežnim stranicama Eduvizije (video 1., zadatak 1.).

	Moguće je odigrati igru memorije s drugim korijenom (stranica na engleskom jeziku) ili igru u kojoj se učenicima može dozvoliti upotreba džepnog računala.

	Dodatna literatura za nastavnike

	Možda će vas zanimati članak Sanje Varošanec, "Neke metode približnog korjenovanja".

	Matematika

	za 8. razred osnovne škole

	Modul 2: Potencije s bazom 10

	Priručnik za nastavnike

	Priručnik za nastavnike

	Projekt je sufinancirala Europska unija iz Europskog socijalnog fonda.

	 

	 

	 

	 

	 

	 

	 

	 

	 

	
6.2.Zbrajanje i oduzimanje vektora

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti osnovna matematička znanja i razviti matematičke vještine povezane sa zbrajanjem i oduzimanjem vektora

		Logički zaključivati, kritički promišljati te uspostaviti matematičke odnose i veze

		Primijeniti stečena znanja i vještine vezane za zbrajanje i oduzimanje vektora u rješavanju problemskih situacija 

		Razviti samopouzdanje i svijest o vlastitim matematičkim sposobnostima  



	Odgojno-obrazovni ishodi

	
		Nacrtati vektor jednak zbroju dvaju vektora 

		Nacrtati vektor jednak razlici dvaju vektora 

		Riješiti problemski zadatak primjenom zbrajanja i oduzimanja vektora



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti 



	Metodički prijedlozi o mogućnostima primjene sadržaja ovog modula 

	Planirani broj nastavnih sati: 2 sata

	Ovu jedinicu možete upotrijebiti u cijelosti ili u dijelovima; za obradu, vježbanje, ponavljanje te samostalni, suradnički i projektni rad učenika.

	Jedinica počinje motivacijskim primjerom, nakon toga slijedi razrada sadržaja učenja i poučavanja te na kraju osvrt na naučeno.

	Uvod i motivacija

	Motivacija za zbrajanje i oduzimanje vektora prezentirana je na konkretnim primjerima "usmjerenog kretanja" - trčanja ravnom stazom, odnosno interaktivnog "potezanja" vagona s kamenjem. Oba su primjera vezana za kolinearne vektore.

	Razrada sadržaja učenja i poučavanja

	Zbrajanje i oduzimanje kolinearnih vektora

	Učenici na temelju riješenih zadataka zaključuju da su zbrajali kolinearne vektore iste orijentacije ili suprotnih orijentacija, da su u nekim situacijama zbrojeni vektori rezultirali nul-vektorom. Detaljno su opisane sve situacije koje mogu nastati, a popraćene su i odgovarajućim 2D animacijama. Ističe se analogija zbrajanja i oduzimanja kolinearnih vektora sa zbrajanjem i oduzimanjem cijelih brojeva.

	Kolinearni vektori oko nas

	Prezentirani su konkretni zadatci iz svakodnevnog života čije se rješavanje zapravo svodi na zbrajanje ili oduzimanje kolinearnih vektora. Svoje znanje učenici odmah utvrđuju rješavajući odgovarajuće zadatke. Pri rješavanju se koriste pripremljenim predlošcima.

	Zbrajanje i oduzimanje nekolinearnih vektora

	Na primjeru razigranih pasa učenici uviđaju da promjena smjera njihova kretanja znači promjenu smjera vektora. Uočavaju da u slučaju zbrajanja nekolinearnih vektora neće biti dovoljno zbrajati samo njihove duljine (i "paziti na predznak"). Odmah je sugeriran postupak zbrajanja "nadovezivanjem", tj. pravilo trokuta. U nastavku je taj postupak opisan i prikazan tipičnim primjerima. Naglasak je na činjenici da su zbroj i razlika dvaju vektora vektori koji počinju u početnoj točki prvog, a završavaju u završnoj točki drugog (odnosno drugom vektoru suprotnog) vektora. Naučeno se odmah primjenjuje na odgovarajućim zadatcima na modelu kvadrata i u pravokutnom koordinatnom sustavu. U rješavanju zadataka učenici si pomažu uporabom interaktivnih predložaka s pomoću kojih otkrivaju i svojstvo komutativnosti koje vrijedi za zbrajanje vektora. Također, zaključuju da svojstvo komutativnosti ne vrijedi za oduzimanje vektora.

	Pravilo paralelograma

	Svojstvo komutativnosti zbrajanja vektora dovodi do zaključka da se vektori mogu zbrajati i na drugi način - prenošenjem zadanih nekolinearnih vektora u zajedničku početnu točku te "razapinjanjem" paralelograma čija je "usmjerena dijagonala" zbroj zadanih vektora. Pravilo se ilustrira na primjeru odgurivanja jedrilice iz "kuta" lučice jer sile djeluju odjedanput, a ne "jedna po jedna". Pravilo se može uvježbavati na interaktivnom modelu plovidbe do otočića.

	Zbrajanje i oduzimanje triju i više vektora

	U nastavku je prikazan postupak zbrajanja i oduzimanja triju i više vektora "nadovezivanjem". Iako se ne radi o vektorima u koordinatnom sustavu, interaktivni predložak može i ovdje biti koristan.

	Zainteresirani učenici imaju priliku dobro uvježbati postupak zbrajanja i oduzimanja vektora na mnogobrojnim interaktivnim materijalima. 

	Završetak

	U završnom je dijelu dostupan predložak u kojem učenici mogu birati vježbu zbrajanja/oduzimanja kolinearnih/nekolinearnih vektora pravilom trokuta ili paralelograma. Na kraju mogu riješiti postavljene zadatke i procijeniti svoja postignuća u jedinicama Vektori te Zbrajanje i oduzimanje vektora.

	Dodatni prijedlozi 

	
		Učenici mogu rješavati zadatke iz zanimljivog appleta GeoGebre kolega Šime Šuljića i Damira Belavića. 

		Učenici mogu dodatno uvježbati zbrajanje i oduzimanje vektora pravilom paralelograma.

		Za kraj, učenici se mogu još jednom podsjetiti naučenoga o vektorima (na engleskome jeziku).



	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Za učenike koji žele znati više predlažemo proučavanje postupka zbrajanja vektora s pomoću pravila paralelograma. 

	Učenici također mogu odigrati igru na engleskome jeziku. Također, moguće je na engleskome jeziku proučiti 

	prepoznavanje zbroja vektora i zbrajanje zadanih vektora u mreži kvadrata.

	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama u razvoju

	Zbrajanje kolinearnih vektora moguće je lakše vizualizirati pomoću interakcije "potezanja" vagona s kamenjem. Učenicima se može omogućiti korištenje interakcije pri rješavanju zadataka sa zbrajanjem kolinearnih vektora. Oduzimanje kolinearnih vektora treba povezati sa zbrajanjem te ponovno koristiti istu interakciju. 

	Za zbrajanje i oduzimanje nekolinearnih vektora učenicima se može sugerirati da početak vektora nazovu "rep", a kraj "glava" te da s pomoću plišanog majmunčića ili psa (sa što dužim repom) zapamte pravilo "glava/rep" za zbrajanje/oduzimanje vektora. Rep plišane životinje postave na početak prvog vektora, a glavu na kraj. Zatim ponavljaju postupak za drugi vektor. Ne mijenjajući položaj plišane životinje, prenesu njezin rep na "glavu" prvog vektora. Rezultantni vektor crtaju od "repa" prvog vektora do "glave" drugog vektora. 

	Zadatci od 1. do 4.: Bolje ih je grupno rješavati i komentirati dok učenici s teškoćama ne shvate način rješavanja. Nije poželjno očekivati da će učenici s teškoćama odmah samostalno rješavati takve zadatke. 

	ZBRAJANJE I ODUZIMANJE KOLINEARNIH VEKTORA

	Primjer 1. - Objasniti postupno korak po korak. Imati na umu da će učenici s teškoćama teško pratiti sve matematičke oznake za vektore. 

	Zaključke u žutim kvadratima potkrijepiti slikovnim prikazom; jezično su zahtjevni, zato je uputno dodatno ih usmeno objasniti. 

	Posebnu pozornost treba obratiti objašnjavanju zbrajanja vektora koje se svede na oduzimanje (i obratno). Dati više primjera koji će se zajednički rješavati prije nego što se očekuje od učenika s teškoćama da samostalno rješavaju takve zadatke. 

	Zadatak 6. je presložen za učenike sa specifičnim teškoćama učenja i za učenike s motoričkim teškoćama. U skladu s individualnim mogućnostima, učenike treba voditi kroz zadatak te im dati više vremena i smjernica za njegovo rješavanje.

	U 7. a zadatku treba naglasiti važnost paralelnosti. Također, učenici s teškoćama (vida, specifičnih teškoća učenja, vizualne percepcije…) mogu imati teškoće u približnom određivanju paralelnosti; tada im je potrebno dopustiti i pokazati im kako to raditi s pomoću ravnala. 

	Treba iznimno paziti kad je predznak negativan da učenici osvijeste njegovu važnost i kako će utjecati na tijek zbrajanja i oduzimanja vektora. Puno takvih primjera potrebno je zajednički riješiti prije nego što ih učenik samostalno počne rješavati. Dobar je postupak da učenici s teškoćama (ali i djeca urednoga razvoja) podcrtavaju predznake tijekom rješavanja zadataka jer će se tako više na njih usmjeriti.

	Ako učenici s teškoćama nisu ovladali prethodnim zadatcima, radije ponudite još primjera zbrajanja i oduzimanja linearnih vektora prije nego što se prijeđe na ovaj dio nastavne jedinice.

	Zadatak 8. - Objasniti zašto smo upotrijebili korijen pri izračunu (prisjetiti se Pitagorina teorema, dodati ga u umnu mapu / memento kao i sve ostale formule i pravila koje će se koristiti dalje u zadatcima (npr. poslije se spominje komutativnost, prije ju treba objasniti). Inače je s učenicima s teškoćama uvijek bolje ponoviti sve pojmove i pravila i tek onda dati mogućnost samostalnog promišljanja o problematici (npr. Je li zbrajanje vektora komutativno? Prvo ponoviti pravilo, a zatim neka samostalno pokušaju odgovoriti.).

	Zaključak u žutom kvadratu opet potkrijepiti slikom kako bi ga učenici s teškoćama bolje shvatili i upamtili.

	Zadatak 9. a radije proći uz komentiranje jer slika svih varijacija vektora može biti zbunjujuća. Zajedno komentirati pa eventualno pustiti koji primjer da učenici samostalno riješe, ovisno o individualnim sposobnostima. 

	PRAVILO PARALELOGRAMA

	Prisjetiti se što je paralelogram i koje su njegove osnovne karakteristike i tek onda povezati s vektorima. 

	Kad uvedemo pravilo paralelograma, jasno objasniti razliku između pravila trokuta i pravila paralelograma. Povezati taj sadržaj; hoće li rezultati biti jednaki ili različiti, ovisno koje pravilo koristimo. 

	U 10. zadatku ne treba inzistirati na rješavanju. Zbrajanje više vektora - dati još primjera, objasniti korak po korak, poticati da pitaju ako nešto nije jasno. 

	Dodatna literatura za nastavnike

	Dodatne ideje za zbrajanje vektora na engleskome jeziku možete pronaći na linku. 

	
8.6.Pravilna trostrana prizma 

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti osnovna matematička znanja i razviti matematičke vještine povezane s pravilnim trostranim prizmama i njihovim mjerljivim svojstvima

		Logički zaključivati, kritički promišljati te uspostaviti matematičke odnose i veze

		Primijeniti stečena znanja i vještine povezane s pravilnim trostranim prizmama i njihovim mjerljivim svojstvima u rješavanju problemskih situacija 

		Razviti samopouzdanje i svijest o vlastitim matematičkim sposobnostima



	Odgojno-obrazovni ishodi

	
		Opisati pravilnu trostranu prizmu

		Nacrtati pravilnu trostranu prizmu i njezinu mrežu

		Primijeniti izraze za oplošje i obujam pravilne trostrane uspravne prizme

		Riješiti problemski zadatak koristeći se mjerljivim obilježjima pravilne trostrane prizme



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja ovog modula

	Planirani broj nastavnih sati: 2 sata

	Ovu jedinicu možete upotrijebiti u cijelosti ili u dijelovima; za obradu, vježbanje, ponavljanje te samostalni, suradnički i projektni rad učenika.

	Jedinica započinje motivacijskim primjerom, nakon toga slijedi razrada sadržaja učenja i poučavanja te, na kraju, osvrt na naučeno.

	Uvod i motivacija

	Učenici na početku proučavaju geometrijsko tijelo omeđeno s dvama sukladnim jednakostraničnim trokutima i trima sukadnim pravokutnicima (zapravo kvadratima), a zatim proučavaju animaciju u kojoj od pravilne trostrane prizme nastaje njezina mreža i obratno, od mreže nastaje pravilna trostrana prizma.

	Razrada sadržaja učenja i poučavanja

	U mreži pravilne trostrane prizme

	Na temelju animacije proučava se pravilna trostrana prizma i njezino razmatanje u ravninski prikaz te obratan postupak izgradnje tijela od razvijene mreže. Na temelju crteža ponavljaju se osnovni pojmovi (osnovni i pobočni brid, baza, pobočka, pobočje).

	Oplošje pravilne trostrane prizme

	Prema nacrtanoj mreži izvodi se formula za površinu baze, površinu pobočja i oplošje pravilne trostrane prizme. Formule se primjenjuju na konkretnim primjerima i zadatcima.

	Volumen pravilne trostrane prizme

	Opća formula za volumen prizme primjenjuje se u posebnom slučaju za prizmu kojoj je baza jednakostranični trokut.

	Primijenite naučeno

	Za vježbu je ponuđen niz interaktivnih zadataka te GeoGebrina aktivnost.

	Učenici koji žele znati više imaju priliku rješavati nešto složenije zadatke u kojima trebaju povezati svoje znanje o pravilnoj trostranoj prizmi s nekim životnim situacijama.

	Završetak

	Na kraju učenici mogu s pomoću točnih rješenja triju postavljenih zadataka povezanih s pravilnom trostranom prizmom otključati šifru s pomoću koje mogu doći do svih (različitih) mreža pravilne trostrane prizme.

	Dodatni prijedlozi 

	Učenici mogu istražiti različita pakiranja čokolada koja se prodaju u obliku pravilne trostrane prizme i odrediti njihova oplošja i obujme. 

	Zatim, ako žele, neka pretpostave da proizvođač želi postojeću kutiju napuniti čokoladom koja zauzima cijeli prostor kutije. Za koje je pakiranje cijena kutije u odnosu na obujam čokolade najmanja?

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Učenici mogu računati oplošja i obujme ostalih trostranih prizmi, a zatim isprobati kviz na engleskom jeziku.

	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama u razvoju

	Učenicima bi mreža pravilne trostrane prizme trebala biti uvijek dostupna. Neka je učenici izrade, presaviju po bridovima te zalijepe jednu od strana u bilježnicu. Učenici na mreži mogu označiti baze i pobočke te pokraj nje napisati njezina svojstva.

	Učenici mogu izrađivati pravilne trostrane prizme od različitih materijala.

	U MREŽI PRAVILNE TROSTRANE PRIZME

	Kao što je objašnjeno, opise mreže moguće je napraviti i s pomoću kartona. 

	OPLOŠJE PRAVILNE TROSTRANE PRIZME

	Umnoške koje pišemo P = ah bolje je napisati P = a ∙ h. Tako je bolje istaknuto da se radi o umnošku, a ne o oznaci ah.

	I za ovo poglavlje vrijedi da se u problemskim zadatcima pokuša povezati sadržaj tako da se primjerice spomenuta čokolada odmah imenuje kao pravilna trostrana prizma i da se, ako je potrebno, pazi na mjerne jedinice. 

	Inače, kada se uvode zadatci u kojima treba izračunati oplošje, volumen, površinu pa onda njihove različite kombinacije ili kada je zadano jedno od toga, a treba izračunati stranicu, bolje je ne miješati primjere, odnosno zadatke jedne s drugima. Učenicima s teškoćama treba više vremena da shvate logiku rješavanja zadataka svakoga pojedinog primjera. Stoga se preporučuje da učenici s teškoćama prvo izračunavaju primjere samo za oplošje pa potom samo za volumen, a tek onda rješavaju zadatke s njihovim kombinacijama, ali tako da se i tu može uočiti sustavnost rješavanja zadataka (npr. dati prvo samo primjere kada je zadano P, a treba izračunati određenu stranicu; tek nakon više takvih primjera treba dati primjer s oplošjem itd.).

	Povezane sadržaje i Kutak za znatiželjne ne treba nuditi učenicima s teškoćama (naravno, to treba procijeniti prema individualnim sposobnostima učenika). Tada je bolje držati se više onakvih zadataka kao što je prethodno opisano, da ih učenici rješavaju slijed po slijed (prvo zadatke samo s oplošjem, onda samo s volumenom itd.).

	Dodatna literatura za nastavnike

	
		Mreže različitih trostranih prizmi, koje su spremne za ispis, dostupne su na poveznici.

		Više o različitim prizmama i njihovim mrežama potražite na poveznici.

		Članak Izidora Hafnera Rotacijska simetrija, objavljen u Matki (broj 81), dostupan je na poveznici.



	
8.5.Pravilna četverostrana prizma

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti osnovna matematička znanja i razviti matematičke vještine povezane s pravilnim četverostranim prizmama i njihovim mjerljivim svojstvima

		Logički zaključivati, kritički promišljati te uspostaviti matematičke odnose i veze

		Primijeniti stečena znanja i vještine povezane s pravilnim četverostranim prizmama i njihovim mjerljivim svojstvima u rješavanju problemskih situacija 

		Razviti samopouzdanje i svijest o vlastitim matematičkim sposobnostima



	Odgojno-obrazovni ishodi

	
		Opisati pravilnu četverostranu prizmu

		Nacrtati pravilnu četverostranu prizmu i njezinu mrežu

		Primijeniti izraze za oplošje i obujam pravilne četverostrane uspravne prizme

		Riješiti problemski zadatak koristeći se mjerljivim obilježjima pravilne četverostrane prizme



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja ovog modula

	Planirani broj nastavnih sati: 2 sata

	Ovu jedinicu možete upotrijebiti u cijelosti ili u dijelovima; za obradu, vježbanje, ponavljanje te samostalni, suradnički i projektni rad učenika.

	Jedinica počinje motivacijskim primjerom, nakon toga slijedi razrada sadržaja učenja i poučavanja te, na kraju, osvrt na naučeno.

	Uvod i motivacija

	Na slici je prikazan model četverostrane prizme kojoj je baza kvadrat i koja je napravljena od štapića i gumenih bombona. Zatim se raspravlja o tome koliko je papira potrebno za izradu pakiranja (kartonske ambalaže) od jedne litre mlijeka.

	Razrada sadržaja učenja i poučavanja

	U mreži pravilne četverostrane prizme

	Na temelju animacije proučava se pravilna četverostrana prizma i njezino razmatanje u ravninski prikaz te obratan postupak, izgradnja tijela od razvijene mreže.

	Oplošje pravilne četverostrane prizme

	Prema nacrtanoj mreži izražava se formula za površinu baze, površinu pobočja i oplošje pravilne četverostrane prizme. Formule se primjenjuju na konkretnim primjerima i zadatcima.

	Volumen pravilne četverostrane prizme

	Opća formula za volumen prizme primjenjuje se u posebnom slučaju za prizmu kojoj je baza kvadrat.

	Primijenite naučeno

	Za vježbu je ponuđen niz interaktivnih zadataka te GeoGebrina aktivnost u kojoj učenici mogu ispitati svoj osjećaj za volumen. U videoisječku objašnjen je pojam i način računanja površine dijagonalnog presjeka pravilne četverostrane prizme. Ta se formula primjenjuje u nekoliko zadataka.

	Učenici koji žele znati više imaju priliku rješavati nešto složenije zadatke u kojima trebaju povezati svoje znanje o pravilnoj četverostranoj prizmi s nekim životnim situacijama.

	Završetak

	Učenici primjenjuju stečeno znanje rješavajući završni zadatak koji se tiče izrade otvorene kutije u obliku pravilne četverostrane prizme.

	Dodatni prijedlozi

	Ideja za aktivnost s izrađivanjem različitih geometrijskih tijela od slamki i kuglica plastelina dostupna je na poveznici. U toj aktivnosti učenici trebaju i predvidjeti koja se tijela mogu izraditi od zadanog materijala. 

	Zainteresirani učenici mogu proučiti članak autora Nikole Novosela Nemogući kvadri, objavljen u Matki (broj 77). Članak je dostupan i na poveznici.

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Učenike će možda zanimati članak Franke Miriam Brueckler Polupravilni oproštajni nastavak, u kojem mogu saznati i ponešto o antiprizmama. Mreže nekih antiprizmi dostupne su na linku.

	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama u razvoju

	Učenicima bi mreža pravilne četverostrane prizme trebala biti uvijek dostupna. Neka je učenici izrade, presaviju po bridovima te zalijepe jednu od strana u bilježnicu. Učenici na mreži mogu označiti baze i pobočke te pokraj nje napisati njezina svojstva.

	Učenici mogu izrađivati pravilne četverostrane prizme od različitih materijala.

	Učenici mogu pravilnu uspravnu četverostranu prizmu izraditi od glinamola te koncem rezati prizmu kako bi promatrali njezine presjeke.

	Dodatna literatura za nastavnike

	Mreže pravilne četverostrane prizme spremne za ispis možete pronaći na poveznici.

	Aktivnost koja omogućuje bolje razumijevanje obujma dostupna je na poveznici.

	Članak Vizualizacija prostora, autorica Nikol Radović, Renate Svedrec, Tanje Soucie i Ivane Kokić, objavljen je u Poučku (broj 49).

	 


1.4. Množenje algebarskih izraza

	Ciljevi, ishodi, kompetencije

	Ciljevi i zadaće

	
		Usvojiti osnovna matematička znanja te razviti vještine povezane s  kvadriranjem

		Riještiti matematičke probleme te primjenjivati matematiku u ostalim područjima

		Učinkovito komunicirati primjenjujući odgovarajući matematički jezik 

		Logički zaključivati, kritički promišljati te uspostaviti matematičke odnose i veze

		Razviti samopouzdanje i svijest o vlastitim matematičkim sposobnostima

		Učinkovito primjenjivati tehnologiju



	Odgojno-obrazovni ishodi

	
		Pomnožiti algebarske izraze

		Izračunati vrijednosti jednostavnih algebarskog izraza za zadanu vrijednost

		Izlučiti zajednički faktor u algebarskom izrazu

		Pojednostaviti algebarski izraz s racionalnim koeficijentima

		Primijeniti množenje algebarskih izraza pri rješavanju problema iz matematike, drugih područja ili svakodnevnog života



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja ovog modula DOS-a

	Planirani broj nastavnih sati: 2 sata.

	Ovu jedinicu možete upotrijebiti u cijelosti ili u dijelovima; za obradu, vježbanje, ponavljanje te samostalni, suradnički i projektni rad učenika.

	Uvod i motivacija

	Jedinicu započinjemo motivacijskim primjerom u kojem se svakodnevna situacija modelira algebarskim izrazom. Nakon toga, određuje se vrijednost zadanog izraza za zadanu vrijednost. Za zainteresirane učenike, dan je dodatni zadatak za čije rješavanje treba istražiti podatke na mrežnim stranicama muzeja. 

	U nastavku se uvode pojmovi monom, binom i trinom. Učenici mogu provjeriti razumijevanje tih pojmova razvrstavanjem zadanih izraza s obzirom na broj članova. 

	U drugome i trećem interaktivnom appletu ponavlja se pojam kvadriranja te kvadriranje umnoška.

	Razrada sadržaja učenja i poučavanja

	Množenje algebarskog izraza brojem

	Modelom košara s voćem otkriva se pravilo množenja algebarskog izraza racionalnim brojem. Košare predstavljaju zagrade, jabuke nepoznanicu x, a kruške nepoznanicu y. Postupak se uvježbava na nekoliko zadataka. 

	Množenje algebarskih izraza

	Slijedi primjer u kojem se na modelu površine otkriva postupak množenja algebarskih izraza. 

	Video sadržaj koji slijedi nakon toga upoznaje nas s algebarskim pločicama i načinom na koje se koriste pri množenju algebarskog izraza brojem (dodatni model) te množenja algebarskih izraza. Također, promatra se svojstvo komutativnosti množenja pri množenju algebarskih izraza. 

	Algebarske su pločice, pločice kojima modeliramo  x2, x te jedinice. Dimenzije su jedinica 1 x 1, dimenzije pločica x su 1 x x, a pločica x2 dimenzije su x x x. Prvi faktor slaže se vertikalno, a drugi horizontalno. U rješenju, pločice se postavljaju tako da njihove duljine stranica odgovaraju duljinama stranica pločica kojima je zadatak zadan. Na kraju se prebrajaju pločice svake vrste te zapisuje konačno rješenje u kojem se iskazuje koliko kojih pločica ima. Crvene pločice predstavljaju negativne vrijednosti pločica.

	Algebarske je pločice moguće ispisati i izrezati od tvrđeg papira i dati učenicima kako bi koristili konkretne materijale. Preporučamo da pozitivne pločice ispišete na primjerice žutom papiru, a negativne na crvenom. Algebarske su pločice za ispisivanje dostupne u OneNote metodičkom priručniku. 

	Slijedi blok zadataka s množenjem algebarskog izraza brojem te blok zadataka množenja algebarskih izraza.

	Nakon toga slijedi animacija u kojoj se objašnjava pojednostavljivanje složenijih algebarskih izraza te dva zadatka u kojima se uvježbava pojednostavljivanje.

	Pomoću interaktivnog sadržaja Uparivanja zadatka s odgovarajućim rješenjem uvježbava se množenje algebarskih izraza.

	Dva zadatka koja slijede otvorenog su tipa te možete odabrati okruženje za rješavanje zadataka, primjerice u OneNote digitalnoj bilježnici ili papirnatoj bilježnici. Preporuča se suradnja i razmjena ideja. Ti su zadaci namijenjeni učenicima koji žele više.

	Izlučivanje zajedničkog faktora

	Pomoću zadataka koji je riješen na dva načina uvodi se izlučivanje zajedničkog faktora koje se zatim uvježbava na četirima zadatcima.

	Povežimo i uvježbajmo

	U primjeru i zadatku koji slijedi promatraju se promjene površine kvadrata i/ili pravokutnika vezane uz povećanje/smanjenje duljina  njihovih stranica. Množenje algebarskih izraza potrebno je primijeniti u rješavanju zadataka iz matematičkog konteksta. 

	Nakon toga slijedi matematički trik koji je potrebno objasniti transformacijom algebarskog izraza.

	Primjer računanja iznosa taksi usluge prikazuje primjenu algebarskih izraza u svakodnevnom životu.

	Slijedi zadatak s nizovima čije pravilo treba opisati algebarskim izrazom te ga zatim primijeniti za izračunavanja 103. člana niza.

	Završetak

	U ovome je dijelu moguće provjeriti usvojenost odgojno-obrazovnih ishoda.

	Dodatni prijedlozi

	Predlažemo aplikaciju LearningApps (engleski jezik) za izradu dodatnih vježbi kao što su uparivanje algebarskog izraza i njegova rješenja te kviza sa zadatcima višestrukog izbora. 

	Također, predlažemo da učenici pogledaju Video 1 i Video 2 na mrežnim stranicama Eduvizije.

	Moguće je dodatno uvježbati postupke množenja algebarskih izraza na mrežnim stranicama Khan Akademije (engleski jezik) ili dodatno istražiti zanimljive algebarske trikove. 

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	 Metodički prijedlozi i napomene za rad s učenicima koji žele znati više i s darovitim učenicima

	 Učenici mogu više pažnje posvetiti izlučivanju zajedničkog faktora putem poveznice (na engleskom jeziku). Potrebno je odabrati opciju Factor.

	  Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama u razvoju

	Kako biste sadržaje ove jedinice prilagodili učenicima s teškoćama u razvoju i učenicima sa specifičnim teškoćama učenja uvijek valja imati na umu da učenici predstavljaju heterogenu skupinu i da odabir prilagodbi valja temeljiti na individualnim obilježjima pojedinog učenika. 

	Učenici s teškoćama algebarske izraze mogu množiti uz pomoć konkretnog didaktičkog materijala kao što su algebarske pločice.

	Alternativni alat za rad s algebarskim pločicama (na engleskom jeziku) dostupan je putem poveznice. Potrebno je odabrati opciju Expand. 

	Za učenike s oštećenjem vida preporuča se voditi računa o prilagodbi učioničkog prostora (primjerice mjesto sjedenja) kao i radnog prostora (osigurati dodatnu rasvjetu, povećala, klupu s nagibom). Isto tako, važno je imati na umu da pomagala koja učenicima olakšavaju rad uistinu valja koristiti (tablica, šilo, čitači ekrana, itd.). U scenarijima valja odabirati one elemente koji imaju zvučni zapis, kao što su videozapisi koje je dobro unaprijed najaviti i/ili popratiti usmeno ili predlošcima s kratkom uputom na što učenik valja usmjeriti pozornost tijekom gledanja videozapisa.

	Za učenike s oštećenjem sluha preporuča se unaprijed pripremiti pisani materijal koji će pratiti ključne dijelove nastavne jedinice. Posebnu pozornost valja posvetiti pripremi učenika za gledanje videozapisa u okviru koje se također savjetuje pripremiti predložak na kojem se nalazi tekst koji će ostali učenici slušati. Potrebno je uzeti u obzir da će učenici s oštećenjem sluha imati teškoća s razumijevanjem definicija i uputa zadataka, kao i učenici sa specifičnim teškoćama učenja.

	Za učenike s motoričkim teškoćama preporuča se prilagoditi vrijeme izvođenja aktivnosti, primjerice, posebno za upotrebu digitalnih obrazovnih materijala kao i za pokretanje videozapisa. Učenici s motoričkim teškoćama umaraju se brže i služe se uređajima u skladu s motoričkim mogućnostima. Ako je učenik s motoričkim teškoćama korisnik asistivne tehnologije, istu valja koristiti s ciljem aktivnog sudjelovanja na nastavi (da učenik odgovori putem uređaja). S obzirom na to da učenici s motoričkim teškoćama obično imaju stručnu podršku u vidu asistenata, preporuča se pomoć asistenta pri uvećanju zaslona tijekom prolaženja nastavnom jedinicom. Ako se uz nastavnu jedinicu planiraju preslike radnih materijala, one moraju biti uvećane. Ako se učenik školuje po prilagođenom planu i programu, ne valja inzistirati na tome da učenik prođe sve zadatke koji su planirani nastavnom jedinicom, već valja napraviti odabir onih ključnih.

	Za učenike s intelektualnim teškoćama valja prilagoditi vrijeme izvođenja aktivnosti, nastavne materijale kao i sadržaje u skladu s obrazovnim programom po kojem se učenik školuje. Važno je napraviti odabir zadataka koje učenik može riješiti, ali ne na taj način da učenik jednostavno rješava prva tri zadataka, već valja odrediti one ključne zadatke koji će mu omogućiti usvajanje izdvojenih odgojno-obrazovnih ishoda (više se usredotočiti na zadatke bez teksta). U radu s učenikom valja koristiti elemente poput ilustracija i fotografija te na taj način temu kvadriranja, što je moguće više, povezati sa svakodnevnim životom. Zadatke valja rastavljati na manje korake te usmjeravati učenika tijekom rješavanja. Ako je moguće, preporuča se više puta ponoviti gledanje videozapisa. Dopustiti im korištenje džepnog računala pri rješavanju zadataka. Učenici s intelektualnim teškoćama mogli bi dostići prvi i drugi ishod učenja ove jedinice.

	Kada god je to moguće, zadatak valja popratiti vizualnom podrškom, primjerice, dodati slike/grafičke simbole koji prate ključne pojmove iz zadatka. Simbole je moguće preuzeti iz nekomercijalne galerije simbola:  http://www.arasaac.org/.

	Za učenike s poremećajima glasovno-jezično-govorne komunikacije u kojih je utvrđeno mucanje ili dječja govorna apraksija valja koristiti indvidualizirani pristup. Primjerice, važno je voditi računa o načinu odgovaranja pred drugim učenicima i o njihovoj ulozi tijekom rada u grupi. Učenike koji ne govore tečno (mucanje) ne valja izlagati prezentiranju sadržaja pred cijelim razredom i nužno odgovaranju usmenim putem. 

	Za učenike sa specifičnim teškoćama učenja (primjerice učenici s disleksijom, disgrafijom, diskalkulijom i jezičnim teškoćama) potrebno je prilagoditi veličinu slova (najmanje 12 pt) te upotrijebiti jedan od ponuđenih fontova (primjerice Dyslexia). U pripremi se dodatnih materijala savjetuje: povećati razmak između redova, tekst poravnati na lijevu stranu, važne informacije ili ključne riječi istaknuti podebljanjem tiska. Valja voditi računa da im se pojednostavne sve upute (posebno učenicima s jezičnim teškoćama). Prije početka rada na jedinici, važno je ponoviti značenje naziva koji će se koristiti u ovoj jedinici, kao što su umnožak, svojstvo komutativnosti, binom i sl. Učenici sa specifičnim teškoćama učenja često imaju teškoća s upamćivanjem značenja pojedinih izraza.

	Za učenike s poremećajima u ponašanju važno je osigurati aktivno sudjelovanje u nastavi putem nekih drugih aktivnosti, primjerice, izrade plakata ili PowerPoint prezentacije pri rješavanju problema iz svakodnevnog života. Po završetku nastavne jedinice valja pohvaliti učenika za sva primjerena ponašanja, ali ga ne treba kritizirati i uspoređivati s drugima ako je došlo do neprimjerenih ponašanja. 

	Za učenike s poremećajem iz spektra autizma preporuča se koristiti vizualnu podršku na taj način da se sadržaj jedinice unaprijed najavi putem slika ili natuknica, kao i svaka nova aktivnost unutar jedinice (primjerice videozapis). Preporuča se povezati temu ove jedinice s interesima učenika u svim zadatcima u kojima je to moguće.

	
Uvodni dio priručnika

	Kako koristiti priručnik

	Priručnik za primjenu DOS-a je prateći materijal uz digitalne obrazovne sadržaje (DOS) iz matematike za sedmi i osmi razred osnovne škole te prvi i drugi razred opće gimnazije (Matematika 7, Matematika 8, Matematika 1 i Matematika 2). 

	Sastoji se od dva bitno različita dijela: općeg dijela i dijela namijenjenog određenom razredu.

	Prvi dio priručnika (prvih 7 poglavlja) priručnika daje uvod o digitalnim obrazovnim sadržajima i njihovoj ulozi u suvremenim metodama poučavanja. Ovaj dio je identičan za sve razrede.

	Drugi dio priručnika daje preporuke nastavnicima za korištenje konkretnih jedinica DOS-a i multimedijalnih elemenata u odgojno-obrazovnom procesu, navodi dodatne digitalne alate i sadržaje koji će doprinijeti ostvarivanju odgojno-obrazovnih ishoda te daje smjernice i sadržaje za rad s učenicima s posebnim odgojno-obrazovnim potrebama (inkluzija).

	Priručnik je dostupan u tri formata: PDF, ePub (format za elektroničke knjige, može se preuzeti i čitati na računalima i mobilnim uređajima) i OneNote (Microsoft OneNote 2016, digitalna bilježnica koja omogućuje na jednom mjestu održavanje bilješki i informacija s dodatnim prednostima; mogućnosti naprednog pretraživanja i umetanja multimedije).

	U prvom poglavlju, koje je upravo pred Vama, navedene su upute kako koristiti priručnik na primjeru OneNote inačice.

	OneNote inačica priručnika

	Osnovne značajke OneNote-a su:

	
		automatsko spremanje

		mogućnost pisanja na proizvoljnom mjestu svake stranice 

		mogućnost ubacivanja svih vrsta sadržaja, dokumenata i poveznica

		mogućnost reorganiziranja i ponovnog korištenja stranica i odjeljaka 

		pripadni moćni alati za označavanje i pretraživanje

		mogućnost spremanja poveznice na originalne sadržaje prilikom kopiranja 

		brzo i pregledno kretanje kroz pojedine dijelove dokumenta.



	OneNote inačica priručnika sadrži sve što i pdf inačica te dodatne stranice „Pomoćni interaktivni sadržaji“ na kojima su interaktivni i multimedijski sadržaji umetnuti u OneNote. Tako pripremljene sadržaje učitelji i nastavnici mogu lako koristiti za nastavu te prema potrebi mijenjati i prilagoditi svojim potrebama. 

	U OneNote priručniku sadržaji su grupirani u odjeljke, sekcije i stranice unutar sekcija. Početni odjeljci sadrže poglavlja prvog, općeg dijela priručnika. Slijede odjeljci koji se odnose na konkretan DOS. Svaki DOS podijeljen je na module, a moduli na jedinice, što je detaljno opisano u sljedećem poglavlju.

	Sadržaji koji se odnose na module konkretnog DOS-a nalaze se na stranicama odjeljka s naslovom modula, a sadržaji na razini jedinice se nalaze na stranicama sekcija s naslovima jedinica. Moduli su označeni slovima A, B, C, …, a jedinice brojevima 1.1, 1.2 itd. 

	Odjeljci i sekcije
                                         Stranice                                           Sadržaj stranice

	Uvodni odjeljak (na slikama to je prvi odjeljak Matematika 8) ima stranice:

	
		Naslovnica

		Ciljevi, ishodi, kompetencije



	
		Ovdje su navedeni ciljevi i zadaće, odgojno-obrazovni ishodi i generičke kompetencije na razini cjelovitog DOS-a prema kojima je izrađen DOS.



	
		Pojmovnik



	
		U priručniku se nalazi pojmovnik ključnih pojmova prenesen iz konkretnog DOS-a.

	Slijede odjeljci koje obrađuju pojedine module (označeni slovima A, B, C …). Svaki modul ima uvodnu sekciju (1.0. u modulu A, 2.0. u modulu B …) i sekcije po jedinicama (1.1., 1.2. … u modulu A; 2.1., 2.2. …. u modulu B itd.)

	Uvodna sekcija svakog modula sadrži sljedeće stranice (na ilustracijama koje slijede to je modul A Kvadriranje):

	Ciljevi, ishodi, kompetencije

	Navedeni su ciljevi i zadaće, odgojno-obrazovni ishodi i generičke kompetencije na razini modula. 

	Metodički prijedlozi

	Ovdje se nalaze metodički prijedlozi o mogućnostima korištenja sadržaja modula. To je sažetak metodičkih prijedloga za korištenje jedinica ovog modula, odnosno preporuke koje su primjenljive na sve jedinice.

	Neki metodički prijedlozi i preporuke identični su u više modula, no ta ponavljanja su ostavljena kako bi se moduli mogli koristiti samostalno i odjeljak koji se odnosi na pojedini modul sadrži sve podatke i komentare neovisno o tome spominju li se isti u još nekom drugom modulu.

	Digitalni alati i dodatni sadržaji

	Informacije na ovoj stranici podijeljene su u tri grupe.

	Popis i kratki savjeti za korištenje digitalnih alata

	
		Navedeni su digitalni alati koji su preporučeni u priručniku za korištenje u ovom modulu, svrha korištenja i poveznice na kojima se nalaze detaljne upute. 

		Većina preporučenih digitalnih alata spominje se u svakom modulu, ponavljanja su ostavljena kako bi se moduli mogli koristiti samostalno i odjeljak koji se odnosi na pojedini modul sadrži sve podatke i komentare neovisno o tome spominju li se još u nekom drugom modulu.



	Dodatni materijali i poveznice za izvođenje nastave uz DOS

	
		Navedene su poveznice na sve sadržaje predložene u jedinicama modula kao pomoć u izvođenju nastave. Tako ih nastavnici mogu naći na jednom mjestu.



	Poveznice na dodatne izvore i važne reference za nastavnike

	
		Ovdje su predloženi izvori na kojima nastavnici sami mogu pronaći i odabrati sadržaje koji im mogu pomoći u izvođenju nastave. To su interaktivni sadržaji (animacije, simulacije…), video materijali, izvori na kojima se nalaze prijedlozi pokusa i učeničkih projekata te također stručni članci vezani uz područje matematike koje obrađuje modul.

		Veliki broj navedenih izvora spominje se u svakom modulu, ponavljanja su ostavljena kako bi se moduli mogli koristiti samostalno i odjeljak koji se odnosi na pojedini modul sadrži sve podatke i komentare neovisno o tome spominju li se još u nekom drugom modulu.

	Operativni plan

	To je popis jedinica unutar modula s predviđenim brojem sati za njihovu obradu.

	Sekcije uz svaku jedinicu modula (na ilustracijama to je jedinica 1.1 Kvadriranje racionalnih brojeva) sadrže sljedeće stranice:

	Ciljevi, ishodi, kompetencije

	Navedeni su ciljevi i zadaće, odgojno-obrazovni ishodi i generičke kompetencije za konkretnu jedinicu. Prema njima je izrađen sadržaj jedinice.

	Metodički prijedlozi

	Ovdje se nalaze metodički prijedlozi o mogućnostima korištenja sadržaja konkretne jedinice. Oni nisu pripreme za nastavni za nastavni sat već prijedlozi nastavniku koje dijelove sadržaja može i na koji način koristiti u nastavi.

	Pomoćni interaktivni sadržaji

	Ovdje su interaktivni, multimedijski sadržaji umetnuti u OneNote.

	Sekcija ˝Metodički prijedlozi˝ podijeljena je na dva dijela:

	(a) Metodički prijedlozi o mogućnostima primjene sadržaja jedinice

	Započinje s općim uputama vezanim uz različite svrhe primjene jedinice (npr. obrada, ponavljanje ...), odnos prema ostalim jedinicama modula i eventualnu vezu s drugim modulima. Navedena je i preporuka koji se oblici učenja i poučavanja mogu primijeniti pri korištenju sadržaja jedinice.

	Slijede prijedlozi primjene sadržaja jedinice:

	
		Uvod i motivacija

		Razrada sadržaja učenja i poučavanja

		Završetak.



	Ova podjela prati strukturu korištenu u DOS-u i tim redoslijedom izdvojeni su dijelovi sadržaja koje je pogodno koristiti u nastavi. Redoslijed nije sugestija organizacije  nastavnog sata. Cjelovito osmišljavanje i priprema izvođenja nastave prepušteni su nastavniku, kao i izbor mjesta na kojima će uklopiti sadržaje jedinice DOS-a.

	
		Dodatni prijedlozi



	Ovdje su navedeni dodatni prijedlozi koji mogu pomoći nastavniku u ostvarenju odgojno-obrazovnih ishoda predviđenih u jedinici. To su poveznice na digitalne sadržaje, ukazivanje na neka alternativna metodička rješenja i sl.

	(b) Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	
		Metodički prijedlozi i napomene za rad s učenicima koji žele znati više i s darovitim učenicima



	Svaka jedinica sadrži dijelove koji po složenosti ili sadržaju izlaze izvan okvira programa. Oni su na ovom mjestu u priručniku istaknuti, kao i prijedlozi nastavniku kako organizirati njihovo izvođenje i prezentaciju rezultata. Ponekad su u priručniku navedeni i prijedlozi zadataka/aktivnosti koji se ne nalaze u jedinici. 

	Aktivnosti za učenike koji žele znati više i za darovite učenike birane su kao projektni zadaci ili dodatne teme za samostalno istraživanje. Mogu se provoditi samostalno ili u manjim skupinama. 

	
		Metodički prijedlozi, smjernice, standardi pristupačnosti i dodatni sadržaji za rad s učenicima koji imaju teškoće



	Digitalni obrazovni sadržaji izrađeni su u skladu sa standardima pristupačnosti tako da su dizajn, funkcionalnosti i sam sadržaj pristupačni svim korisnicima uključujući i osobe s poteškoćama.

	Stručnjaci za inkluzivno obrazovanje razradili su prijedloge i smjernice nastavnicima za svaku jedinicu.

	Interaktivni sadržaji koji su umetnuti u OneNote navedeni su kao poveznice u popisu ˝Dodatni materijali i poveznice za izvođenje nastave uz DOS˝. 

	[image: Image]

	Opisani sadržaji identični su onima koji se nalaze u pdf inačici priručnika, razlika je djelomično u njihovom rasporedu. 

	Ukoliko vam treba pomoć u snalaženju s OneNoteom možete pročitati i ove kratke upute.

	Matematika

	za 8. razred osnovne škole

	Modul 6: Preslikavanje ravnine

	Priručnik za nastavnike

	Priručnik za nastavnike

	Projekt je sufinancirala Europska unija iz Europskog socijalnog fonda.

MREŽE PRIZME

	Ako je u razredu učenik s teškoćom, takav se primjer svakako preporučuje izvesti kao nekakav pokus. Da u stvarnom svijetu vide kako se rastvori prizma i povežu to s prikazom na papiru. Takav nacrt za učenike s različitim teškoćama može biti teško shvatljiv i apstraktan – kako smo od prizme dobili samo nekakav lik koji leži na papiru? Ta uputa vrijedi za sve mreže prizmi. Može se napraviti nekakav dodatak/prilog u udžbeniku za učenike s teškoćama od kojeg će moći izrezati mreže i izrađivati mreže prizme. Također, ako je učeniku potrebno, savjetuje se da takve stvarne prizme (koje može pretvoriti u mreže) upotrebljava pri rješavanju zadataka.

	Dodatna literatura za nastavnike

	Predlažemo članak Prostorni pano u kabinetu Matematike, autora Izeta Kalabe, objavljen u Poučku (broj 38).

	Scenarij poučavanja "Ćoškasto", oblo... svakodnevno dostupan je na poveznici. 

	 


Pojmovnik

	Izvor: CARNET-ova Dokumentacija za nadmetanje: NABAVA USLUGA IZRADE OTVORENIH DIGITALNIH OBRAZOVNIH SADRŽAJA

	Cjeloviti digitalni obrazovni sadržaj (cjeloviti DOS) 

	Cjeloviti digitalni obrazovni sadržaj je obrazovni sadržaj u digitalnom obliku koji pokriva cjelokupni kurikulum ili nastavni program određenog predmeta za određeni razred. Jedan cjeloviti DOS obuhvaća cjelokupni godišnji fond školskih sati za kurikulum ili nastavni program određenog predmeta za određeni razred, prema postojećem nastavnom planu te dodatne sate za samostalno učenje i vrednovanje kod kuće.

	Darovita djeca 

	Darovita djeca su ona djeca koja posjeduju sklop osobina, visoko natprosječnih općih ili specifičnih sposobnosti, visokoga stupnja kreativnosti i motivacije koji im omogućava razvijanje izvanrednih kompetencija i dosljedno postizanje izrazito natprosječnoga postignuća i/ili uratka u jednome ili u više područja. (definicija preuzeta i prilagođena iz Prijedloga okvira za poticanje iskustava učenja i vrednovanje postignuća darovite djece i učenika, 2016.)

	Digitalni obrazovni materijal

	Digitalni obrazovni materijal je bilo kakav obrazovni materijal u digitalnom formatu neovisno o obliku (e-udžbenik, dio e-udžbenika, e-knjiga, cjeloviti multimedijalni materijali, obrazovna igra, digitalizirana verzija tiskanih obrazovnih materijala, on-line tečaj i dr.) i kontekstu za koji je izrađen (za primjenu u formalnom, neformalnom ili informalnom obrazovnom kontekstu). 

	Jedan digitalni obrazovni materijal je materijal koji sadržajno pokriva najmanje 5 nastavnih sati u potpunosti i podrazumijeva metodičko oblikovanje. 

	Jedan digitalni obrazovni materijal NIJE samo jedan izolirani grafički ili multimedijalni prikaz, niti prezentacija u digitalnom formatu. Nadalje, jedan digitalni obrazovni materijal NIJE tekstualni dokument (npr. word dokument) ili pdf verzija tekstualnog dokumenta koji ne podrazumijeva metodičko oblikovanje te sadržajno ne pokriva najmanje 5 nastavnih sati. 

	Digitalni obrazovni sadržaj (DOS) 

	Digitalni obrazovni sadržaj je sadržaj namijenjen korištenju za učenje i poučavanje, a koji je pohranjen na računalu, elektroničkom mediju ili je objavljen na Internetu. DOS je namijenjen prvenstveno učenicima za učenje, provjeru znanja i korištenje na nastavnom satu. Sekundarno, DOS je namijenjen i učenicima za samostalno učenje i rad kod kuće te, zajedno s pripadajućim priručnikom, nastavnicima za poučavanje.

	Interakcija

	Interakcija je multimedijalni element ugrađen u sadržaj čija interaktivnost podrazumijeva pokretanje, zaustavljanje ili pauziranje nekog elementa, akcije kao što su pomicanje ili grupiranje dijelova sadržaja povlačenjem miša ili nekom drugom komandom, obrazac za ispunjavanje, označavanje odgovora, unos teksta, formula ili audio zapisa, povećavanje grafičkog prikaza do velikih detalja, didaktična igra, simulacija s mogućnošću unosa ulaznih parametara i prikazivanja rezultata ovisno o unesenim parametrima, mogućnost dobivanja povratnih informacija,  interaktivna infografika,  interaktivni video, žiroskopski prikaz, 3D prikaz uz mogućnost manipulacije elementom i sl.

	E-pristupačnost 

	E-pristupačnost je nadilaženje prepreka i poteškoća na koje osobe nailaze kada pokušavaju pristupiti proizvodima i uslugama koji se zasnivaju na informacijskim i komunikacijskim tehnologijama (Europska komisija, 2005.) 

	Inkluzivni odgoj i obrazovanje (uključivi odgoj i obrazovanje, inkluzija) 

	Inkluzivni odgoj i obrazovanje (uključivi odgoj i obrazovanje, inkluzija) je uvažavanje različitosti i specifičnosti svakog pojedinca kroz odgoj i obrazovanje koji odgovara na različite odgojno-obrazovne potrebe sve djece i svih učenika, a temelji se na uključivanju i ravnopravnom sudjelovanju svih u odgojno-obrazovnom procesu. (definicija preuzeta i prilagođena iz Prijedloga okvira za poticanje i prilagodbu iskustava učenja te vrednovanje postignuća djece i učenika s teškoćama, 2016.)

	Jedinica DOS-a 

	Jedinica DOS-a obuhvaća dio, cijelu ili više tema određenih kurikulumom ili nastavnim programom nekog predmeta metodički obrađenih tako da obuhvaćaju sadržaj učenja i poučavanja predviđen za provođenje od jednog do tri školska sata. Jedinicu DOS-a čine sljedeći obavezni dijelovi: Uvod i motivacija, Razrada sadržaja učenja i poučavanja i Završetak. 

	Kognitivne razine postignuća 

	Kognitivne razine postignuća obuhvaćaju razinu reprodukcije znanja, primjene znanja i rješavanje problema. Reprodukcija znanja kao najniža kognitivna razina postignuća obuhvaća razumijevanje gradiva (imenovanje, definiranje, ponavljanje, izvješćivanje, razmatranje, prepoznavanje, izražavanje, opisivanje). Viša kognitivna razina postignuća je primjena znanja koja podrazumijeva konceptualno razumijevanje gradiva (raspravljanje, primjena, tumačenje, prikazivanje, izvođenje, razlikovanje). Rješavanje problema je najviša kognitivna razina postignuća koja podrazumijeva sposobnost analize, sinteze i vrednovanja gradiva (uspoređivanje, razlučivanje, predlaganje, uređivanje, organiziranje, kreiranje, klasificiranje, povezivanje, prosuđivanje, izabiranje, rangiranje, procjenjivanje, vrednovanje, kombiniranje, predviđanje).

	Modul DOS-a 

	Jedan modul DOS-a obuhvaća smisleno povezan sadržaj učenja i poučavanja koji obuhvaća određeni broj jedinica DOS-a, koje obuhvaćaju jednu ili više tema određenih kurikulumom ili nastavnim programom nekog predmeta.

	Multimedijalni element

	Multimedijalni element je zvučni zapis, fotografije, ilustracije, video zapis ili 2D i 3D animacije. 

	Nastavni sadržaj 

	Nastavni sadržaj je konkretna građa i zadatci (aktivnosti) za usvajanje i razvijanje odgojnih i obrazovnih znanja, vještina i navika kojima se ostvaruje određeni odgojno-obrazovni ishod ili skup odgojno-obrazovnih ishoda.

	Objavljeni obrazovni sadržaj 

	Objavljeni obrazovni sadržaj je sadržaj namijenjen korištenju u obrazovne svrhe objavljen u tiskanom ili digitalnom formatu uz pozitivnu stručnu recenziju ili pozitivnu evaluaciju od strane korisnika sadržaja. 

	Obrazovni sadržaj  

	Obrazovni sadržaj je sadržaj, tiskanog ili digitalnog tipa, razvijen s primarnom namjenom korištenja u obrazovne svrhe, bilo u nastavi ili izvan nje, za formalno, neformalno ili informalno obrazovanje. 

	Odgojno-obrazovni ishod (ishod učenja) 

	Odgojno-obrazovni ishod (ishod učenja) je jasni iskaz očekivanja od učenika (što učenici znaju, mogu učiniti i koje stavove/vrijednosti imaju razvijene) na kraju nekog dijela učenja i poučavanja. Ovisno o razini na kojoj je izražen, neki odgojno-obrazovni ishod može se odnositi na razdoblje od jednog nastavnog sata, tematske cjeline, cijele godine ili ciklusa učenja i poučavanja nekog nastavnog predmeta ili međupredmetne teme. Ishodi mogu biti određeni kao znanja, vještine i/ili stavovi/vrijednosti. 

	Osoba s invaliditetom 

	Osoba s invaliditetom je osobe koja ima dugotrajna tjelesna, mentalna, intelektualna ili osjetilna oštećenja, koja u međudjelovanju s različitim preprekama mogu sprečavati njihovo puno i učinkovito sudjelovanje u društvu na ravnopravnoj osnovi s drugima (Konvencija o pravima osoba s invaliditetom, 2006). Prema istoj konvenciji, invaliditet nije samo oštećenje koje osoba ima, nego je rezultat interakcije oštećenja osobe (koje nije samo tjelesno oštećenje kao najvidljivije) i okoline iz čega proizlazi da društvo neprilagođenošću stvara invaliditet, ali ga kroz tehničke prilagodbe prostora, osiguranje pomagala i drugih oblika podrške može i ukloniti. U kontekstu digitalnih obrazovnih sadržaja prilagodbe se odnose na primjenu principa univerzalnog dizajna i poštivanje standarda e-pristupačnosti pri izradi materijala.  

	Otvoreni obrazovni sadržaj 

	Otvoreni obrazovni sadržaj je sadržaj slobodno dostupan za korištenje, doradu i izmjenu od trećih strana bez dodatne naknade. 

	Repozitorij digitalnih obrazovnih sadržaja / Repozitorij digitalnih nastavnih materijala 

	Repozitorij digitalnih obrazovnih sadržaja/Repozitorij digitalnih nastavnih materijala je repozitorij digitalnih nastavnih materijala izrađen u sklopu pilot projekta e-Škole.  

	Suvremena pedagoška metoda 

	Suvremena pedagoška metoda je metoda koja potiče  aktivan rad učenika kroz projektni i timski rad, rješavanje problema, učenje putem otkrivanja, stvaralačko učenje te poticanje kritičkog razmišljanja.  

	Učenik/dijete s posebnim odgojno-obrazovnih potrebama 

	Učenik/dijete s posebnim odgojno-obrazovnim potrebama je daroviti učenik/dijete ili učenik/dijete s teškoćama u razvoju.

	Učenici/djeca s teškoćama  

	Učenik/dijete s teškoćama je dijete/učenik kojemu je u odgojno-obrazovnom sustavu potrebna dodatna podrška u učenju i/ili odrastanju. Prema Zakonu o odgoju i obrazovanju u osnovnoj i srednjoj školi, NN 94/13. (pročišćeni tekst) učenici s teškoćama (Članak 65.) su: – učenici s teškoćama u razvoju, – učenici s teškoćama u učenju, problemima u ponašanju i emocionalnim problemima, – učenici s teškoćama uvjetovanim odgojnim, socijalnim, ekonomskim, kulturalnim i jezičnim čimbenicima. U Pravilniku o osnovnoškolskom i srednjoškolskom odgoju i obrazovanju učenika s teškoćama u razvoju (NN 24/15) navode se skupine vrsta teškoća: 1. Oštećenja vida, 2. Oštećenja sluha, 3. Oštećenja jezično-govorne-glasovne komunikacije i specifične teškoće u učenju, 4. Oštećenja organa i organskih sustava, 5. Intelektualne teškoće, 6. Poremećaji u ponašanju i oštećenja mentalnog zdravlja, 7. Postojanje više vrsta teškoća u psihofizičkom razvoju.



6.6.Rotacija

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti osnovna matematička znanja i razviti matematičke vještine povezane s rotacijom

		Logički zaključivati, kritički promišljati te uspostaviti matematičke odnose i veze

		Primijeniti stečena znanja i vještine vezane uz rotaciju u rješavanju problemskih situacija

		Razviti samopouzdanje i svijest o vlastitim matematičkim sposobnostima



	Odgojno-obrazovni ishodi

	
		Prepoznati rotirane likove

		Preslikati zadani lik rotacijom 

		Ispitati jesu li nacrtani objekti preslikani rotacijom



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja ovog modula

	Planirani broj nastavnih sati: 2 sata

	Ovu jedinicu možete upotrijebiti u cijelosti ili u dijelovima; za obradu, vježbanje, ponavljanje te samostalni, suradnički i projektni rad učenika.

	Jedinica počinje motivacijskim primjerom, nakon toga slijedi razrada sadržaja učenja i poučavanja te na kraju osvrt na naučeno.

	Uvod i motivacija

	Jedinica počinje primjerom u kojem je rotacija očita jer su predmeti poslagani u polukrug oko istog središta. Na drugoj su slici istaknute i veličine kutova, ali bez odabiranja smjera.

	Razrada sadržaja učenja i poučavanja

	Cijela je jedinica napravljena na predlošcima polarnoga koordinatnog sustava, ali se to nigdje ne spominje i ne treba ga spominjati.

	To je učinjeno radi lakšeg snalaženja, kao što su prethodna preslikavanja napravljena u pravokutnome koordinatnom sustavu.

	Razrada počinje objašnjenjem pozitivnoga i negativnog smjera 3D animacijom i, dodatno, prikazima u bloku.

	Sama rotacija počinje rotacijom točke i u kvizu se odabiru smjer i kut rotacije točke.

	U videozapisu je dan osvrt na beskonačnost vrtnje pa, samim time, i kut zakretanja.

	Nakon točke, rotira se i dužina. Prikaz rotacije dužine je u 2D animaciji. Naravno da naglasak treba staviti na sukladnosti dužina preslikanih rotacijom.

	Rotacija lika

	Rotacija lika uvedena je rotacijom trokuta uz raspravu o položaju središta rotacije u odnosu na trokut.

	Interakcija srednje razine omogućava promatranje rotiranja lika općenito.

	Zanimljivost

	U zanimljivosti je rotacija povezana s centralnom simetrijom.

	Poseban je dio posvećen likovima koji se mogu rotirati sami u sebe pod određenim uvjetima. Time se došlo do generalizacije rotacije pravilnih mnogokuta i na kraju, do savršenog oblika rotacije, kruga, odnosno kružnice.

	Rotacija u koordinatnom sustavu

	Kako su sva preslikavanja smještana i promatrana u pravokutnome koordinatnom sustavu, to je učinjeno i kod rotacije, samo su primjeri jednostavniji.

	Ljepota rotacije

	U dijelu koji se poziva na ljepotu rotacije raznolik je splet zadataka i interakcija koji zahtijevaju poznavanje svojstava rotacije. Također, dan je slikovni osvrt na ljepotu rotacije u umjetnosti. Rotacija u prirodi predstavljena je pahuljom snijega i njezinom višestrukom simetrijom.

	Konstrukcija

	Zadnji dio razrade posvećen je konstrukciji rotacije točke i dužine.

	Učenici će moći na GeoGebrinu appletu vježbati rotaciju točke i dužine.

	Devet interakcija visoke razine još će više omogućiti učenicima proučavanje i učenje te primjenu svojstava rotacije.

	Pred kraj je dan i jedan problemski zadatak čije se rješenje modelira rotacijom.

	Završetak

	U završnom je dijelu dan osvrt na svojstva rotacije dužine i skupova točaka općenito. Ponovljeno je gdje se sve s rotacijom susrećemo.

	Završna procjena prema planu DOS-a obuhvaća provjeru ishoda osne i centralne simetrije te rotacije.

	Dodatni prijedlozi

	Uporaba materijala na poveznicama:

	Rotacija u koordinatnom sustavu: slika rotacije, koordinate rotirane točke.

	Korištenje motiva pahuljice za rotaciju i galerija kristala pahuljice.

	O redu simetrije na poveznici.

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Za učenike koji žele znati više predlažemo crtanje, konstruiranje i istraživanje uporabom alata dinamične geometrije te materijala s poveznice eduvizije.

	Sve transformacije učenik može vježbati na GeoGebrinu appletu na poveznici.

	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama u razvoju

	Za bolju vizualizaciju dostupni su appleti u GeoGebri, autora Igora Vidovića. 

	Za dodatnu je vježbu moguće pogledati prvih pet videouradaka na mrežnim stranicama Eduvizije i riješiti njima pripadajuće zadatke.

	Osobe s disleksijom teško određuju L i D stranu, stoga pozitivan i negativan smjer rotacije treba obilježiti i istaknuti na vidljivomu mjestu u učionici kako bi ga uvijek imali pri ruci. Može se povući paralela/asocijacija s lepezom tako da bude lakše pamtljivo koji je smjer pozitivan, a koji negativan (otvaramo lepezu - pozitivan, zatvaramo - negativan). 

	Potrebno je objasniti složenije primjere zadataka (npr. Kad je zadani kut u zadatku velik, potrebno je podsjetiti učenike s teškoćama da jedan krug ima 360 stupnjeva, a ne treba očekivati da će se sami sjetiti.).

	PRESLIKAVANJE DUŽINE ROTACIJOM

	Prisjetiti se crtanja kutova od 30, 45 itd. stupnjeva s obzirom na to da je to znanje koje će biti potrebno u ovoj nastavnoj jedinici.

	Zadatak 4. - Ovakve je tipove zadataka s da/ne odgovorima poželjno usmeno dodatno objasniti (rješenje). Ovako se ostavlja prostora za pogađanje što nam svakako ne bi trebao biti cilj.  Potrebno je naglasiti da na kraju translatirana dužina mora biti jednako duga. Ako im je približno provjeravanje dužine translatiranih pravaca teško, valja poticati da to rade ravnalom.

	Rotacije će trokuta i četverokuta osobama koje imaju teškoće s vizualnom percepcijom biti jako zahtjevne. Stoga se treba držati što jednostavnijih primjera.

	Lik rotiramo tako da rotiramo njegove vrhove oko istog središta rotacije za isti kut - ovaj je dio potrebno istaknuti prije. Povezati s rotacijom dužine. Vrijedi li isto i za dužine? Objasniti učenicima s teškoćama.

	U radu s učenicima s teškoćama valja izbjegavati samostalno rješavanje zadataka rotacije četverokuta i složenijih likova. Vizualno je poprilično složeno, a svrha je da učenici shvate kako se rotiraju (za to služe interakcije). Za samostalno rješavanje ostaviti jednostavnije primjere.

	Kad zadatak traži da se „posluže stečenim znanjem“, učenicima s teškoćama uvijek treba dodatno objasniti te prijašnje pojmove, formule itd. Takve je zadatke uvijek bolje prvo riješiti pa učenicima s teškoćama ponuditi da rješavaju samostalno.

	KONSTRUKCIJA ROTACIJE TOČKE, DUŽINE, LIKA

	Zadatci s bojenjem likova i pomakom za kut - složeniji primjeri mogu biti teški osobama s disleksijom (one će teže približno procijeniti kut, boje mogu stvarati dodatnu zbrku, kao i mnoštvo crta). Isto vrijedi i za osobe oštećena vida.

	 


1.6. Kvadrat razlike

	[image: C:\Users\sonja.priscan\AppData\Local\Microsoft\Windows\INetCache\Content.Word\1.6. Kvadrat razlike.jpg]

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti osnovna matematička znanja i razviti matematičke vještine povezane s kvadriranjem racionalnih brojeva

		Logički zaključivati, kritički promišljati te uspostaviti matematičke odnose i veze

		Primijeniti stečena znanja i vještine vezane uz kvadriranje racionalnih brojeva u rješavanju problemskih situacija 

		Razviti samopouzdanje i svijest o vlastitim matematičkim sposobnostima



	Odgojno-obrazovni ishodi

	
		Kvadrirati razliku dvaju pribrojnika primjenjujući formulu za kvadrat razlike

		Zapisati kvadrat razlike u obliku trinoma i obrnuto

		Primijeniti kvadrat razlike pri rješavanju problema iz matematike, drugih područja i svakodnevnog života



	Generičke kompetencije

	
		Rješavanje problema

		Donošenje odluka

		Metakognicija

		Suradničko učenje

		Digitalna pismenost i učinkovito korištenje tehnologija

		Aktivno građanstvo



	Metodički prijedlozi o mogućnostima korištenja sadržaja ove jedinice DOS-a

	Planirani broj nastavnih sati: 2 sata

	Ovu jedinicu možete upotrijebiti u cijelosti ili u dijelovima; za obradu, vježbanje, ponavljanje te samostalni, suradnički i projektni rad učenika.

	Uvod i motivacija

	U uvodnom, motivacijskom primjeru iz svakodnevnog života obitelj Štedić uređuje apartman na moru. Gospođa i gospodin Štedić trebaju izračunati površinu dnevnog boravka kako bi postavili nove podne obloge. Apartman se sastoji od četiriju prostorija, a njegov je tlocrt prikazan ilustracijom.

	Kvadrat sa stranicom duljine a podijeljen je na dva kvadrata i dva pravokutnika. Jedan unutarnji kvadrat u donjem lijevom kutu ima duljinu stranice (a-b), a drugi kvadrat u gornjem desnom kutu ima duljinu stranice b. Oba pravokutnika imaju duljine stranica (a-b) i b.

	Površina je kvadrata duljine stranice (a-b) istaknuta bojom.

	IDEJA:

	Dnevni boravak ima oblik kvadrata sa stranicom duljine (a-b).

	Iz uvodnog primjera učenici trebaju spoznati kako je gospođa Štedić izrazila površinu dnevnog boravka kao razliku ukupne površine apartmana i površine preostalih triju prostorija.

	Što mislite, je li dobro postavila izračun?

	Provjerite svoje mišljenje, ako znamo da se radi o apartmanu površine 64 m² i da je duljina kraćeg zida dnevnog boravka 3 m.

	Razrada sadržaja učenja i poučavanja

	Motivacijski primjer poslužio je za uvođenje pojma kvadrata razlike.

	Definiramo kvadrat razlike i zapisujemo formulom. 

	Učenicima ponudimo i lakše pamtljiv zapis formule.

	U Primjeru 1. kvadriramo razliku dvaju pribrojnika primjenjujući formulu za kvadrat razlike i zapisujemo kvadrat razlike u obliku trinoma.

	U Primjeru 2. zadani trinom zapisujemo u obliku kvadrata razlike dvaju pribrojnika.

	Uvježbajmo

	Interaktivnim predloškom na poveznici: https://www.geogebra.org/m/gj8NSy2G učenici istražuju i primjenjuju formulu za kvadrat razlike. 

	Slijedi blok zadataka koje učenici rješavaju umetanjem znaka računske operacije koji nedostaje, uparivanjem odgovora, umetanjem matematičkih izraza, određivanjem točno ili netočno i uparivanjem povlačenjem i postavljanjem elemenata.

	Završetak

	U završnom dijelu slijedi nekoliko zadataka u kojima je potrebno primijeniti stečena znanja i vještine vezane za kvadriranje racionalnih brojeva u rješavanju problemskih situacija.

	Dodatni prijedlozi 

	Predlažemo Video 1 – Video 7 i Zadatak 1 – Zadatak 7 na mrežnim stranicama Eduvizije:

	http://www.eduvizija.hr/portal/lekcija/8-razred-matematika-kvadrat-binoma-kvadrat-zbroja-i-razlike 

	Za dodatno uvježbavanje pogledajte video klikom na poveznicu: https://www.youtube.com/watch?v=fAPrdPlsRLM.

	Predlažemo aplikaciju LearningApps (engleski jezik) za izradu dodatnih vježbi kao što su uparivanje algebarskog izraza i njegova rješenja te kviza sa zadatcima višestrukog izbora.  

	Dodatna vizualizacija kvadrata zbroja moguća je i putem GeoGebrinog Appleta (autor: Damir Belavić):

	https://www.geogebra.org/m/aaFYUXAH#material/zF2yRWA8

	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	 Metodički prijedlozi i napomene za rad s učenicima koji žele znati više i s darovitim učenicima

	Za dodatnu vježbu i proširivanje znanja učenici mogu riješiti dodatne zadatke i provjeriti rješenja (engleski jezik).

	Moguće je proučiti Dokaze bez riječi. 

	Za učenike koji žele više: 

	Zadatak 1. 

	Zbroj kvadrata triju uzastopnih neparnih brojeva iznosi 371. Koji su to brojevi?

	Kako broj rješenja ovog zadatka ovisi o skupu iz kojeg uzimamo brojeve? Promotrite slučajeve triju uzastopnih prirodnih i cijelih brojeva.

	Rješenje zadatka:

	Ako se radi o skupu prirodnih brojeva, onda je rješenje trojka neparnih prirodnih brojeva: 9, 11 i 13.

	Ako se radi o skupu cijelih brojeva, onda su rješenja dvije trojke neparnih prirodnih brojeva: 9, 11 i 13 i -13, -11 i -9.

	Zadatak 2. 

	Zbroj kvadrata triju uzastopnih parnih brojeva iznosi 1 208. Koji su to brojevi?

	Kako broj rješenja ovog zadatka ovisi o skupu iz kojeg uzimamo brojeve? Promotrite slučajeve triju uzastopnih prirodnih i cijelih brojeva.

	Rješenje zadatka:

	Ako se radi o prirodnim brojevima, onda je rješenje trojka parnih prirodnih brojeva: 18, 20 i 22.

	Ako se radi o cijelim brojevima, onda su rješenja dvije trojke neparnih prirodnih brojeva: 18, 20 i 22 i -18, -20 i -22.

	Učenici koji žele više mogu proučiti Kvadratni broj.

	Metodički prijedlozi, smjernice, standardi pristupačnosti i dodatni sadržaji za rad s učenicima s teškoćama u razvoju

	Kako biste sadržaje ove jedinice prilagodili učenicima s teškoćama u razvoju i učenicima sa specifičnim teškoćama učenja, uvijek valja imati na umu da učenici predstavljaju heterogenu skupinu i da odabir prilagodbi valja temeljiti na individualnim obilježjima pojedinog učenika. 

	Za učenike s oštećenjem vida preporuča se voditi računa o prilagodbi učioničkog prostora (primjerice mjesto sjedenja) kao i radnog prostora (osigurati dodatnu rasvjetu, povećala, klupu s nagibom). Isto tako, važno je imati na umu da pomagala koja učenicima olakšavaju rad uistinu valja koristiti (tablica, šilo, čitači ekrana, itd.). U scenarijima valja odabirati one elemente koji imaju zvučni zapis, kao što su videozapisi koje je dobro unaprijed najaviti i/ili popratiti usmeno ili predlošcima s kratkom uputom na što učenik valja usmjeriti pozornost tijekom gledanja videozapisa. 

	Za učenike s oštećenjem sluha preporuča se unaprijed pripremiti pisani materijal koji će pratiti ključne dijelove nastavne jedinice. Posebnu pozornost valja posvetiti pripremi učenika za gledanje videozapisa u okviru koje se također savjetuje pripremiti predložak na kojem se nalazi tekst koji će ostali učenici slušati. Potrebno je uzeti u obzir da će učenici s oštećenjem sluha imati teškoća s razumijevanjem definicija i uputa zadataka, kao i učenici sa specifičnim teškoćama učenja.

	Za učenike s motoričkim teškoćama preporuča se prilagoditi vrijeme izvođenja aktivnosti, primjerice, posebno za upotrebu digitalnih obrazovnih materijala kao i za pokretanje videozapisa. Učenici s motoričkim teškoćama umaraju se brže i služe se uređajima u skladu s motoričkim mogućnostima. Ako je učenik s motoričkim teškoćama korisnik asistivne tehnologije, istu valja koristiti s ciljem aktivnog sudjelovanja na nastavi (da učenik odgovori putem uređaja). S obzirom na to da učenici s motoričkim teškoćama obično imaju stručnu podršku u vidu asistenata, preporuča se pomoć asistenta pri uvećanju zaslona tijekom prolaženja nastavnom jedinicom. Ako se uz nastavnu jedinicu planiraju preslike radnih materijala, one moraju biti uvećane. Ako se učenik školuje po prilagođenom planu i programu, ne treba inzistirati na tome da učenik prođe sve zadatke koji su planirani nastavnom jedinicom, već valja napraviti odabir onih ključnih.

	Za učenike s intelektualnim teškoćama valja prilagoditi vrijeme izvođenja aktivnosti, nastavne materijale, kao i sadržaje, u skladu s obrazovnim programom po kojem se učenik školuje. Važno je napraviti odabir zadataka koje učenik može riješiti, ali ne na taj način da učenik jednostavno rješava prva tri zadataka već valja odrediti one ključne zadatke koji će mu omogućiti usvajanje izdvojenih odgojno-obrazovnih ishoda (više se usredotočiti na zadatke bez teksta). U radu s učenikom valja koristiti elemente kao što su ilustracije i fotografije te na taj način temu kvadriranja, što je moguće više, povezati sa svakodnevnim životom. Zadatke valja rastavljati na manje korake i usmjeravati učenika prilikom rješavanja. Postavljati zadatke bez decimalnih brojeva ili razlomaka radi lakšeg računanja. Ako je moguće, preporuča se više puta ponoviti gledanje videozapisa. Dopustiti im korištenje džepnog računala pri rješavanju zadataka. Učenici s intelektualnim teškoćama mogli bi dostići prvi ishod ove jedinice. Kad god je to moguće, zadatak valja popratiti vizualnom podrškom, primjerice, dodati slike/grafičke simbole koji prate ključne pojmove iz zadatka. Simbole je moguće preuzeti iz nekomercijalne galerije simbola:  http://www.arasaac.org/

	Za učenike s poremećajima glasovno-jezično-govorne komunikacije u kojih je utvrđeno mucanje ili dječja govorna apraksija valja koristiti indvidualizirani pristup. Primjerice, važno je voditi računa o načinu odgovaranja pred drugim učenicima i o njihovoj ulozi tijekom rada u grupi. Učenike koji ne govore tečno (mucanje) ne valja izlagati prezentiranju sadržaja pred cijelim razredom i nužno odgovaranju usmenim putem. 

	Za učenike sa specifičnim teškoćama učenja  (primjerice učenici s disleksijom, disgrafijom, diskalkulijom i jezičnim teškoćama) potrebno je prilagoditi veličinu slova (najmanje 12 pt) te upotrijebiti jedan od ponuđenih fontova (primjerice Dyslexia). U pripremi se dodatnih materijala savjetuje: povećati razmak između redova, tekst poravnati na lijevu stranu, važne informacije ili ključne riječi istaknuti podebljanjem tiska. Valja voditi računa da im se pojednostavne sve upute (posebno učenicima s jezičnim teškoćama). 

	Za učenike s poremećajima u ponašanju važno je osigurati aktivno sudjelovanje u nastavi putem nekih drugih aktivnosti, primjerice, izrade plakata ili PowerPoint prezentacije pri rješavanju problema iz svakodnevnog života. Po završetku nastavne jedinice valja pohvaliti učenika za sva primjerena ponašanja, ali ga ne treba kritizirati i uspoređivati s drugima ako je došlo do neprimjerenih ponašanja. 

	Za učenike s poremećajem iz spektra autizma preporuča se koristiti vizualnu podršku na taj način da se sadržaj jedinice unaprijed najavi putem slika ili natuknica kao i svaka nova aktivnost unutar jedinice (primjerice videozapis). Preporuča se povezati temu ove jedinice s interesima učenika u svim zadatcima u kojima je to moguće, npr. računanje površine prostorija u njegovu stanu ili u školi.

	
Didaktička uloga multimedijskih i interaktivnih elemenata DOS-a

	Današnji učenici, bitno više od prijašnjih generacija, odrastaju okruženi multimedijama, izloženi brzom protoku i dostupnosti informacija. Nove tehnologije sastavni su dio svakodnevnog života i nužno imaju utjecaj i na nastavni proces, kao što je već navedeno u prethodnom poglavlju.

	Multimedijskim elementima omogućuje se prezentacija obrazovnih sadržaja kombinacijom slike, zvuka i teksta te uključivanje interaktivnih elemenata koji zahtijevaju interakciju učenika sa sadržajem. Sve to doprinosi privlačenju pozornosti učenika, zainteresiranosti i motivaciji te razumijevanju sadržaja i primjeni stečenih znanja u novim situacijama. 

	Multimedijski i interaktivni elementi DOS-a

	Multimedijski elementi DOS-a uključuju:

	
		zvučni zapis

		fotografije/ilustracije

		video zapis 

		2D i 3D animacije. 



	Ovo su elementi niske razine interaktivnosti, pri čemu interaktivnost uključuje pokretanje, zaustavljanje ili pauziranje nekog elementa. 

	
		Interaktivni elementi srednje razine interaktivnosti uključuju: 

		pomicanje ili grupiranje dijelova sadržaja povlačenjem miša ili nekom drugom aktivnošću

		obrazac za ispunjavanje 

		označavanje odgovora

		unos teksta, formula ili audio zapisa

		povećavanje grafičkog prikaza do velikih detalja (engl. zoom in) i sl.



	Nalaze se u standardnim zadacima za učenje, ponavljanje i samoprovjeru odgojno-obrazovnih ishoda kao što su npr. da/ne pitalice, višestruki odgovori, povlačenje na sliku, uparivanje, grupiranje elemenata itd.

	
		Elementi visoke razine interaktivnosti uključuju: 

		didaktične igre

		simulacije s mogućnošću unosa ulaznih parametara i prikazivanja rezultata ovisno o unesenim parametrima

		mogućnost dobivanja povratnih informacija 

		3D prikaz uz mogućnost manipulacije elementom, i sl.



	Značajna uloga multimedijskih elemenata u DOS-u je upravo interaktivnost. Interaktivni elementi omogućuju aktivno sudjelovanje učenika u nastavnom procesu. Kroz manipulaciju određenih elemenata učenici mogu uočavati pravilnosti, postavljati i provjeravati hipoteze te metodom nepotpune indukcije donositi opće zaključke. Interaktivni elementi visoke razine omogućuju uvođenje eksperimenta u nastavu matematike.

	Samovrednovanjem i praćenjem vlastitog napretka učenik na temelju osobnih postignuća dobiva smjernice za daljnje učenje. 

	 


10.1.Valjak

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti osnovna matematička znanja o valjku, prepoznati ga i opisati u matematičkom kontekstu i u okruženju

		Logički zaključivati, kritički promišljati te uspostaviti matematičke odnose i veze među svojstvima valjka

		Primijeniti stečena znanja i vještine povezane s prizmama i njihovim svojstvima u rješavanju problemskih situacija 

		Razviti samopouzdanje i svijest o vlastitim matematičkim sposobnostima



	Odgojno-obrazovni ishodi

	
		Opisati osnovne elemente i dijelove valjka te njihove odnose i svojstva

		Nacrtati valjak i njegovu mrežu

		Primijeniti izraze za oplošje i obujam pravilnoga uspravnog valjka

		Riješiti problemski zadatak koristeći se mjerljivim obilježjima pravilnoga uspravnog valjka



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja ovog modula

	Planirani broj nastavnih sati: 3 sata

	Ovu jedinicu možete upotrijebiti u cijelosti ili u dijelovima, za obradu, vježbanje, ponavljanje te samostalan, suradnički i projektni rad učenika.

	Jedinica počinje motivacijskim primjerom, nakon toga slijedi razrada sadržaja učenja i poučavanja te, na kraju, osvrt na naučeno.

	Uvod i motivacija

	Jedinica počinje razmatranjem valjkastih oblika u svakodnevnom stvarnom okružju (hokejaški pak, valjak radnog stroja, bubnjevi, kule...).

	Razrada sadržaja učenja i poučavanja

	Mreža valjka

	U nastavku učenici prvo razmatraju što je plašt, a zatim i mreža valjka. U razmatranju se koriste i pripremljenom aktivnošću, nakon čega se uvode osnovni pojmovi povezani s kružnim valjkom.

	Oplošje valjka

	Nakon što su otkrili kako izgleda mreža valjka, učenici računaju površine tih dijelova i njihovim zbrajanjem dolaze do oplošja valjka. Izvedenu formulu primjenjuju u rješavanju nekoliko primjera i zadataka.

	Volumen (obujam) valjka

	Koristeći se pripremljenom aktivnošću i primjenjujući analogiju s prizmama, učenici dolaze do formule za računanje volumena valjka.

	Otkrivenu formulu učenici primjenjuju rješavajući nekoliko primjera i zadataka.

	Presjeci valjka

	U ovom dijelu učenici razmatraju presjeke valjka nekim ravninama koje su u posebnom položaju u odnosu na os, odnosno na baze valjka. Radi se o presjeku ravninom koja je usporedna s bazama i ravninom kojoj pripada os valjka i okomita je na baze (tzv. osni presjek). Učenici računaju površine tako dobivenih presjeka.

	Završetak

	Za kraj učenici mogu riješiti niz ponuđenih interaktivnih zadataka te tako procijeniti svoje znanje.

	Dodatni prijedlozi

	Učenici mogu pogledati i riješiti materijale na stranicama Eduvizije. 

	Mogu riješiti zadatke zadane u scenariju poučavanja Limenke, cijevi i slična bića iz aktivnosti A (dostupnom na poveznici) ili iz aktivnosti B.

	
		https://web.math.pmf.unizg.hr/nastava/s4-prof/mreze_geom_tijela/web/index2.html 



	Metodički prijedlozi, smjernice, standardi pristupačnosti i dodatni sadržaji za rad s učenicima koji imaju posebne odgojno-obrazovne potrebe

	Metodički prijedlozi i napomene za rad s učenicima koji žele znati više i s darovitim učenicima

	Učenici mogu istražiti zadatke na sljedećoj poveznici. 

	Učenicima se može zadati zadatak u kojem je iz valjka (npr. velikog koluta sira) izrezan dio te se treba izračunati oplošje i obujam izrezanog dijela. Također, učenicima se može postaviti pitanje koliki treba biti središnji kut izrezanog komada sira da bi se dobio određeni obujam sira.

6.1.Vektori

	[image: C:\Users\lucija.bacani\AppData\Local\Temp\Temp1_Matematika.zip\slike za jedinice DOSa- OBRADENE\M8 modul 6\Matematika8-6.1.jpg]

	Ciljevi, ishodi, kompetencije

	Ciljevi i zadaće

	
		Učinkovito primijeniti matematički jezik u usmenom i pisanom izražavanju

		Usvojiti osnovna matematička znanja i razviti matematičke vještine povezane s vektorima

		Logički zaključivati, kritički promišljati te uspostaviti matematičke odnose i veze

		Primijeniti stečena znanja i vještine vezane uz vektore u u rješavanju problemskih situacija 

		Razviti samopouzdanje i svijest o vlastitim matematičkim sposobnostima  



	Odgojno-obrazovni ishodi

	
		Iskazati definiciju vektora i njegova svojstva

		Nacrtati  vektor jednak zadanom vektoru

		Nacrtati suprotni vektor zadanom vektoru



	Generičke kompetencije

	
		Razvoj digitalnih kompetencija

		Učiti kako učiti

		Razvoj sposobnosti rješavanja problema

		Razvoj kritičkog mišljenja

		Razvoj kreativnosti



	Metodički prijedlozi o mogućnostima primjene sadržaja ovog modula 

	Planirani broj nastavnih sati: 2 sata

	Ovu jedinicu možete upotrijebiti u cijelosti ili u dijelovima; za obradu, vježbanje, ponavljanje te samostalni, suradnički i projektni rad učenika.

	Jedinica počinje motivacijskim primjerom, nakon toga slijedi razrada sadržaja učenja i poučavanja te na kraju osvrt na naučeno.

	Uvod i motivacija

	U uvodnom se dijelu učenici susreću sa zadatkom programiranja putanje robota koji treba slijediti zadanu stazu i uočavaju da opis kretanja mora biti vrlo precizan - sadržavati upute o smjeru kretanja, ali i o duljini puta koju u pojedinom smjeru treba prijeći. To im daje ideju za rješavanje sljedećeg zadatka i dovodi do pojma vektora.  

	Razrada sadržaja učenja i poučavanja

	Osnovni pojmovi i primjeri

	Na početku su navedeni osnovni pojmovi – definiran je vektor i navedene sve njegove odrednice – duljina, smjer i orijentacija. Crtežom i primjerenim fotografijama objašnjen je pojam kolinearnih vektora istog smjera i suprotnih smjerova.

	Jednaki i suprotni vektori

	Uvedeni su pojmovi jednakih i suprotnih vektora (analogija s cijelim brojevima), te pojam nul-vektora koji ima duljinu 0, a smjer mu nije definiran. Učenici provjeravaju razumijevanje pojmova rješavajući zadatke s vektorima zadanima na modelu paralelograma, kvadrata te (u animaciji) na modelu šesterokuta.  

	Vektori u koordinatnom sustavu

	Nakon geometrijskih modela, učenici rješavaju zadatke s vektorima čije su rubne točke zadane koordinatama u pravokutnom koordinatnom sustavu u ravnini. U rješavanju učenici koriste gotov interaktivni predložak za ucrtavanje točaka s cjelobrojnim koordinatama.

	U takav interaktivni predložak učenici ucrtavaju točke "krećući" se u smjeru zadanih vektora i tako u koordinatnom sustavu crtaju sliku pri čemu ponavljaju osnovne pojmove vezane za vektore.

	 


Suvremene nastavne metode i DOS

	DOS omogućava učenje i poučavanje u različitim okruženjima i različite pristupe učenju i poučavanju.

	U školskom okruženju DOS je moguće koristiti za rad u učionici opće namjene. Poželjno je da učionice budu opremljene prijenosnim ili stolnim računalima, interaktivnom pločom ili pametnim ekranom i sl.

	Osobitost DOS-a je mogućnost njegova korištenja na raznim uređajima (mobilni telefoni, tableti, prijenosna i stolna računala) te je pogodan i za rad izvan školskog okruženja.

	Kroz aktivnosti za učenje, način prezentacije sadržaja i elemente za procjenu usvojenosti odgojno-obrazovnih ishoda DOS stavlja težište na promicanje suvremenih nastavnih metoda, na strategije i pristupe kao što su rješavanje problema, istraživačka i projektna nastava i suradničko učenje te razvoj kritičkog mišljenja, sposobnosti rješavanje problema i donošenja odluka, metakogniciju, digitalnu pismenost i aktivno građanstvo.

	U skladu s prirodom nastave matematike i matematike kao znanstvenog područja, DOS osobito snažan naglasak stavlja na aktivnosti koje potiču iskustveno učenje, projektno učenje i učenje kroz istraživanje. DOS sadrži interaktivne elemente u kojima učenici imaju mogućnost mijenjanja vrijednosti različitih parametara te na temelju rezultata uočavaju pravilnosti, postavljaju i provjeravaju hipoteze, a metodom nepotpune indukcije donose opće zaključke.

	Multimedijski i interaktivni elementi omogućuju aktivno i iskustveno učenje usmjereno prema pitanjima, problemima i istraživanjima, konstruiranje znanja utemeljeno na problemima i projektima te razvijanje učenikovih kompetencija za snalaženje u novim situacijama.

	 

